**25 июля 2025 по н. ст.**

**12 Июля 2025 года (25 Июля 2025 года по н.ст.), Пятница, (А96), Глас 5. Пра́зднование Пресвяте́й Влады́чице Богоро́дице в честь и па́мять прише́ствия во оби́тель Хиланда́рскую, я́же во святе́й вели́цей Горе́ Афо́нстей, чудотво́рнью ико́ны Ея́, нарица́емыя «Троеру́чица». Служба Бденнная**

**ВСЕНО́ЩНОЕ БДЕ́НИЕ**

**ВЕЛИ́КАЯ ВЕЧЕ́РНЯ**

**Диа́кон: Воста́ните!**

**Хор: Б**лагослови.

**Иере́й: Сла́ва Святе́й, и Единосу́щней, и Животворя́щей, и Неразде́льней Тро́ице всегда́, ны́не и при́сно, и во ве́ки веко́в.**

**Хор: А**ми́нь.

**Священнослужи́тели в алтаре́:**

**Прииди́те, поклони́мся Царе́ви на́шему Бо́гу.**

**Прииди́те, поклони́мся и припаде́м Христу́ Царе́ви на́шему Бо́гу.**

**Прииди́те, поклони́мся и припаде́м Самому́ Христу́, Царе́ви и Бо́гу на́шему.**

**Прииди́те, поклони́мся и припаде́м Ему́.**

**Псало́м 103, предначина́тельный:**

**Б**лагослови́, душе́ моя́, Го́спода. Го́споди, Бо́же мо́й, возвели́чился еси́ зело́, во испове́дание и в велеле́поту обле́клся еси́. Одея́йся све́том, я́ко ри́зою, простира́яй не́бо, я́ко ко́жу. Покрыва́яй вода́ми превы́спренняя Своя́, полага́яй о́блаки на восхожде́ние Свое́, ходя́й на крилу́ ве́треню. Творя́й А́нгелы Своя́ ду́хи и слуги́ Своя́ пла́мень о́гненный. Основа́яй зе́млю на тве́рди ея́, не преклони́тся в ве́к ве́ка. Бе́здна, я́ко ри́за, одея́ние ея́, на гора́х ста́нут во́ды, от запреще́ния Твоего́ побе́гнут, от гла́са гро́ма Твоего́ убоя́тся. Восхо́дят го́ры и нисхо́дят поля́ в ме́сто, е́же основа́л еси́ и́м. Преде́л положи́л еси́, eго́же не пре́йдут, ниже́ обратя́тся покры́ти зе́млю. Посыла́яй исто́чники в де́брех, посреде́ го́р про́йдут во́ды. Напая́ют вся́ зве́ри се́льныя, жду́т она́гри в жа́жду свою́. На ты́х пти́цы небе́сныя привита́ют, от среды́ ка́мения дадя́т гла́с. Напая́яй го́ры от превы́спренних Свои́х, от плода́ де́л Твои́х насы́тится земля́. Прозяба́яй траву́ ското́м, и зла́к на слу́жбу челове́ком, извести́ хле́б от земли́. И вино́ весели́т се́рдце челове́ка, ума́стити лице́ еле́ем, и хле́б се́рдце челове́ка укрепи́т. Насы́тятся древа́ польска́я, ке́дри Лива́нстии, и́хже еси́ насади́л. Та́мо пти́цы вогнездя́тся, ероди́ево жили́ще предводи́тельствует и́ми. Го́ры высо́кия еле́нем, ка́мень прибе́жище за́яцем. Сотвори́л е́сть луну́ во времена́, со́лнце позна́ за́пад сво́й. Положи́л еси́ тму́, и бы́сть но́щь, в не́йже про́йдут вси́ зве́рие дубра́внии. Ски́мни рыка́ющии, восхи́тити и взыска́ти от Бо́га пи́щу себе́. Возсия́ со́лнце и собра́шася и в ло́жах свои́х ля́гут. Изы́дет челове́к на де́ло свое́ и на де́лание свое́ до ве́чера. Я́ко возвели́чишася дела́ Твоя́, Го́споди, вся́ прему́дростию сотвори́л еси́, испо́лнися земля́ тва́ри Твоея́. Сие́ мо́ре вели́кое и простра́нное, та́мо га́ди, и́мже не́сть числа́, живо́тная ма́лая с вели́кими, та́мо корабли́ препла́вают, зми́й се́й, eго́же созда́л еси́ руга́тися eму́. Вся́ к Тебе́ ча́ют, да́ти пи́щу и́м во бла́го вре́мя. Да́вшу Тебе́ и́м соберу́т, отве́рзшу Тебе́ ру́ку вся́ческая испо́лнятся бла́гости, отвра́щшу же Тебе́ лице́, возмяту́тся, отъи́меши ду́х и́х, и исче́знут, и в пе́рсть свою́ возвратя́тся. По́слеши Ду́ха Твоего́, и сози́ждутся, и обнови́ши лице́ земли́. Бу́ди сла́ва Госпо́дня во ве́ки, возвесели́тся Госпо́дь о де́лех Свои́х, призира́яй на зе́млю, и творя́й ю́ трясти́ся, прикаса́яйся гора́м, и дымя́тся. Воспою́ Го́сподеви в животе́ мое́м, пою́ Бо́гу моему́, до́ндеже е́смь, да услади́тся Ему́ бесе́да моя́, а́з же возвеселю́ся о Го́споде. Да исче́знут гре́шницы от земли́, и беззако́нницы, я́коже не бы́ти и́м. Благослови́, душе́ моя́, Го́спода.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

***В это время священник уходит в Алтарь, а диакон выходит северными дверями на амвон и произносит великую ектению. Если нет диакона, священник остается и произносит ектению сам.***

**Вели́кая ектения́:**

**Диа́кон: Ми́ром Го́споду помо́лимся.**

**Хор: Г**о́споди, поми́луй. **(На каждое прошение)**

**Диа́кон: О Свы́шнем ми́ре и спасе́нии душ на́ших, Го́споду помо́лимся.**

**О ми́ре всего́ ми́ра, благостоя́нии Святы́х Бо́жиих Церкве́й и соедине́нии всех, Го́споду помо́лимся.**

**О святе́м хра́ме сем и с ве́рою, благогове́нием и стра́хом Бо́жиим входя́щих во нь, Го́споду помо́лимся.**

**О вели́ком Господи́не и Отце́ на́шем Святе́йшем Патриа́рхе (Имярек), и о Господи́не на́шем, Высокопреосвяще́ннейшем митрополи́те (или: архиепи́скопе, или: преосвяще́ннейшем епи́скопе имярек), честне́м пресви́терстве, вo Христе́ диа́констве, о всем при́чте и лю́дех, Го́споду помо́лимся.**

**О Богохрани́мей стране́ на́шей, власте́х и во́инстве ея, Го́споду помо́лимся.**

**О гра́де сем (или о ве́си сей), вся́ком гра́де, стране́ и ве́рою живу́щих в них, Го́споду помо́лимся.**

**О благорастворе́нии возду́хов, о изоби́лии плодо́в земны́х и вре́менех ми́рных, Го́споду помо́лимся.**

**О пла́вающих, путеше́ствующих, неду́гующих, стра́ждущих, плене́нных и о спасе́нии их. Го́споду помо́лимся.**

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко подоба́ет Тебе́ вся́кая сла́ва честь и поклоне́ние, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Блаже́н муж:**

**Хор: Б**лаже́н муж, и́же не и́де на сове́т нечести́вых.

**Аллилу́иа, аллилу́иа, аллилу́иа.**

**Я**́ко весть Госпо́дь путь пра́ведных, и путь нечести́вых поги́бнет.

**Аллилу́иа, аллилу́иа, аллилу́иа.**

**Р**або́тайте Го́сподеви со стра́хом и ра́дуйтеся Ему́ с тре́петом.

**Аллилу́иа, аллилу́иа, аллилу́иа.**

**Б**лаже́ни вси наде́ющиися Нань.

**Аллилу́иа, аллилу́иа, аллилу́иа.**

**В**оскресни́, Го́споди, спаси́ мя, Бо́же мой.

**Аллилу́иа, аллилу́иа, аллилу́иа.**

**Г**оспо́дне есть спасе́ние, и на лю́дех Твои́х благослове́ние Твое́.

**Аллилу́иа, аллилу́иа, аллилу́иа.**

**С**ла́ва Отцу́ и Сы́ну и Свято́му Духу.

**Аллилу́иа, аллилу́иа, аллилу́иа.**

**И** ны́не и при́сно и во ве́ки веко́в. Ами́нь.

**Аллилу́иа, аллилу́иа, аллилу́иа.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко Твоя́ держа́ва, и Твое́ есть Ца́рство, и си́ла, и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Господи Возвах, Глас 2:**

**Хор: Г**о́споди, воззва́х к Тебе́, услы́ши мя./ Услы́ши мя, Го́споди./ Го́споди, воззва́х к Тебе́, услы́ши мя:/ вонми́ гла́су моле́ния моего́,/ внегда́ воззва́ти ми к Тебе́.// Услы́ши мя, Го́споди.

**Д**а испра́вится моли́тва моя́,/ я́ко кади́ло пред Тобо́ю,/ воздея́ние руку́ мое́ю/ – же́ртва вече́рняя.// Услы́ши мя, Го́споди.

**Чтец или Хор: П**оложи́, Го́споди, хране́ние усто́м мои́м и две́рь огражде́ния о устна́х мои́х.

**Н**е уклони́ се́рдце мое́ в словеса́ лука́вствия, непщева́ти вины́ о гресе́х

**С** челове́ки де́лающими беззако́ние; и не сочту́ся со избра́нными их.

**Н**ака́жет мя пра́ведник ми́лостию и обличи́т мя, eле́й же гре́шнаго да не нама́стит главы́ моея́;

**Я**ко eще́ и моли́тва моя во благоволе́ниих их, пожéрты бы́ша при ка́мени судии́ их;

**У**слы́шатся глаго́лы мои, я́ко возмого́ша, я́ко то́лща земли́ просе́деся на земли́, расточи́шася ко́сти их при а́де.

**Я**ко к тебе́, Го́споди, Го́споди, óчи мои́; на тя упова́х, не отими́ ду́шу мою́;

**С**охрани́ мя от се́ти, ю́же соста́виша ми, и от собла́зн де́лающих беззако́ние.

**П**аду́т во мре́жу свою́ гре́шницы; eди́н éсмь аз, до́ндеже прейду́.

**Г**ла́сом мои́м ко Го́споду воззва́х, гла́сом мои́м ко Го́споду помолихся.

**П**ролию́ пре́д ним моле́ние мое́, печа́ль мою́ пре́д ни́м возвещу́.

**В**негда́ изчеза́ти от менé ду́ху моему́, и ты позна́л eси́ стeзи́ моя;

**Н**а пути́ сем, по нему́же хожда́х, скры́ша се́ть мне́.

**С**матря́х одесну́ю и возгля́дах, и не бе зна́яй мене́; поги́бе бе́гство от менé, и не́сть взыска́яй ду́шу мою.

**В**оззва́х к тебе, Го́споди, рех; ты eси́ упова́ние мое, ча́сть моя eси́ на земли́ живы́х.

**В**онми́ моле́нию моему, я́ко смири́хся зело́;

**И**зба́ви мя от гоня́щих мя, я́ко укрепи́шася па́че менé.

**И**зведи́ из темни́цы ду́шу мою, испове́датися и́мени Твоему́.

**М**ене́ жду́т пpа́ведницы, до́ндеже возда́си мне́.

**И**з глубины́ воззва́х к Тебе, Го́споди, Го́споди, услы́ши гла́с мо́й.

**Д**а бу́дут у́ши Твои вне́млюще гла́су моле́ния моего́.

***Стихиры Пресвятыя Богородицы, Глас 2:***

**На 8. Стих: Из глубины́ воззва́х к Тебе́, Го́споди,// Го́споди, услы́ши глас мой.**

**Стихира: П**рииди́те, возра́дуемся Присноде́ве/ за мно́гую благосты́ню Ея́,/ прииди́те, поклони́мся Цари́це на́шей Богоро́дице,/ прииди́те, припаде́м и целу́ем ико́ну Ея́ Троеру́чицу,/ я́же по во́ли Всенепоро́чныя Де́вы/ на осля́ти, ники́мже води́мем,/ принесе́на бысть во оби́тель Хиланда́рскую./ Е́йже покланя́ющеся, уми́льно помо́лимся:/ о Всеми́лостивая

**Стих: Да бу́дут у́ши Твои́// вне́млюще гла́су моле́ния моего́.**

**Стихира: П**рииди́те, возра́дуемся Присноде́ве/ за мно́гую благосты́ню Ея́,/ прииди́те, поклони́мся Цари́це на́шей Богоро́дице,/ прииди́те, припаде́м и целу́ем ико́ну Ея́ Троеру́чицу,/ я́же по во́ли Всенепоро́чныя Де́вы/ на осля́ти, ники́мже води́мем,/ принесе́на бысть во оби́тель Хиланда́рскую./ Е́йже покланя́ющеся, уми́льно помо́лимся:/ о Всеми́лостивая

**На 6. Стих: А́ще беззако́ния на́зриши, Го́споди, Го́споди, кто постои́т?// Я́ко у Тебе́ очище́ние е́сть.**

**Стихира: П**окрови́тельнице и Засту́пнице на́ша,/ покры́й нас и заступи́ от всех бед/ и нужд душе́вных и теле́сных/ и да́руй нам житие́ безгре́шно,/ зача́ти и роди́ти плоды́ покая́ния.

**Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́,// упова́ душа́ моя́ на Го́спода.**

**Стихира: Б**огоро́дице Де́во, Ма́ти Милосе́рдая,/ всех больны́х и печа́льных ско́рое утеше́ние,/ яви́ ми́лость Свою́ и на нас,/ в печа́ли су́щих и во гресе́х пребыва́ющих,/ сердца́ на́ша, неразу́мием омраче́нная,/ благоразу́мием освети́ и льсти тьму разори́.

**На 4. Стих: От стра́жи у́тренния до но́щи, от стра́жи у́тренния,// да уповае́т Изра́иль на Го́спода.**

**Стихира: Д**остохва́льныя да́ры прино́сят Тебе́ вси ро́ди челове́честии,/ я́ко Цари́це и Ма́тери Бо́жии,/ архиере́е Тя пропове́дают,/ свяще́нницы благословля́ют,/ мона́си и прости́и благогове́ют,/ всяк во́зраст и вся́ко преспе́яние, под кров Твой прибега́ем,/ покры́й и соблюди́ нас моли́твами Твои́ми/ и спаси́ от бед ду́ши на́ша.

***Глас 4***

**Стих: Я́ко у Го́спода ми́лость, и мно́гое у Него́ избавле́ние,// и Той изба́вит Изра́иля от всех беззако́ний eго́.**

**Стихира: П**ресвята́я Влады́чице на́ша Богоро́дице,/ пове́дающе сла́ву Бо́жию,/ Небеса́ пове́дают и Твою́ сла́ву,/ пречу́дным бо ше́ствием ико́ны Твоея́ Троеру́чицы/ всю Се́рбскую страну́ удиви́ла еси́;/ ди́вным явле́нием ея́ весь Афо́н освяти́ся,/ прише́ствием же ея́ Хиланда́рская оби́тель вельми́ возра́довася./ Те́мже и мы вопие́м Ти:/ Ты Ма́ти еси́ на́ша и наде́жда,/ бу́ди нам покро́в, заступле́ние и по́мощь.

**На 2. Стих: Хвали́те Го́спода вси язы́цы,// похвали́те Его́ вси лю́дие.**

**Стихира: П**речи́стая Де́во, Ма́ти Го́спода Вы́шняго,/ кто по Бо́зе подо́бен Тебе́ на Небеси́ и на земли́?/ И́бо сла́вою и че́стию превосхо́диши Небожи́телей и всех земноро́дных./ Ты пришла́ еси́ ико́ною Твое́ю честно́ю Троеру́чицею/ во оби́тель Хиланда́рскую,/ иде́же и ны́не водворя́ешися/ и се́ю настоя́тельствуеши,/ неотсту́пна бу́ди во ве́ки,/ подаю́щи нам ве́лию и бога́тую ми́лость.

**Стих: Я́ко утверди́ся ми́лость Его́ на нас,// и и́стина Госпо́дня пребыва́ет во век.**

**Стихира: П**реблага́я Де́во Богороди́тельнице,/ Твои́м милосе́рдным присеще́нием/ оби́тель Хиланда́рская я́ко Небе́сный град явля́ется/ и храм присносве́тел,/ в не́мже чу́дная ико́на Твоя́ Троеру́чица/ я́ко вели́кое сокро́вище показу́ется,/ е́йже мы покланя́ющеся,/ ра́достию и стра́хом целу́ем ю́ и вопие́м Ти:/ озари́ и нас заре́ю благода́ти Твоего́ заступле́ния.

**<b>С</b>ла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

 ***Глас 5***

**Р**а́дуются днесь вси христолюби́вии зе́мли/ и свята́я богохвали́мая Гора́ Афо́нская,/ лику́ет и весели́тся честна́я оби́тель Хиланда́рская,/ сла́ва бо Ма́тере Бо́жия всем возсия́/ пресла́вным ше́ствием ико́ны Ея́ Троеру́чицы,/ ю́же целу́юще с любо́вию,/ благогове́йно взира́ем к Присноде́ве и вопие́м Ей:/ о Всемилосе́рдая Влады́чице,/ Ты иногда́ рекла́ еси́:/ с сим о́бразом благода́ть Моя́ и си́ла./ Мы же и́стинно ве́руем, я́ко се рекла́ еси́, Богоро́дице,/ и́бо сим о́бразом досе́ле с на́ми была́ еси́ вы́ну,/ сего́ ра́ди вопие́м Ти:/ ми́лость Твоя́ неизрече́нная,/ и отсе́ле бу́ди с на́ми во ве́ки.

**Вход с кади́лом:**

**Диа́кон: Прему́дрость, про́сти.**

**Све́те Тихи́й:**

**Хор: С**ве́те Ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́! Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й; те́мже мир Тя сла́вит.

**Диа́кон: Во́нмем.**

**Иере́й: Мир всем.**

**Хор: И** ду́хови твоему́.

***Положив обычный поклон, диакон, аще же несть, священник, глаголет прокимен дне.***

**В четверток вечера, глас 6:**

**Диа́кон: Премудрость. Воннмем.**

**Диа́кон: По́мощь моя́ от Го́спода, / сотво́ршаго не́бо и зе́млю.**

**Хор: П**о́мощь моя́ от Го́спода, / сотво́ршаго не́бо и зе́млю.

**Стих: Возведо́х о́чи мои́ в го́ры, отню́дуже прии́дет по́мощь моя́.**

**Хор: П**о́мощь моя́ от Го́спода, / сотво́ршаго не́бо и зе́млю.

**Диа́кон: По́мощь моя́ от Го́спода**

**Хор: С**отво́ршаго не́бо и зе́млю.

**Пареми́и:**

***Паремии Пресвятыя Богородицы:***

**Диа́кон: Прему́дрость.**

**Чтец: Б**ытия́ чте́ние

**Диа́кон: Во́нмем.**

***(глава́ 28):***

**Чтец: И**зы́де Иа́ков от студенца́ кля́твеннаго/ и и́де в Харра́нь./ И обре́те ме́сто, и спа та́мо,/ за́йде бо со́лнце,/ и взят от ка́мения ме́ста того́, и положи́ возгла́вие себе́,/ и спа на ме́сте о́ном, и сон ви́де./ И се ле́ствица, утвержде́на на земли́,/ ея́же глава́ досяза́ше до Небе́с,/ и А́нгели Бо́жии восхожда́ху и низхожда́ху по ней./ Госпо́дь же утвержда́шеся на ней и рече́:/ Аз Бог Авраа́мов, отца́ твоего́,/ и Бог Исаа́ков, не бо́йся./ Земля́, иде́же ты спи́ши на ней,/ тебе́ дам ю и се́мени твоему́./ И бу́дет се́мя твое́, я́ко песо́к земны́й,/ и распространи́тся на мо́ре, и ли́ву, и се́вер, и на восто́ки,/ и возблагословя́тся о тебе́ вся коле́на земна́я и о се́мени твое́м./ И се Аз с тобо́ю, сохраня́яй тя на вся́ком пути́, а́може а́ще по́йдеши,/ и возвращу́ тя в зе́млю сию́, я́ко не и́мам тебе́ оста́вити,/ до́ндеже сотвори́ти Ми вся, ели́ка глаго́лах тебе́./ И воста́ Иа́ков от сна своего́, и рече́:/ я́ко есть Госпо́дь на ме́сте сем, аз же не ве́дех./ И убоя́ся, и рече́:/ я́ко стра́шно ме́сто сие́,/ несть сие́, но дом Бо́жий,/ и сия́ врата́ Небе́сная.

**Диа́кон: Прему́дрость.**

**Чтец: П**роро́чества Иезеки́илева чте́ние

**Диа́кон: Во́нмем.**

***(главы́ 43 и 44):***

**Чтец: Т**а́ко глаго́лет Госпо́дь:/ бу́дет от дне осма́го и про́чее,/ сотвора́т иере́и на олтари́ всесожже́ния ва́шего/ и я́же спасе́ния ва́шего,/ и прииму́ вы, глаго́лет Адонаи́ Госпо́дь./ И обрати́ мя на путь врат святы́х вне́шних, зря́щх на восто́ки,/ и сия́ бя́ху затворе́на./ И рече́ Госпо́дь ко мне:/ врата́ сия́ затворе́на бу́дут и не отве́рзутся,/ и никто́же про́йдет сквозе́ их,/ я́ко Госпо́дь Бог Изра́илев про́йдет и́ми,/ и бу́дут затворе́на./ Я́ко игу́мен ся́дет в них сне́сти хлеб,/ по пути́ Ела́мских врат вни́дет и по пути́ его́ изы́дет./ И введе́ мя по пути́ врат святы́х,/ су́щих к се́веру пря́мо хра́му,/ и ви́дех, и се испо́лнь сла́вы храм Госпо́день.

**Диа́кон: Прему́дрость.**

**Чтец: П**ри́тчей чте́ние

**Диа́кон: Во́нмем.**

***(глава́ 9):***

**Чтец: П**рему́дрость созда́ себе́ дом и утверди́ столпо́в седмь./ Закла́ своя́ же́ртвенная, и раствори́ в ча́ши свое́й вино́,/ и угото́ва свою́ трапе́зу./ Посла́ своя́ рабы́, созыва́ющи с высо́ким пропове́данием на ча́шу, глаго́лющи:/ и́же есть безу́мен, да уклони́тся ко мне,/ и тре́бующим ума́ рече́:/ прииди́те, яди́те мой хлеб/ и пи́йте вино́, е́же раствори́х вам,/ оста́вите безу́мие, и жи́ви бу́дете,/ и взыщи́те ра́зума, да поживете́,/ и испра́вите ра́зум в ве́дении./ Наказу́яй злы́я, прии́мет себе́ безче́стие,/ облича́яй же нечести́ваго, опорочи́т себе́,/ обличе́ние бо нечести́вому, ра́ны ему́./ Не облича́й злых, да не возненави́дят тебе́,/ облича́й прему́дра, и возлю́бит тя,/ даждь прему́дрому вину́, и прему́дрший бу́дет;/ сказу́й пра́ведному, и приложи́т приима́ти./ Нача́ло прему́дрости страх Госпо́день,/ и сове́т святы́х – ра́зум./ Разуме́ти бо зако́н, по́мысла есть блага́го,/ сим бо о́бразом мно́гое поживе́ши вре́мя,/ и приложа́тся тебе́ ле́та живота́.

**Ектения́ сугу́бая:**

**Диа́кон: Рце́м вси от всея́ души́, и от всего́ помышле́ния на́шего рцем.**

**Хор: Г**о́споди, поми́луй.

**Диа́кон: Го́споди Вседержи́телю, Бо́же оте́ц на́ших, мо́лим Ти ся, услы́ши и поми́луй.**

**Хор: Г**о́споди, поми́луй.

**Диа́кон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.**

**Хор: Г**о́споди, поми́луй. **(Трижды, на каждое прошение)**

**Диа́кон: Еще́ мо́лимся о Вели́ком Господи́не и Отце́ на́шем Святе́йшем Патриа́рхе (Имярек), и о Господи́не на́шем Высокопреосвяще́ннейшем митрополи́те (или: архиепи́скопе, или: преосвяще́ннейшем епи́скопе имяре́к), и всей во Христе́ бра́тии на́шей.**

**Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.**

**Еще́ мо́лимся о блаже́нных и приснопа́мятных созда́телех свята́го хра́ма сего́, и о всех преждепочи́вших отце́х и бра́тиях, зде лежа́щих и повсю́ду, правосла́вных.**

**Еще́ мо́лимся о ми́лости, жи́зни, ми́ре, здра́вии, спасе́нии, посеще́нии, проще́нии и оставле́нии грехо́в рабо́в Бо́жиих настоя́теля, бра́тии и прихо́жан свята́го хра́ма сего́.**

**Еще́ мо́лимся о плодонося́щих и доброде́ющих во святе́м и всечестне́м хра́ме сем, тружда́ющихся, пою́щих и предстоя́щих лю́дех, ожида́ющих от Тебе́ вели́кия и бога́тыя ми́лости.**

**Иере́й: Я́ко Ми́лостив и Человеколю́бец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Сподо́би, Го́споди:**

**Хор: С**подо́би, Го́споди, в ве́чер сей без греха́ сохрани́тися нам. Благослове́н еси́, Го́споди, Бо́же оте́ц на́ших, и хва́льно и просла́влено и́мя Твое́ во ве́ки. Ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

**Г**о́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет. Отцу́ и Сы́ну и Свято́му Ду́ху, ны́не и при́сно и во ве́ки веко́в. Ами́нь.

**Ектения́ проси́тельная:**

**Диа́кон: Испо́лним вече́рнюю моли́тву на́шу Го́сподеви.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Ве́чера всего́ соверше́нна, свя́та, ми́рна и безгре́шна у Го́спода про́сим.**

**Хор: П**ода́й, Го́споди. **(На каждое прошение)**

**Диа́кон: А́нгела ми́рна, ве́рна наста́вника, храни́теля душ и теле́с на́ших, у Го́спода про́сим.**

**Проще́ния и оставле́ния грехо́в и прегреше́ний на́ших у Го́спода про́сим.**

**До́брых и поле́зных душа́м на́шим и ми́ра ми́рови у Го́спода про́сим.**

**Про́чее вре́мя живота́ на́шего в ми́ре и покая́нии сконча́ти у Го́спода про́сим.**

**Христиа́нския кончи́ны живота́ на́шего, безболе́знены, непосты́дны, ми́рны и до́браго отве́та на Стра́шнем Суди́щи Христо́ве про́сим.**

**Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́, и дру́г дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко Бла́г и Человеколю́бец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Иере́й: Мир всем.**

**Хор: И** ду́хови твоему́.

**Диа́кон: Главы́ на́ша Го́сподеви прикло́ним.**

**Хор: Т**ебе́, Го́споди.

**Иере́й: Бу́ди держа́ва Ца́рствия Твоего́ благослове́на и препросла́влена. Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Лития:**

**Поется стихира храма Одна из стихир по указанию настоятеля — из числа вечерних литийных стихир храмового святого (как правило, первая), либо та, которая поется по 50-м псалме на полиелейной утрене. В том случае, если храмовый святой не имеет указанных песнопений (например, шестеричная служба), может быть пропета стихира с «Господи, воззвах» или из другого цикла стихир.**

***Стихиры Пресвятыя Богородицы:***

***Глас 1:***

**Стихира: Р**а́дуйся, Ма́ти Ми́лости,/ неистощи́мо бо излива́еши на нас, гре́шных, да́ры благода́ти Твоея́,/ Твои́м предста́тельством к Возлю́бленному Сы́ну Твоему́ и Бо́гу на́шему/ я́звы на́ша грехо́вныя врачу́ются./ Коли́ко гре́шников, из самы́я бе́здны паде́ния/ к Тебе́ со слеза́ми воззва́вших,/ Ты премилосе́рдно исхи́тила еси́/ и в ра́дость ве́чно блаже́нную вни́ти сподо́била еси́./ Сего́ ра́ди вопие́м Ти:/ сла́ва Тебе́, Премилосе́рдая Ма́ти.

**Стихира: З**емны́й А́нгел и Небе́сный челове́к,/ преподо́бный Иоа́нн Дамаски́н,/ име́я к Тебе́, Богоро́дице Де́во, те́плую любо́вь,/ пред ико́ною Твое́ю уми́льно моля́шеся,/ но, по наве́ту беззако́ннаго царя́ иконобо́рца,/ отсечена́ бысть десни́ца его́./ Он же, испроси́в ю от безбо́жнаго мучи́теля,/ пред честно́ю ико́ною Твое́ю сле́зно к Тебе́ моля́шеся,/ о е́же исцели́тися ей,/ Ты же моли́тву его́ ско́ро услы́шала еси́/ и, предста́в ему во сне, усече́нней руце́ его́ исцеле́ние дарова́ла еси́.

***Глас 2:***

**Стихира: В**е́лие чу́до соверши́ся/ ико́ною Твое́ю, о Богома́ти Всепе́тая,/ е́же никто́же мо́жет изъясни́ти:/ ка́ко отсече́нная десни́ца преподо́бнаго/ во еди́ну нощь цела́ и здра́ва обре́теся,/ то́кмо червле́ный знак на ней бы́вшия я́звы оста́влен бысть,/ но мы, ве́дуще Тя скорбя́щих Уте́шительницу/ и Цели́тельницу душ и теле́с, ве́мы и́стинно,/ я́ко ничто́же невозмо́жно Тебе́,/ от всея́ души́ вопие́м Ти:/ сла́ва Тебе́, Небе́сная Цари́це.

***Глас 3:***

**<b>С</b>ла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Д**а веселя́тся Небеса́, земноро́днии вси да ра́дуются,/ я́ко яви́ ми́лость Свою́ Богоро́дица,/ исцели́вши отсече́нную десни́цу преподо́бнаго/ и ико́ну Свою́ Боже́ственную Троеру́чицу/ поста́вивши на игу́менстем ме́сте/ во святе́й оби́тели Хиланда́рстей,/ откры́вши же еди́ному от и́ноков,/ я́ко та Сама́ хо́щет ико́ною Свое́ю честно́ю/ настоя́тельствовати во оби́тели сей,/ иде́же досе́ле водворя́ется/ и всеси́льным Свои́м предста́тельством/ непреста́нно всем да́рует ве́лию ми́лость.

**Диа́кон: Спаси́, Бо́же, лю́ди Твоя́ и благослови́ достоя́ние Твое́, посети́ мир Твой ми́лостию и щедро́тами, возвы́си рог христиа́н правосла́вных и низпосли́ на ны ми́лости Твоя́ бога́тыя, моли́твами всепречи́стыя Влады́чицы на́шея Богоро́дицы и Присноде́вы Мари́и, си́лою Честна́го и Животворя́щаго Креста́, предста́тельствы честны́х Небе́сных Си́л безпло́тных, честна́го, сла́внаго проро́ка, Предте́чи и Крести́теля Иоа́нна, святы́х сла́вных и всехва́льных Апо́стол, и́же во святы́х оте́ц на́ших и вселе́нских вели́ких учи́телей и святи́телей, Васи́лия Вели́каго, Григо́рия Богосло́ва и Иоа́нна Златоу́стаго, и́же во святы́х отца́ на́шего Никола́я, архиепи́скопа Мирлики́йскаго, чудотво́рца, святы́х равноапо́стольных Мефо́дия и Кири́лла, учи́телей слове́нских, святы́х равноапо́стольных вели́каго кня́зя Влади́мира и вели́кия княги́ни О́льги, и́же во святы́х оте́ц на́ших: святи́теля Михаи́ла, пе́рвого митрополи́та Ки́евскаго, первосвяти́телей Моско́вских и всея́ Руси́: Петра́, Алекси́я, Ио́ны, Мака́рия, Фили́ппа, И́ова, Ермоге́на и Ти́хона, митрополи́тов Моско́вских Филаре́та, Инноке́нтия и Мака́рия. Святы́х, сла́вных и добропобе́дных му́чеников, новому́чеников и испове́дников Це́ркве Ру́сския: Влади́мира, митрополи́та Ки́евскаго, Вениами́на, митрополи́та Петрогра́дского, Петра́, митрополи́та Крути́цкаго, Иларио́на, архиепи́скопа Вере́йскаго, святы́х ца́рственных страстоте́рпцев, преподобному́чениц вели́кия княги́ни Елисаве́ты и и́нокини Варва́ры, преподо́бных и богоно́сных оте́ц на́ших, преподо́бных оте́ц ста́рцев О́птинских, святы́х пра́ведных Иоа́нна Кроншта́дтскаго и Алекси́я Моско́вскаго, святы́х блаже́нных Ксе́нии Петербу́ржския и Матро́ны Моско́вския, святы́х и пра́ведных богооте́ц Иоаки́ма и А́нны (и святаго имярек, егоже есть храм и егоже есть день), и всех святы́х. Мо́лим Тя́, многоми́лостиве Го́споди, услы́ши нас, гре́шных, моля́щихся Тебе́, и поми́луй нас.**

**Хор: Г**о́споди, поми́луй. **(40 раз)**

**Диа́кон: Еще́ мо́лимся о Вели́ком Господи́не и отце́ на́шем Святе́йшем Патриа́рхе (Имярек), и о господи́не на́шем преосвяще́ннейшем митрополи́те (или архиепи́скопе, или епископе имярек) и о всем во Христе́ бра́тстве на́шем, и о вся́кой души́ христиа́нстей, скорбя́щей же и озло́бленней, ми́лости Бо́жия и по́мощи тре́бующей; о покрове́нии гра́да сего́, и живу́щих в нем, о ми́ре, и состоя́нии всего́ мира; о благостоя́нии святы́х Бо́жиих церкве́й; о спасе́нии и по́мощи со тща́нием и стра́хом Бо́жиим тружда́ющихся и служа́щих оте́ц и бра́тий на́ших; о оста́вльшихся и во отше́ствии су́щих; о исцеле́нии в не́мощех лежа́щих; о успе́нии, осла́бе, блаже́нней па́мяти и о оставле́нии грехо́в всех преждеотше́дших оте́ц и бра́тий на́ших, зде лежа́щих и повсю́ду правосла́вных; о избавле́нии плене́нных, и о бра́тиях на́ших во слу́жбах су́щих, и о всех служа́щих и служи́вших во святе́м хра́ме сем рцем.**

**Хор: Г**о́споди, поми́луй. **(50 раз)**

**Диа́кон: Еще́ мо́лимся о е́же сохрани́тися гра́ду сему́, и свято́му хра́му сему́, и вся́кому гра́ду и стране́, от гла́да, губи́тельства, тру́са, пото́па, огня́, меча́, наше́ствия иноплеме́нников и междоусо́бныя бра́ни; о е́же ми́лостиву и благоуве́тливу бы́ти благо́му и человеколюби́вому Бо́гу на́шему, отврати́ти вся́кий гнев на ны дви́жимый, и изба́вити ны от належа́щаго и пра́веднаго Своего́ преще́ния и поми́ловати ны́.**

**Хор: Г**о́споди, поми́луй. **(Трижды)**

**Диа́кон: Еще́ мо́лимся и о е́же услы́шати Го́споду Бо́гу глас моле́ния нас, гре́шных, и поми́ловати нас.**

**Хор: Г**о́споди, поми́луй. **(Трижды)**

**Иере́й: Услы́ши ны, Бо́же, Спа́сителю наш, упова́ние всех конце́в земли́ и су́щих в мо́ри дале́че, и ми́лостив, ми́лостив бу́ди, Влады́ко, о гресе́х на́ших, и поми́луй ны. Ми́лостив бо и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.**

**Хор: А**ми́нь.

**Иере́й: Мир всем.**

**Хор: И** ду́хови твоему́.

**Диа́кон: Главы́ ва́ша Го́сподеви приклони́те.**

**Хор: Т**ебе́, Го́споди.

**Иере́й: Влады́ко многоми́лостиве, Го́споди Иису́се Христе́, Бо́же наш, моли́твами всепречи́стыя Влады́чицы на́шея Богоро́дицы и Присноде́вы Мари́и, си́лою Честна́го и Животворя́щаго Креста́, предста́тельствы честны́х Небе́сных Си́л безпло́тных, честна́го, сла́внаго проро́ка, Предте́чи и Крести́теля Иоа́нна, святы́х сла́вных и всехва́льных Апо́стол, и́же во святы́х оте́ц на́ших и вселе́нских вели́ких учи́телей и святи́телей, Васи́лия Вели́каго, Григо́рия Богосло́ва и Иоа́нна Златоу́стаго, и́же во святы́х отца́ на́шего Никола́я, архиепи́скопа Мирлики́йскаго, чудотво́рца, святы́х равноапо́стольных Мефо́дия и Кири́лла, учи́телей слове́нских, святы́х равноапо́стольных вели́каго кня́зя Влади́мира и вели́кия княги́ни О́льги, и́же во святы́х оте́ц на́ших: святи́теля Михаи́ла, пе́рвого митрополи́та Ки́евскаго, первосвяти́телей Моско́вских и всея́ Руси́: Петра́, Алекси́я, Ио́ны, Мака́рия, Фили́ппа, И́ова, Ермоге́на и Ти́хона, митрополи́тов Моско́вских Филаре́та, Инноке́нтия и Мака́рия. Святы́х, сла́вных и добропобе́дных му́чеников, новому́чеников и испове́дников Це́ркве Ру́сския: Влади́мира, митрополи́та Ки́евскаго, Вениами́на, митрополи́та Петрогра́дского, Петра́, митрополи́та Крути́цкаго, Иларио́на, архиепи́скопа Вере́йскаго, святы́х ца́рственных страстоте́рпцев, преподобному́чениц вели́кия княги́ни Елисаве́ты и и́нокини Варва́ры, преподо́бных и богоно́сных оте́ц на́ших, преподо́бных оте́ц ста́рцев О́птинских, святы́х пра́ведных Иоа́нна Кроншта́дтскаго и Алекси́я Моско́вскаго, святы́х блаже́нных Ксе́нии Петербу́ржския и Матро́ны Моско́вския, святы́х и пра́ведных богооте́ц Иоаки́ма и А́нны (и святаго имярек, егоже есть храм и егоже есть день), и всех святы́х. благоприя́тну сотвори́ моли́тву на́шу, да́руй нам оставле́ние прегреше́ний на́ших, покры́й нас кро́вом крилу́ Твое́ю, отжени́ от нас вся́каго врага́ и супоста́та, умири́ на́шу жизнь. Го́споди, поми́луй нас и мир Твой, и спаси́ ду́ши на́ша, я́ко благ и человеколю́бец.**

**Хор: А**ми́нь.

**Стихиры на стиховне Пресвятыя Богородицы, Глас 1:**

**Стихира: Н**е́бо и земля́ согла́сно да восхваля́ют Тя,/ Богоро́дице Чи́стая,/ Боже́ственную реку́ вод живо́тных,/ ра́йских двере́й отверзе́ние/ и всего́ ми́ра очище́ние.

**Стих: Помяну́ и́мя Твое́/ во вся́ком ро́де и ро́де.**

**Стихира: Р**а́дости и весе́лия вси исполня́емся,/ сла́вяще святы́я ико́ны Твоея́ Троеру́чицы пресла́вное прише́ствие,/ всех и́ноков Хиланда́рския оби́тели моле́ния приими́/ и проше́ния испо́лни.

**Стих: Слы́ши, Дщи, и виждь,/ и приклони́ у́хо Твое́.**

**Стихира: А**́нгельстии чи́нове Тебе́, всех Цари́це, раболе́пно слу́жат/ и благогове́йно почита́ют святу́ю Твою́ ико́ну,/ ка́ко же Тя возмо́жем досто́йно пе́ти,/ мы, смире́ннии и недосто́йнии?

**<b>С</b>ла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

 ***Глас 1:***

**Богородичен: П**рииди́те, ве́рнии, поклони́мся о́бразу Пречи́стыя Де́вы,/ и поклони́мся ико́не Троеру́чице,/ поклони́мся и припаде́м к Цари́це на́шей Богоро́дице,/ с любо́вию вопию́ще:/ испроси́, о Благосе́рдая, у Сы́на Твоего́, Христа́ Бо́га на́шего,/ благода́ть и ми́лость нам, рабо́м Твои́м,/ и всему́ христолюби́вому ро́ду се́рбскому.

**Моли́тва свято́го Симео́на Богоприи́мца:**

**Чтец: Н**ы́не отпуща́еши раба́ Твоего́, Влады́ко,/ по глаго́лу Твоему́, с ми́ром;/ я́ко ви́деста о́чи мои́ спасе́ние Твое́,/ е́же еси́ угото́вал пред лице́м всех люде́й,/ свет во открове́ние язы́ков,// и сла́ву люде́й Твои́х Изра́иля.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй.  **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Тропарь Пресвятыя Богородицы, Глас 4 :**

**Я**ко звезда́ светозаря́ющая,/ из Се́рбии на Афо́н чуде́сно прии́де/ всечестна́я ико́на Твоя́ Троеру́чица,/ ю́же оби́тель Хиланда́рская благогове́йно восприе́мши,/ я́ко Боже́ственный дар свы́ше,/ прославля́ет Тя, Влады́чицу,/ и уми́льно вопие́т:/ не оста́ви ми́лость Твою́ от нас,/ но пребу́ди с на́ми во ве́ки. **(Трижды)**

**Благослове́ние хле́бов:**

**Диа́кон: Го́споду помо́лимся.**

**Хор: Г**о́споди, поми́луй.

**Иере́й: Го́споди Иису́се Христе́ Бо́же наш, благослови́вый пять хле́бов и пять ты́сящ насы́тивый, Сам благослови́ и хле́бы сия́, пшени́цу, вино́ и еле́й; и умно́жи сия́ во гра́де сем и во всем ми́ре Твое́м; и вкуша́ющыя от них ве́рныя освяти́. Я́ко Ты еси́ благословля́яй и освяща́яй вся́ческая, Христе́ Бо́же наш, и Тебе́ сла́ву возсыла́ем, со Безнача́льным Твои́м Отце́м, и Всесвяты́м, и Благи́м, и Животворя́щим Твои́м Ду́хом, ны́не и при́сно и во ве́ки веко́в.**

**Хор: А**ми́нь.

**Б**у́ди И́мя Госпо́дне благослове́но от ны́не и до ве́ка. **(Трижды)**

**Псало́м 33:**

**Хор: Б**лагословлю́ Го́спода на вся́кое вре́мя,/ вы́ну хвала́ Его́ во усте́х мои́х./ О Го́споде похва́лится душа́ моя́,/ да услы́шат кро́тцыи, и возвеселя́тся./ Возвели́чите Го́спода со мно́ю,/ и вознесе́м И́мя Его́ вку́пе./ Взыска́х Го́спода, и услы́ша мя,/ и от все́х скорбе́й мои́х изба́ви мя./ Приступи́те к Нему́, и просвети́теся,/ и ли́ца ва́ша не постыдя́тся./ Сей ни́щий воззва́, и Госпо́дь услы́ша и,/ и от все́х скорбе́й его́ спасе́ и./ Ополчи́тся а́нгел Госпо́день о́крест боя́щихся Его́,/ и изба́вит их./ Вкуси́те и ви́дите, я́ко благ Госпо́дь:/ блаже́н муж, и́же упова́ет Нань./ Бо́йтеся Го́спода, вси́ святи́и Его́,/ я́ко несть лише́ния боя́щимся Его́./ Бога́тии обнища́ша и взалка́ша:/ взыска́ющии же Го́спода// не лиша́тся вся́каго бла́га.

**Иере́й: Благослове́ние Госпо́дне на вас, Того́ благода́тию и человеколю́бием, всегда́, ны́не и при́сно и во ве́ки веко́в.**

**Хор: А**ми́нь.

**УТРЕНЯ:**

**С**ла́ва в вы́шних Бо́гу, и на земли́ мир, в челове́цех благоволе́ние. **(Три́жды)**

**Г**о́споди, устне́ мои́ отве́рзеши, и уста́ моя́ возвестя́т хвалу́ Твою́. **(Два́жды)**

**Чтец глаголет шестопсалмие (псалмы 3, 37, 62, 87, 102, 142).**

***Во время шестопсалмия иерей читает 12 утренних молитв: 6 перед престолом, 6 перед Царскими вратами.***

***Псалом 3:***

**Чтец: Г**о́споди, что ся умно́жиша стужа́ющии ми́? Мно́зи востаю́т на мя, мно́зи глаго́лют души́ мое́й: несть спасе́ния eму́ в Бо́зе eго́. Ты же, Го́споди, Засту́пник мой еси́, сла́ва моя́ и вознося́й главу́ мою́. Гла́сом мои́м ко Го́споду воззва́х, и услы́ша мя от горы́ святы́я Своея́. Аз усну́х, и спах, воста́х, я́ко Госпо́дь засту́пит мя. Не убою́ся от тем люде́й, о́крест напа́дающих на мя. Воскресни́, Го́споди, спаси́ мя, Бо́же мой, я́ко Ты порази́л еси́ вся вражду́ющыя ми всу́е: зу́бы гре́шников сокруши́л еси́. Госпо́дне есть спасе́ние, и на лю́дех Твои́х благослове́ние Твое́.

**А**з усну́х, и спах, воста́х, я́ко Госпо́дь засту́пит мя.

***Псалом 37:***

**Г**о́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Я́ко стре́лы Твоя́ унзо́ша во мне, и утверди́л еси́ на мне ру́ку Твою́. Несть исцеле́ния в пло́ти мое́й от лица́ гне́ва Твоего́, несть ми́ра в косте́х мои́х от лица́ грех мои́х. Я́ко беззако́ния моя́ превзыдо́ша главу́ мою́, я́ко бре́мя тя́жкое отяготе́ша на мне. Возсмерде́ша и согни́ша ра́ны моя́ от лица́ безу́мия моего́. Пострада́х и сляко́хся до конца́, весь день се́туя хожда́х. Я́ко ля́двия моя́ напо́лнишася поруга́ний, и несть исцеле́ния в пло́ти мое́й. Озло́блен бых и смири́хся до зела́, рыка́х от воздыха́ния се́рдца моего́. Го́споди, пред Тобо́ю все жела́ние мое́ и воздыха́ние мое́ от Тебе́ не утаи́ся. Се́рдце мое́ смяте́ся, оста́ви мя си́ла моя́, и свет о́чию мое́ю, и той несть со мно́ю. Дру́зи мои́ и и́скреннии мои́ пря́мо мне прибли́жишася и ста́ша, и бли́жнии мои́ отдале́че мене́ ста́ша и нужда́хуся и́щущии ду́шу мою́, и и́щущии зла́я мне глаго́лаху су́етная и льсти́вным весь день поуча́хуся. Аз же я́ко глух не слы́шах и я́ко нем не отверза́яй уст свои́х. И бых я́ко челове́к не слы́шай и не имы́й во усте́х свои́х обличе́ния. Я́ко на Тя, Го́споди, упова́х, Ты услы́шиши, Го́споди Бо́же мой. Я́ко рех: да не когда́ пора́дуют ми ся врази́ мои́: и внегда́ подвижа́тися нога́м мои́м, на мя велере́чеваша. Я́ко аз на ра́ны гото́в, и боле́знь моя́ предо мно́ю есть вы́ну. Я́ко беззако́ние мое́ аз возвещу́ и попеку́ся о гресе́ мое́м. Врази́ же мои́ живу́т и укрепи́шася па́че мене́, и умно́жишася ненави́дящии мя без пра́вды. Воздаю́щии ми зла́я возблага́я оболга́ху мя, зане́ гоня́х благосты́ню. Не оста́ви мене́, Го́споди Бо́же мой, не отступи́ от Мене́. Вонми́ в по́мощь мою́, Го́споди спасе́ния моего́.

**Н**е оста́ви мене́, Го́споди Бо́же мой, не отступи́ от Мене́. Вонми́ в по́мощь мою́, Го́споди спасе́ния моего́.

***Псалом 62:***

**Б**о́же, Бо́же мой, к Тебе́ у́тренюю, возжада́ Тебе́ душа́ моя́, коль мно́жицею Тебе́ плоть моя́, в земли́ пу́сте и непрохо́дне, и безво́дне. Та́ко во святе́м яви́хся Тебе́, ви́дети си́лу Твою́ и сла́ву Твою́. Я́ко лу́чши ми́лость Твоя́ па́че живо́т, устне́ мои́ похвали́те Тя. Та́ко благословлю́ Тя в животе́ мое́м, о и́мени Твое́м воздежу́ ру́це мои́. Я́ко от ту́ка и ма́сти да испо́лнится душа́ моя́, и устна́ма ра́дости восхва́лят Тя уста́ моя́. А́ще помина́х Тя на посте́ли мое́й, на у́тренних поуча́хся в Тя. Я́ко был еси́ Помо́щник мой, и в кро́ве крилу́ Твое́ю возра́дуюся. Прильпе́ душа́ моя́ по Тебе́, мене́ же прия́т десни́ца Твоя́. Ти́и же всу́е иска́ша ду́шу мою́, вни́дут в преиспо́дняя земли́, предадя́тся в ру́ки ору́жия, ча́сти ли́совом бу́дут. Царь же возвесели́тся о Бо́зе, похва́лится всяк клены́йся Им, я́ко загради́шася уста́ глаго́лющих непра́ведная.

**Н**а у́тренних поуча́хся в Тя. Я́ко был еси́ Помо́щник мой, и в кро́ве крилу́ Твое́ю возра́дуюся. Прильпе́ душа́ моя́ по Тебе́, мене́ же прия́т десни́ца Твоя́.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

***Псалом 87:***

**Г**о́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя́: приклони́ у́хо Твое́ к моле́нию моему́, я́ко испо́лнися зол душа́ моя́, и живо́т мой аду прибли́жися. Привмене́н бых с низходя́щими в ров, бых я́ко челове́к без по́мощи, в ме́ртвых свобо́дь, я́ко я́звеннии спя́щии во гро́бе, и́хже не помяну́л еси́ ктому́, и ти́и от руки́ Твоея́ отринове́ни бы́ша. Положи́ша мя в ро́ве преиспо́днем, в те́мных и се́ни сме́ртней. На мне утверди́ся я́рость Твоя́, и вся во́лны Твоя́ наве́л еси́ на мя. Уда́лил еси́ зна́емых мои́х от Мене́, положи́ша мя ме́рзость себе́: пре́дан бых и не исхожда́х. О́чи мои́ изнемого́сте от нищеты́, воззва́х к Тебе́, Го́споди, весь день, возде́х к Тебе́ ру́це мои́. Еда́ ме́ртвыми твори́ши чудеса́? Или́ вра́чеве воскреся́т, и испове́дятся Тебе́? Еда́ пове́сть кто во гро́бе ми́лость Твою́, и и́стину Твою́ в поги́бели? Еда́ позна́на бу́дут во тьме чудеса́ Твоя́, и пра́вда Твоя́ в земли́ забве́нней? И аз к Тебе́, Го́споди, воззва́х и у́тро моли́тва моя́ предвари́т Тя. Вску́ю, Го́споди, отре́еши ду́шу мою́, отвраща́еши лице́ Твое́ от Мене́? Нищ есмь аз, и в труде́х от ю́ности моея́; возне́с же ся, смири́хся, и изнемого́х. На мне преидо́ша гне́ви Твои́, устраше́ния Твоя́ возмути́ша мя, обыдо́ша мя я́ко вода́, весь день одержа́ша мя вку́пе. Уда́лил еси́ от Мене́ дру́га и и́скренняго, и зна́емых мои́х от страсте́й.

**Г**о́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя́: приклони́ у́хо Твое́ к моле́нию моему́.

***Псалом 102:***

**Б**лагослови́, душе́ моя́, Го́спода, и вся вну́тренняя моя́ и́мя свя́тое Его́. Благослови́, душе́ моя́, Го́спода, и не забыва́й всех воздая́ний Его́, очища́ющаго вся беззако́ния твоя́, исцеля́ющаго вся неду́ги твоя́, избавля́ющаго от истле́ния живо́т твой, венча́ющаго тя ми́лостию и щедро́тами, исполня́ющаго во благи́х жела́ние твое́: обнови́тся я́ко о́рля ю́ность твоя́. Творя́й ми́лостыни Госпо́дь, и судьбу́ всем оби́димым. Сказа́ пути́ Своя́ Моисе́ови, сыново́м Изра́илевым хоте́ния Своя́: Щедр и Ми́лостив Госпо́дь, Долготерпели́в и Многоми́лостив. Не до конца́ прогне́вается, ниже́ во век вражду́ет, не по беззако́нием на́шым сотвори́л есть нам, ниже́ по грехо́м на́шым возда́л есть нам. Я́ко по высоте́ небе́сней от земли́, утверди́л есть Госпо́дь ми́лость Свою́ на боя́щихся Его́. Ели́ко отстоя́т восто́цы от за́пад, уда́лил есть от нас беззако́ния на́ша. Я́коже ще́дрит оте́ц сы́ны, уще́дри Госпо́дь боя́щихся Его́. Я́ко Той позна́ созда́ние на́ше, помяну́, я́ко персть есмы́. Челове́к, я́ко трава́ дни́е eго́, я́ко цвет се́льный, та́ко оцвете́т, я́ко дух про́йде в нем, и не бу́дет, и не позна́ет ктому́ ме́ста своего́. Ми́лость же Госпо́дня от ве́ка и до ве́ка на боя́щихся Его́, и пра́вда Его́ на сыне́х сыно́в, храня́щих заве́т Его́, и по́мнящих за́поведи Его́ твори́ти я́. Госпо́дь на Небеси́ угото́ва Престо́л Свой, и Ца́рство Его́ все́ми облада́ет. Благослови́те Го́спода вси А́нгели Его́, си́льнии кре́постию, творя́щии сло́во Его́, услы́шати глас слове́с Его́. Благослови́те Го́спода вся Си́лы Его́, слуги́ Его́, творя́щии во́лю Его́. Благослови́те Го́спода вся дела́ Его́, на вся́ком ме́сте влады́чества Его́, благослови́, душе́ моя́, Го́спода.

**Н**а вся́ком ме́сте влады́чества Его́, благослови́, душе́ моя́, Го́спода.

***Псалом 142:***

**Г**о́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя в пра́вде Твое́й и не вни́ди в суд с рабо́м Твои́м, я́ко не оправди́тся пред Тобо́ю всяк живы́й. Я́ко погна́ враг ду́шу мою́, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое́. Помяну́х дни дре́вния, поучи́хся во всех де́лех Твои́х, в творе́ниих руку́ Твое́ю поуча́хся. Возде́х к Тебе́ ру́це мои́, душа́ моя́, я́ко земля́ безво́дная Тебе́. Ско́ро услы́ши мя, Го́споди, исчезе́ дух мой, не отврати́ лица́ Твоего́ от Мене́, и уподо́блюся низходя́щым в ров. Слы́шану сотвори́ мне зау́тра ми́лость Твою́, я́ко на Тя упова́х. Скажи́ мне, Го́споди, путь во́ньже пойду́, я́ко к Тебе́ взях ду́шу мою́. Изми́ мя от враг мои́х, Го́споди, к Тебе́ прибего́х. Научи́ мя твори́ти во́лю Твою́, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего́ ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою́. И ми́лостию Твое́ю потреби́ши враги́ моя́ и погуби́ши вся стужа́ющыя души́ мое́й, я́ко аз раб Твой есмь.

**У**слы́ши мя, Го́споди, в пра́вде Твое́й и не вни́ди в суд с рабо́м Твои́м.

**У**слы́ши мя, Го́споди, в пра́вде Твое́й и не вни́ди в суд с рабо́м Твои́м.

**Д**ух Твой Благи́й наста́вит мя на зе́млю пра́ву.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Вели́кая ектения́:**

**Диа́кон: Ми́ром Го́споду помо́лимся.**

**Хор: Г**о́споди, поми́луй. **(На каждое прошение)**

**Диа́кон: О Свы́шнем ми́ре и спасе́нии душ на́ших, Го́споду помо́лимся.**

**О ми́ре всего́ ми́ра, благостоя́нии Святы́х Бо́жиих Церкве́й и соедине́нии всех, Го́споду помо́лимся.**

**О святе́м хра́ме сем и с ве́рою, благогове́нием и стра́хом Бо́жиим входя́щих в онь, Го́споду помо́лимся.**

**О вели́ком Господи́не и Отце́ на́шем Святе́йшем Патриа́рхе (Имярек), и о Господи́не на́шем, Высокопреосвяще́ннейшем митрополи́те (или: архиепи́скопе, или: преосвяще́ннейшем епи́скопе имяре́к), честне́м пресви́терстве, вo Христе́ диа́констве, о всем при́чте и лю́дех, Го́споду помо́лимся.**

**О Богохрани́мей стране́ на́шей, власте́х и во́инстве ея́, Го́споду помо́лимся.**

**О гра́де сем (или о ве́си сей), вся́ком гра́де, стране́ и ве́рою живу́щих в них, Го́споду помо́лимся.**

**О благорастворе́нии возду́хов, о изоби́лии плодо́в земны́х и вре́менех ми́рных, Го́споду помо́лимся.**

**О пла́вающих, путеше́ствующих, неду́гующих, стра́ждущих, плене́нных и о спасе́нии их. Го́споду помо́лимся.**

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко подоба́ет Тебе́ вся́кая сла́ва честь и поклоне́ние, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Бог Господь, Глас 4:**

**Диа́кон: Бог Госпо́дь, и яви́ся нам, благослове́н Гряды́й во И́мя Госпо́дне.**

**Стих 1: Испове́дайтеся Го́сподеви, я́ко благ, я́ко в век ми́лость Его́.**

**Хор: Б**ог Госпо́дь, и яви́ся нам, благослове́н Гряды́й во И́мя Госпо́дне. **(И далее на каждый стих)**

**Стих 2: Обыше́дше обыдо́ша мя, и И́менем Госпо́дним противля́хся им.**

**Стих 3: Не умру́, но жив бу́ду, и пове́м дела́ Госпо́дня.**

**Стих 4: Ка́мень, Его́же небрего́ша зи́ждущии, Сей бы́сть во главу́ у́гла, от Го́спода бысть Сей, и есть ди́вен во очесе́х на́ших.**

**Тропарь Пресвятыя Богородицы, Глас 4 :**

**Я**ко звезда́ светозаря́ющая,/ из Се́рбии на Афо́н чуде́сно прии́де/ всечестна́я ико́на Твоя́ Троеру́чица,/ ю́же оби́тель Хиланда́рская благогове́йно восприе́мши,/ я́ко Боже́ственный дар свы́ше,/ прославля́ет Тя, Влады́чицу,/ и уми́льно вопие́т:/ не оста́ви ми́лость Твою́ от нас,/ но пребу́ди с на́ми во ве́ки. **(Дважды)**

**<b>С</b>ла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Я**ко звезда́ светозаря́ющая,/ из Се́рбии на Афо́н чуде́сно прии́де/ всечестна́я ико́на Твоя́ Троеру́чица,/ ю́же оби́тель Хиланда́рская благогове́йно восприе́мши,/ я́ко Боже́ственный дар свы́ше,/ прославля́ет Тя, Влады́чицу,/ и уми́льно вопие́т:/ не оста́ви ми́лость Твою́ от нас,/ но пребу́ди с на́ми во ве́ки. **(Один раз)**

**КАФИЗМЫ:**

**Хор: Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Кафизма девятаянадесять**

**Псало́м 134:**

**Х**вали́те и́мя Госпо́дне, хвали́те, раби́ Го́спода, стоя́щии во хра́ме Госпо́дни, во дво́рех до́му Бо́га на́шего. Хвали́те Го́спода, я́ко бла́г Госпо́дь, по́йте и́мени Его́, я́ко добро́: я́ко Иа́кова избра́ Себе́ Госпо́дь, Изра́иля в достоя́ние Себе́. Я́ко а́з позна́х, я́ко ве́лий Госпо́дь, и Госпо́дь на́ш над все́ми бо́ги. Вся́ ели́ка восхоте́ Госпо́дь, сотвори́ на небеси́ и на земли́, в моря́х и во все́х бе́зднах. Возводя́ о́блаки от после́дних земли́, мо́лнии в до́ждь сотвори́, изводя́й ве́тры от сокро́вищ Свои́х. И́же порази́ пе́рвенцы Еги́петския, от челове́ка до скота́. Посла́ зна́мения и чудеса́ посреде́ Тебе́, Еги́пте, на фарао́на и на вся́ рабы́ eго́. И́же порази́ язы́ки мно́ги и изби́ цари́ кре́пки: Сио́на, царя́ Аморре́йска, и О́га, царя́ Васа́нска, и вся́ ца́рствия Ханаа́нска, и даде́ зе́млю и́х достоя́ние, достоя́ние Изра́илю, лю́дем Свои́м. Го́споди, и́мя Твое́ в ве́к и па́мять Твоя́ в ро́д и ро́д: я́ко суди́ти и́мать Госпо́дь лю́дем Свои́м, и о рабе́х Свои́х умо́лится. И́доли язы́к, сребро́ и зла́то, дела́ ру́к челове́ческих. Уста́ и́мут, и не возлаго́лют, о́чи и́мут, и не у́зрят, у́ши и́мут, и не услы́шат, ниже́ бо е́сть ду́х во усте́х и́х. Подо́бни и́м да бу́дут творя́щии я́, и вси́ наде́ющиися на ня́. До́ме Изра́илев, благослови́те Го́спода, до́ме Ааро́нь, благослови́те Го́спода, до́ме Леви́ин, благослови́те Го́спода. Боя́щиися Го́спода, благослови́те Го́спода. Благослове́н Госпо́дь от Сио́на, жи́вый во Иерусали́ме.

**Псало́м 135:**

**И**спове́дайтеся Го́сподеви, я́ко бла́г, я́ко в ве́к ми́лость Его́. Испове́дайтеся Бо́гу бого́в, я́ко в ве́к ми́лость Его́. Испове́дайтеся Го́сподеви господе́й, я́ко в ве́к ми́лость Его́. Сотво́ршему чудеса́ ве́лия еди́ному, я́ко в ве́к ми́лость Его́. Сотво́ршему небеса́ ра́зумом, я́ко в ве́к ми́лость Его́. Утверди́вшему зе́млю на вода́х, я́ко в ве́к ми́лость Его́. Сотво́ршему свети́ла ве́лия еди́ному, я́ко в ве́к ми́лость Его́. Со́лнце во о́бласть дне́, я́ко в ве́к ми́лость Его́. Луну́ и зве́зды во о́бласть но́щи, я́ко в ве́к ми́лость Его́. Порази́вшему Еги́пта с пе́рвенцы eго́, я́ко в ве́к ми́лость Его́, и изве́дшему Изра́иля от среды́ и́х, я́ко в ве́к ми́лость Его́. Руко́ю кре́пкою и мы́шцею высо́кою, я́ко в ве́к ми́лость Его́. Разде́льшему Чермно́е мо́ре в разделе́ния, я́ко в ве́к ми́лость Его́. И прове́дшему Изра́иля посреде́ eго́, я́ко в ве́к ми́лость Его́. И истря́сшему фарао́на и си́лу eго́ в мо́ре Чермно́е, я́ко в ве́к ми́лость Его́. Прове́дшему лю́ди Своя́ в пусты́ни, я́ко в ве́к ми́лость Его́. Порази́вшему цари́ ве́лия, я́ко в ве́к ми́лость Его́, и уби́вшему цари́ кре́пкия, я́ко в ве́к ми́лость Его́: Сио́на, царя́ Аморре́йска, я́ко в ве́к ми́лость Его́, и О́га, царя́ Васа́нска, я́ко в ве́к ми́лость Его́. И да́вшему зе́млю и́х достоя́ние, я́ко в ве́к ми́лость Его́. Достоя́ние Изра́илю, рабу́ Своему́, я́ко в ве́к ми́лость Его́. Я́ко во смире́нии на́шем помяну́ ны́ Госпо́дь, я́ко в ве́к ми́лость Его́. И изба́вил ны́ е́сть от враго́в на́ших, я́ко в ве́к ми́лость Его́. Дая́й пи́щу вся́кой пло́ти, я́ко в ве́к ми́лость Его́. Испове́дайтеся Бо́гу Небе́сному, я́ко в ве́к ми́лость Его́.

**Псало́м 136:**

**Н**а река́х Вавило́нских, та́мо седо́хом и пла́кахом, внегда́ помяну́ти на́м Сио́на. На ве́рбиих посре́де eго́ обе́сихом орга́ны на́ша. Я́ко та́мо вопроси́ша ны́ пле́ншии на́с о словесе́х пе́сней и ве́дшии на́с о пе́нии: воспо́йте на́м от пе́сней Сио́нских. Ка́ко воспое́м пе́снь Госпо́дню на земли́ чужде́й́ А́ще забу́ду тебе́, Иерусали́ме, забве́на бу́ди десни́ца моя́. Прильпни́ язы́к мо́й горта́ни моему́, а́ще не помяну́ тебе́, а́ще не предложу́ Иерусали́ма, я́ко в нача́ле весе́лия моего́. Помяни́, Го́споди, сы́ны Едо́мския, в де́нь Иерусали́мль глаго́лющыя: истоща́йте, истоща́йте до основа́ний eго́. Дщи́ Вавило́ня окая́нная, блаже́н и́же возда́ст тебе́ воздая́ние твое́, е́же воздала́ еси́ на́м. Блаже́н и́же и́мет и разби́ет младе́нцы твоя́ о ка́мень.

**Чтец: Сла́ва Отцу́ и Сы́ну и Свято́му Ду́ху.**

**Хор: И ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псало́м 137:**

**И**спове́мся Тебе́, Го́споди, все́м се́рдцем мои́м, и пред А́нгелы воспою́ Тебе́, я́ко услы́шал еси́ вся́ глаго́лы у́ст мои́х. Поклоню́ся ко хра́му свято́му Твоему́ и испове́мся и́мени Твоем́у о ми́лости Твое́й и и́стине Твое́й, я́ко возвели́чил еси́ над все́м и́мя Твое́ свято́е. Во́ньже а́ще де́нь призову́ Тя́, ско́ро услы́ши мя́: умно́жиши мя́ в души́ мое́й си́лою Твое́ю. Да испове́дятся Тебе́, Го́споди, вси́ ца́рие зе́мстии, я́ко услы́шаша вся́ глаго́лы у́ст Твои́х, и да воспою́т в путе́х Госпо́дних, я́ко ве́лия сла́ва Госпо́дня, я́ко высо́к Госпо́дь, и смире́нныя призира́ет, и высо́кая издале́ча ве́сть. А́ще пойду́ посреде́ ско́рби, живи́ши мя́, на гне́в вра́г мои́х просте́рл еси́ ру́ку Твою́, и спасе́ мя́ десни́ца Твоя́. Госпо́дь возда́ст за мя́. Го́споди, ми́лость Твоя́ во ве́к, де́л руку́ Твое́ю не пре́зри.

**Псало́м 138:**

**Г**о́споди, искуси́л мя́ еси́ и позна́л мя́ еси́. Ты́ позна́л еси́ седа́ние мое́ и воста́ние мое́. Ты́ разуме́л еси́ помышле́ния моя́ издале́ча: стезю́ мою́ и у́же мое́ Ты́ еси́ изсле́довал, и вся́ пути́ моя́ прови́дел еси́. Я́ко не́сть льсти́ в язы́це мое́м: се́, Го́споди, Ты́ позна́л еси́ вся́ после́дняя и дре́вняя: Ты́ созда́л еси́ мя́, и положи́л еси́ на мне́ ру́ку Твою́. Удиви́ся ра́зум Тво́й от Мене́, утверди́ся, не возмогу́ к нему́. Ка́мо по́йду от Ду́ха Твоего́́ И от лица́ Твоего́ ка́мо бежу́́ А́ще взы́ду на не́бо – Ты́ та́мо еси́, а́ще сни́ду во а́д – та́мо еси́. А́ще возму́ криле́ мои́ ра́но и вселю́ся в после́дних мо́ря – и та́мо бо рука́ Твоя́ наста́вит мя́ и уде́ржит мя́ десни́ца Твоя́. И ре́х: еда́ тма́ попере́т мя́́ И но́щь просвеще́ние в сла́дости мое́й. Я́ко тма́ не помрачи́тся от Тебе́, и но́щь, я́ко де́нь, просвети́тся, я́ко тма́ ея́, та́ко и све́т ея́. Я́ко Ты́ созда́л еси́ утро́бы моя́, восприя́л мя́ еси́ из чре́ва ма́тере моея́. Испове́мся Тебе́, я́ко стра́шно удиви́лся еси́: чу́дна дела́ Твоя́, и душа́ моя́ зна́ет зело́. Не утаи́ся ко́сть моя́ от Тебе́, ю́же сотвори́л еси́ в та́йне, и соста́в мо́й в преиспо́дних земли́. Несоде́ланное мое́ ви́десте о́чи Твои́, и в кни́зе Твое́й вси́ напи́шутся, во дне́х сози́ждутся и никто́же в ни́х. Мне́ же зело́ че́стни бы́ша дру́зи Твои́, Бо́же, зело́ утверди́шася влады́чествия и́х. Изочту́ и́х, и па́че песка́ умно́жатся; воста́х, и еще́ е́смь с Тобо́ю. А́ще избие́ши гре́шники, Бо́же, му́жие крове́й, уклони́теся от Мене́. Я́ко ревни́ви есте́ в помышле́ниих, прии́мут в суету́ гра́ды Твоя́. Не ненави́дящыя ли Тя́, Го́споди, возненави́дех, и о вразе́х Твои́х иста́ях́ Соверше́нною не́навистию возненави́дех я́, во враги́ бы́ша ми́. Искуси́ мя́, Бо́же, и уве́ждь се́рдце мое́, истяжи́ мя́ и разуме́й стези́ моя́, и ви́ждь, а́ще пу́ть беззако́ния во мне́, и наста́ви мя́ на пу́ть ве́чен.

**Псало́м 139:**

**И**зми́ мя́, Го́споди, от челове́ка лука́ва, от му́жа непра́ведна изба́ви мя́, и́же помы́слиша непра́вду в се́рдце, ве́сь де́нь ополча́ху бра́ни, изостри́ша язы́к сво́й, я́ко змии́н, я́д а́спидов под устна́ми и́х. Сохрани́ мя́, Го́споди, из руки́ гре́шничи, от челове́к непра́ведных изми́ мя́, и́же помы́слиша запя́ти стопы́ моя́. Скры́ша го́рдии се́ть мне́, и у́жы препя́ша се́ть нога́ма мои́ма. При стези́ собла́зны положи́ша ми́. Ре́х Го́сподеви: Бо́г мо́й еси́ Ты́, внуши́, Го́споди, гла́с моле́ния моего́. Го́споди, Го́споди, си́ло спасе́ния моего́, осени́л еси́ над главо́ю мое́ю в де́нь бра́ни. Не преда́ждь мене́, Го́споди, от жела́ния моего́ гре́шнику: помы́слиша на мя́, не оста́ви мене́, да не когда́ вознесу́тся. Глава́ окруже́ния и́х, тру́д усте́н и́х покры́ет я́. Паду́т на ни́х у́глия о́гненная, низложи́ши я́ в страсте́х, и не постоя́т. Му́ж язы́чен не испра́вится на земли́: му́жа непра́ведна зла́я уловя́т во истле́ние. Позна́х, я́ко сотвори́т Госпо́дь су́д ни́щым и ме́сть убо́гим. Оба́че пра́веднии испове́дятся и́мени Твоему́, и вселя́тся пра́вии с лице́м Твои́м.

**Чтец: Сла́ва Отцу́ и Сы́ну и Свято́му Ду́ху.**

**Хор: И ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псало́м 140:**

**Г**о́споди, воззва́х к Тебе́, услы́ши мя́: вонми́ гла́су моле́ния моего́, внегда́ воззва́ти ми́ к Тебе́. Да испра́вится моли́тва моя́, я́ко кади́ло пред Тобо́ю, воздея́ние руку́ мое́ю – же́ртва вече́рняя. Положи́, Го́споди, хране́ние усто́м мои́м, и две́рь огражде́ния о устна́х мои́х. Не уклони́ се́рдце мое́ в словеса́ лука́вствия, непщева́ти вины́ о гресе́х, с челове́ки де́лающими беззако́ние, и не сочту́ся со избра́нными и́х. Нака́жет мя́ пра́ведник ми́лостию и обличи́т мя́, еле́й же гре́шнаго да не нама́стит главы́ моея́, я́ко еще́ и моли́тва моя́ во благоволе́ниих и́х. Поже́рты бы́ша при ка́мени судии́ и́х: услы́шатся глаго́ли мои́, я́ко возмого́ша . Я́ко то́лща земли́ просе́деся на земли́, расточи́шася ко́сти их при а́де. Я́ко к Тебе́, Го́споди, Го́споди, о́чи мои́: на Тя́ упова́х, не отъими́ ду́шу мою́. Сохрани́ мя от се́ти, ю́же соста́виша ми́, и от собла́зн де́лающих беззако́ние. Паду́т во мре́жу свою́ гре́шницы: еди́н е́смь а́з, до́ндеже прейду́.

**Псало́м 141:**

**Г**ла́сом мои́м ко Го́споду воззва́х, гла́сом мои́м ко Го́споду помоли́хся. Пролию́ пред Ни́м моле́ние мое́, печа́ль мою́ пред Ни́м возвещу́. Внегда́ исчеза́ти от Мене́ ду́ху моему́: и Ты́ позна́л еси́ стези́ моя́: на пути́ се́м, по нему́же хожда́х, скры́ша се́ть мне́. Смотря́х одесну́ю и возгля́дах, и не бе́ зна́яй мене́: поги́бе бе́гство от Мене́, и не́сть взыска́яй ду́шу мою́. Воззва́х к Тебе́, Го́споди, ре́х: Ты́ еси́ упова́ние мое́, ча́сть моя́ еси́ на земли́ живы́х. Вонми́ моле́нию моему́, я́ко смири́хся зело́, изба́ви мя́ от гоня́щих мя́, я́ко укрепи́шася па́че мене́. Изведи́ из темни́цы ду́шу мою́, испове́датися и́мени Твоему́. Мене́ жду́т пра́ведницы, до́ндеже возда́си мне́.

**Псало́м 142:**

**Г**о́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя́ в пра́вде Твое́й и не вни́ди в су́д с рабо́м Твои́м, я́ко не оправди́тся пред Тобо́ю вся́к живы́й. Я́ко погна́ вра́г ду́шу мою́, смири́л е́сть в зе́млю живо́т мо́й, посади́л мя́ е́сть в те́мных, я́ко ме́ртвыя ве́ка. И уны́ во мне́ ду́х мо́й, во мне́ смяте́ся се́рдце мое́. Помяну́х дни́ дре́вния, поучи́хся во все́х де́лех Твои́х, в творе́ниих руку́ Твое́ю поуча́хся. Возде́х к Тебе́ ру́це мои́, ду́ша моя́, я́ко земля́ безво́дная Тебе́. Ско́ро услы́ши мя́, Го́споди, исчезе́ ду́х мо́й, не отврати́ лица́ Твоего́ от Мене́, и уподо́блюся низходя́щым в ро́в. Слы́шану сотвори́ мне́ зау́тра ми́лость Твою́, я́ко на Тя́ упова́х. Скажи́ мне́, Го́споди, пу́ть во́ньже пойду́, я́ко к Тебе́ взя́х ду́шу мою́. Изми́ мя́ от вра́г мои́х, Го́споди, к Тебе́ прибего́х. Научи́ мя́ твори́ти во́лю Твою́, я́ко Ты́ еси́ Бо́г мо́й. Ду́х Тво́й благи́й наста́вит мя́ на зе́млю пра́ву. И́мене Твоего́ ра́ди, Го́споди, живи́ши мя́, пра́вдою Твое́ю изведе́ши от печа́ли ду́шу мою́. И ми́лостию Твое́ю потреби́ши враги́ моя́ и погуби́ши вся́ стужа́ющыя души́ мое́й, я́ко а́з ра́б Тво́й е́смь.

**Чтец: Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко Твоя́ держа́ва, и Твое́ есть Ца́рство, и си́ла, и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Седален по 1-м стихословии Пресвятыя Богородицы , Глас 1:**

**Б**лагода́рственное пе́ние прино́сим Ти, Богоро́дице,/ пред свято́ю ико́ною Твое́ю Троеру́чицею,/ я́же свиде́тельствует Твою́ неизрече́нную ми́лость ко преподо́бному отцу́ Иоа́нну Дамаски́ну,/ е́юже спаси́ нас и всех, благоче́стно покланя́ющихся ей. **(Дважды)**

**<b>С</b>ла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Богородичен: Б**лагода́рственное пе́ние прино́сим Ти, Богоро́дице,/ пред свято́ю ико́ною Твое́ю Троеру́чицею,/ я́же свиде́тельствует Твою́ неизрече́нную ми́лость ко преподо́бному отцу́ Иоа́нну Дамаски́ну,/ е́юже спаси́ нас и всех, благоче́стно покланя́ющихся ей.

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Кафизма двадесятая**

**Псало́м 143:**

**Б**лагослове́н Госпо́дь Бо́г мо́й, науча́яй ру́це мои́ на ополче́ние, пе́рсты моя́ на бра́нь. Ми́лость моя́ и прибе́жище мое́, засту́пник мо́й и изба́витель мо́й, защи́титель мо́й, и на Него́ упова́х: повину́яй лю́ди моя́ под мя́. Го́споди, что́ е́сть челове́к, я́ко позна́лся еси́ eму́́ Или́ сы́н челове́чь, я́ко вменя́еши eгó́ Челове́к суете́ уподо́бися: дни́е eго́ я́ко се́нь прехо́дят. Го́споди, приклони́ небеса́, и сни́ди, косни́ся гора́м, и воздымя́тся. Блесни́ мо́лнию, и разжене́ши я́, посли́ стре́лы Твоя́, и смяте́ши я́. Посли́ ру́ку Твою́ с высоты́, изми́ мя́ и изба́ви мя́ от во́д мно́гих, из руки́ сыно́в чужди́х, и́хже уста́ глаго́лаша суету́, и десни́ца и́х – десни́ца непра́вды. Бо́же, пе́снь но́ву воспою́ Тебе́, во псалти́ри десятостру́ннем пою́ Тебе́, даю́щему спасе́ние царе́м, изба́вляюшему Дави́да, раба́ Своего́, от меча́ лю́та. Изба́ви мя́, и изми́ мя́ из руки́ сыно́в чужди́х, и́хже уста́ глаго́лаша суету́, и десни́ца и́х – десни́ца непра́вды. И́хже сы́нове и́х я́ко новосажде́ния водруже́нная в ю́ности свое́й. Дще́ри и́х удо́брены, преукра́шены, я́ко подо́бие хра́ма. Храни́лища и́х испо́лнена, отрыга́ющая от сего́ в сие́, о́вцы и́х многопло́дны, мно́жащыяся во исхо́дищах свои́х, воло́ве и́х то́лсти. Не́сть паде́ния опло́ту, ниже́ прохо́да, ниже́ во́пля в сто́гнах и́х. Ублажи́ша лю́ди, и́мже сия́ су́ть. Блаже́ни лю́дие, и́мже Госпо́дь Бо́г и́х.

**Псало́м 144:**

**В**ознесу́ Тя́, Бо́же мо́й, Царю́ мо́й, и благословлю́ и́мя Твое́ в ве́к и в ве́к ве́ка. На вся́к де́нь благословлю́ Тя́ и восхвалю́ и́мя Твое́ в ве́к и в ве́к ве́ка. Ве́лий Госпо́дь и хва́лен зело́, и вели́чию Его́ не́сть конца́. Ро́д и ро́д восхва́лят дела́ Твоя́ и си́лу Твою́ возвестя́т. Великоле́пие сла́вы святы́ни Твоея́ возглаго́лют и чудеса́ Твоя́ пове́дят. И си́лу стра́шных Твои́х реку́т и вели́чие Твое́ пове́дят. Па́мять мно́жества бла́гости Твоея́ отры́гнут и пра́вдою Твое́ю возра́дуются. Ще́др и ми́лостив Госпо́дь, долготерпели́в и многоми́лостив. Бла́г Госпо́дь вся́ческим, и щедро́ты Его́ на все́х де́лех Его́. Да испове́дятся Тебе́, Го́споди, вся́ дела́ Твоя́, и преподо́бнии Твои́ да благословя́т Тя́. Сла́ву Ца́рствия Твоего́ реку́т, и си́лу Твою́ возглаго́лют, сказа́ти сыново́м челове́ческим си́лу Твою́, и сла́ву великоле́пия Ца́рствия Твоего́. Ца́рство Твое́, Ца́рство все́х веко́в, и влады́чество Твое́ во вся́ком ро́де и ро́де. Ве́рен Госпо́дь во все́х словесе́х Свои́х и Преподо́бен во все́х де́лех Свои́х. Утвержда́ет Госпо́дь вся́ низпа́дающыя и возставля́ет вся́ низве́рженныя. О́чи все́х на Тя́ упова́ют, и Ты́ дае́ши и́м пи́щу во благовре́мении. Отверза́еши Ты́ ру́ку Твою́ и исполня́еши вся́кое живо́тно благоволе́ния. Пра́веден Госпо́дь во все́х путе́х Свои́х и Преподо́бен во все́х де́лех Свои́х. Бли́з Госпо́дь все́м призыва́ющым Его́, все́м призыва́ющым Его́ во и́стине. Во́лю боя́щихся Его́ сотвори́т и моли́тву и́х услы́шит и спасе́т я́. Храни́т Госпо́дь вся́ лю́бящыя Его́ и вся́ гре́шники потреби́т. Хвалу́ Госпо́дню возглаго́лют уста́ моя́, и да благослови́т вся́ка пло́ть и́мя свято́е Его́ в ве́к и в ве́к ве́ка.

**Чтец: Сла́ва Отцу́ и Сы́ну и Свято́му Ду́ху.**

**Хор: И ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псало́м 145:**

**Х**вали́, душе́ моя́, Го́спода. Восхвалю́ Го́спода в животе́ мое́м, пою́ Бо́гу моему́, до́ндеже е́смь. Не наде́йтеся на кня́зи, на сы́ны челове́ческия, в ни́хже не́сть спасе́ния. Изы́дет ду́х eго́ и возврати́тся в зе́млю свою́. В то́й де́нь поги́бнут вся́ помышле́ния eго́. Блаже́н, eму́же Бо́г Иа́ковль помо́щник его́, упова́ние eго́ на Го́спода Бо́га своего́, сотво́ршаго не́бо и зе́млю, мо́ре и вся́, я́же в ни́х, храня́щаго и́стину в ве́к, творя́щаго су́д оби́димым, даю́щаго пи́щу а́лчушым. Госпо́дь реши́т окова́нныя. Госпо́дь умудря́ет слепцы́. Госпо́дь возво́дит низве́рженныя. Госпо́дь лю́бит пра́ведники. Госпо́дь храни́т прише́льцы, си́ра и вдову́ прии́мет и пу́ть гре́шных погуби́т. Воцари́тся Госпо́дь во ве́к, Бо́г тво́й, Сио́не, в ро́д и ро́д.

**Псало́м 146:**

**Х**вали́те Го́спода, я́ко бла́г псало́м. Бо́гови на́шему да услади́тся хвале́ние. Зи́ждай Иерусали́ма Госпо́дь, разсе́яния Изра́илева собере́т. Исцеля́яй сокруше́нныя се́рдцем и обязу́яй сокруше́ния и́х. Исчита́яй мно́жество зве́зд и все́м и́м имена́ нарица́яй. Ве́лий Госпо́дь на́ш, и ве́лия кре́пость Его́, и ра́зума Его́ не́сть числа́, Прие́мляй кро́ткия Госпо́дь, смиря́яй же гре́шники до земли́. Начни́те Го́сподеви во испове́дании, по́йте Бо́гови на́шему в гу́слех. Одева́ющему не́бо о́блаки, уготовля́ющему земли́ до́ждь, прозяба́ющему на гора́х траву́ и зла́к на слу́жбу челове́ком, даю́щему ското́м пи́щу и́х, и птенце́м вра́новым призыва́ющым Его́. Не в си́ле ко́нстей восхо́щет, ниже́ в лы́стех му́жеских благоволи́т. Благоволи́т Госпо́дь в боя́щихся Его́ и во упова́ющих на ми́лость Его́.

**Псало́м 147:**

**П**охвали́, Иерусали́ме, Го́спода, хвали́ Бо́га Твоего́, Сио́не, я́ко укрепи́ вере́и вра́т Твои́х, благослови́ сы́ны твоя́ в тебе́. Полага́яй преде́лы Твоя́ ми́р, и ту́ка пшени́чна насыща́яй тя́. Посыла́яй сло́во Свое́ земли́, до ско́рости тече́т сло́во Его́, даю́щаго сне́г Сво́й, я́ко во́лну, мглу́, я́ко пе́пел, посыпа́ющаго, мета́ющаго го́лоть Сво́й, я́ко хле́бы. Проти́ву лица́ мра́за Его́ кто́ постои́т́ По́слет сло́во Свое́, и иста́ет я́, дхне́т Ду́х Его́, и потеку́т во́ды. Возвеща́яй сло́во Свое́ Иа́кову, оправда́ния и судьбы́ Своя́ Изра́илеви. Не сотвори́ та́ко вся́кому язы́ку, и судьбы́ Своя́ не яви́ и́м.

**Чтец: Сла́ва Отцу́ и Сы́ну и Свято́му Ду́ху.**

**Хор: И ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псало́м 148:**

**Х**вали́те Го́спода с небе́с, хвали́те Его́ в вы́шних. Хвали́те Его́, вси́ А́нгели Его́, хвали́те Его́, вся́ си́лы Его́. Хвали́те Его́, со́лнце и луна́, хвали́те Его́, вся́ зве́зды и све́т. Хвали́те Его́ небеса́ небе́с и вода́, я́же превы́ше небе́с. Да восхва́лят и́мя Госпо́дне: я́ко То́й рече́, и бы́ша, То́й повеле́, и созда́шася. Поста́ви я́ в ве́к и в ве́к ве́ка, повеле́ние положи́, и не мимои́дет. Хвали́те Го́спода от земли́, зми́еве и вся́ бе́здны: о́гнь, гра́д, сне́г, го́лоть, ду́х бу́рен, творя́щая сло́во Его́, го́ры и вси́ хо́лми, древа́ плодоно́сна и вси́ ке́дри, зве́рие и вси́ ско́ти, га́ди и пти́цы перна́ты. Ца́рие зе́мстии и вси́ лю́дие, кня́зи и вси́ судии́ зе́мстии, ю́ноши и де́вы, ста́рцы с ю́нотами да восхва́лят и́мя Госпо́дне, я́ко вознесе́ся и́мя Того́ Еди́наго, испове́дание Его́ на земли́ и на небеси́. И вознесе́т ро́г люде́й Свои́х, пе́снь все́м преподо́бным Его́, сыново́м Изра́илевым, лю́дем, приближа́ющымся Ему́.

**Псало́м 149:**

**В**оспо́йте Го́сподеви пе́снь но́ву, хвале́ние Его́ в це́ркви преподо́бных. Да возвесели́тся Изра́иль о Сотво́ршем eго́, и сы́нове Сио́ни возра́дуются о Царе́ свое́м. Да восхва́лят и́мя Его́ в ли́це, в ти́мпане и псалти́ри да пою́т Ему́. Я́ко благоволи́т Госпо́дь в лю́дех Свои́х, и вознесе́т кро́ткия во спасе́ние. Восхва́лятся преподо́бнии во сла́ве и возра́дуются на ло́жах свои́х. Возноше́ния Бо́жия в горта́ни и́х, и мечи́ обою́ду остры́ в рука́х и́х: сотвори́ти отмще́ние во язы́цех, обличе́ния в лю́дех, связа́ти ца́ри и́х пу́ты, и сла́вныя и́х ручны́ми око́вы желе́зными, сотвори́ти в ни́х су́д напи́сан. Сла́ва сия́ бу́дет все́м преподо́бным Его́.

**Псало́м 150:**

**Х**вали́те Бо́га во святы́х Его́, хвали́те Его́ во утверже́нии си́лы Его́. Хвали́те Его́ на си́лах Его́, хвали́те Его́ по мно́жеству вели́чествия Его́. Хвали́те Его́ во гла́се тру́бнем, хвали́те Его́ во псалти́ри и гу́слех. Хвали́те Его́ в тимпа́не и ли́це, хвали́те Его́ во стру́нах и орга́не. Хвали́те Его́ в кимва́лех доброгла́сных, хвали́те Его́ в кимва́лех восклица́ния. Вся́кое дыха́ние да хва́лит Го́спода.

**Чтец: Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко благ и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.**

**Хор: А**ми́нь.

**Седален по 2-м стихословии Пресвятыя Богородицы , Глас 1:**

**О** Всепе́тая Де́во Влады́чице,/ спаси́ вся, на Тя наде́ющияся/ и к честне́й ико́не Твое́й притека́ющия,/ я́же есть зало́г Твоего́ к нам благоволе́ния,/ ю́же лобыза́юще, Тебе́ зове́м:/ не забу́ди нас, о Недре́млющая на́ша Храни́тельнице. **(Дважды)**

**<b>С</b>ла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Богородичен: О** Всепе́тая Де́во Влады́чице,/ спаси́ вся, на Тя наде́ющияся/ и к честне́й ико́не Твое́й притека́ющия,/ я́же есть зало́г Твоего́ к нам благоволе́ния,/ ю́же лобыза́юще, Тебе́ зове́м:/ не забу́ди нас, о Недре́млющая на́ша Храни́тельнице.

**Полиеле́й:**

**Хор: Х**вали́те И́мя Госпо́дне, хвали́те, раби́ Го́спода.

**Аллилу́иа, аллилу́иа, аллилу́иа.**

**Б**лагослове́н Госпо́дь от Сио́на, живы́й во Иерусали́ме.

**Аллилу́иа, аллилу́иа, аллилу́иа.**

**И**спове́дайтеся Го́сподеви, я́ко Благ, я́ко в век ми́лость Его́.

**Аллилу́иа, аллилу́иа, аллилу́иа.**

**И**спове́дайтеся Бо́гу Небе́сному, я́ко в век ми́лость Его́.

**Аллилу́иа, аллилу́иа, аллилу́иа.**

**Величание Пресвятыя Богородицы:**

**Духовенство: Велича́ем Тя,/ Пресвята́я Де́во,/ Богоизбра́нная Отрокови́це,/ и чтим о́браз Твой святы́й,/ и́мже то́чиши исцеле́ния/ с ве́рою всем притека́ющим.**

**Хор: В**елича́ем Тя,/ Пресвята́я Де́во,/ Богоизбра́нная Отрокови́це,/ и чтим о́браз Твой святы́й,/ и́мже то́чиши исцеле́ния/ с ве́рою всем притека́ющим.

**Псало́м избра́нный:**

**Хор: П**омяни́, Го́споди, Дави́да и всю кро́тость его./ Я́ко кля́тся Го́сподеви, обеща́ся Бо́гу Иа́ковлю./ Се, слы́шахом я во Евфра́фе, обрето́хом я в поля́х дубра́вы./ Пресла́вная глаго́лашася о тебе́, гра́де Бо́жий./ Бог посреде́ его́, и не подви́жится./ Кля́тся Госпо́дь Дави́ду и́стиною, и не отве́ржется ея./ От плода́ чре́ва твоего́ посажду́ на престо́ле твое́м./ Я́ко избра́ Госпо́дь Сио́на, изво́ли его́ в жили́ще себе́./ Освяти́л есть селе́ние Свое́ Вы́шний./ Святы́ня и велеле́пота во святи́ле его́./ Свят храм твой, ди́вен в пра́вде./ До́му Твоему́ подоба́ет святы́ня, Го́споди, в долготу́ дней./ Помяну́ и́мя Твое́ во вся́ком ро́де и ро́де.// Благослове́н Госпо́дь во век, и в век ве́ка.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа,// сла́ва Тебе́, Бо́же. **(Дважды)**

**Духовенство: Аллилу́иа, аллилу́иа, аллилу́иа,// сла́ва Тебе́, Бо́же. (Единожды)**

**Духовенство: Велича́ем Тя,/ Пресвята́я Де́во,/ Богоизбра́нная Отрокови́це,/ и чтим о́браз Твой святы́й,/ и́мже то́чиши исцеле́ния/ с ве́рою всем притека́ющим.**

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко Благослови́ся И́мя Твое́, и просла́вися Ца́рство Твое́, Отца́ и Сы́на и Свята́го Ду́ха ны́не и при́сно и во ве́ки веко́в.**

**Хор: А**ми́нь.

**Седален по полиелеи Пресвятыя Богородицы , Глас 8:**

**П**росвети́ нас Твои́м све́том, Всечи́стая,/ и даждь нам ру́ку по́мощи,/ ве́мы бо и испове́дуем,/ я́ко лу́чше есть со́лнцу уга́снути,/ не́жели лиши́тися нам Твоего́ за нас к Бо́гу хода́тайства. **(Дважды)**

**<b>С</b>ла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Богородичен: П**речи́стая Твоя́ ико́на, Богоро́дице Де́во, врачевство́ всему́ ми́ру духо́вное,/ к не́йже прибега́юще, Тебе́ покланя́емся, и почита́ем, и лобыза́ем, и чтим,/ исцеле́ний благода́ть почерпа́юще от нея́,/ и неду́г теле́сных и душе́вных страсте́й Твои́ми моли́твами свобожда́емся.

**Степе́нна, глас 4:**

**1 Антифо́н:**

**Хор: О**т ю́ности моея́/ мно́зи бо́рют мя стра́сти,/ но Сам мя заступи́// и спаси́, Спа́се мой.

**Н**енави́дящии Сио́на,/ посрами́теся от Го́спода,/ я́ко трава́ бо огне́м// бу́дете изсо́хше.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

 **: С**вяты́м Ду́хом/ вся́ка душа́ живи́тся,/ и чистото́ю возвыша́ется,// светле́ется Тро́йческим еди́нством, священнота́йне.

**Проки́мен и чте́ние Ева́нгелия:**

**Диа́кон: Вонмем. Премудрость вонмем, прокимен, глас четве́ртый:**

**Помяну́ и́мя Твое́/ во вся́ком ро́де и ро́де**

**Хор: П**омяну́ и́мя Твое́/ во вся́ком ро́де и ро́де

**Диа́кон: Отры́гну се́рдце мое́ сло́во бла́го, глаго́лю аз дела́ моя́ Царе́ви.**

**Хор: П**омяну́ и́мя Твое́/ во вся́ком ро́де и ро́де

**Диа́кон: Помяну́ и́мя Твое́**

**Хор: в**о вся́ком ро́де и ро́де

**Диа́кон: Го́споду помо́лимся.**

**Хор: Г**о́споди, поми́луй.

**Иере́й: Я́ко Свят еси́ Бо́же наш, и во святы́х почиваеши, и Тебе́ сла́ву воссыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Диа́кон: Вся́кое дыха́ние да хва́лит Го́спода.**

**Хор: В**ся́кое дыха́ние да хва́лит Го́спода.

**Диа́кон: Хвали́те Бо́га во святы́х Его́, хвали́те Его́ во устверже́нии си́лы Его́.**

**Хор: В**ся́кое дыха́ние да хва́лит Го́спода.

**Диа́кон: Вся́кое дыха́ние.**

**Хор: Д**а хва́лит Го́спода.

**Диа́кон: И о сподо́битися нам слы́шанию Свята́го Ева́нгелия, Го́спода Бо́га мо́лим.**

**Хор: Г**о́споди, поми́луй. **(Трижды)**

**Диа́кон: Прему́дрость, про́сти, услы́шим Свята́го Ева́нгелия.**

**Иере́й: Мир всем.**

**Хор: И** ду́хови твоему́.

**Иере́й: От Луки́ Свята́го Ева́нгелия чте́ние.**

**Хор: С**ла́ва, Тебе́, Го́споди, сла́ва Тебе́.

**Диа́кон: Во́нмем.**

***(зачало 4.,Лк.1:39-49, 56)***

**Иере́й: Во дни о́ны, воста́вши, Мариа́м, и́де в го́рняя со тща́нием, во град Иу́дов. И вни́де в дом Заха́риин, и целова́ Елисаве́т. И бысть я́ко услы́ша Елисаве́т целова́ние Мари́ино, взыгра́ся младе́нец во чре́ве ея́, и испо́лнися Ду́ха Свя́та Елисаве́т. И возопи́ гла́сом ве́лиим, и рече́: благослове́на Ты в жена́х, и благослове́н плод чре́ва Твоего́. И отку́ду мне сие́, да прии́де Ма́ти Го́спода моего́ ко мне? Се бо, я́ко бысть глас целова́ния Твоего́ во у́шию мое́ю, взыгра́ся младе́нец ра́дощами во чре́ве мое́м. И блаже́нна Ве́ровавшая, я́ко бу́дет соверше́ние глаго́ланным Ей от Го́спода. И рече́ Мариа́м: вели́чит душа́ Моя́ Го́спода, и возра́довася дух Мой о Бо́зе Спа́се Мое́м. Я́ко призре́ на смире́ние рабы́ Своея́, се бо, отны́не ублажа́т Мя вси роди́. Я́ко сотвори́ Мне вели́чие Си́льный, и свя́то и́мя Его́. Пребы́сть же Мариа́м с не́ю я́ко три ме́сяцы, и возврати́ся в дом Свой.**

**Хор: С**ла́ва, Тебе́, Го́споди, сла́ва Тебе́.

**Псало́м 50:**

**Чтец: П**оми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя. Я́ко беззако́ние мое́ аз зна́ю и грех мой предо мно́ю есть вы́ну. Тебе́ Еди́ному согреши́х, и лука́вое пред Тобо́ю сотвори́х, я́ко да оправди́шися во словесе́х Твои́х и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя́. Се бо и́стину возлюби́л еси́, безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си ра́дость и весе́лие, возра́дуются ко́сти смире́нныя. Отврати́ лице́ Твое́ от грех мои́х, и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́, и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́, и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́, возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо, всесожже́ния не благоволи́ши. Же́ртва Бо́гу дух сокруше́н, се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския, тогда́ благоволи́ши же́ртву пра́вды, возноше́ние и всесожега́емая: тогда́ возложа́т на олта́рь Твой тельцы́.

***Глас 6:***

**Хор: Сла́ва Отцу́ и Сы́ну и Свято́му Ду́ху./**

**М**оли́твами Богородицы ,/ Ми́лостиве, очи́сти// мно́жество согреше́ний на́ших.

**И ны́не и при́сно и во ве́ки веко́в. Ами́нь./**

**М**оли́твами Богоро́дицы,/ Ми́лостиве, очи́сти// мно́жество согреше́ний на́ших.

**П**оми́луй мя, Бо́же,/ по вели́цей ми́лости Твое́й,/ и по мно́жеству щедро́т Твои́х// очи́сти беззако́ние мое́.

**С**тихи́ра

**Диа́кон: Спаси́, Бо́же, лю́ди Твоя́ и благослови́ достоя́ние Твое́, посети́ мир Твой ми́лостию и щедро́тами, возвы́си рог христиа́н правосла́вных и низпосли́ на ны ми́лости Твоя́ бога́тыя, моли́твами всепречи́стыя Влады́чицы на́шея Богоро́дицы и Присноде́вы Мари́и, си́лою Честна́го и Животворя́щаго Креста́, предста́тельствы честны́х Небе́сных Си́л безпло́тных, честна́го, сла́внаго проро́ка, Предте́чи и Крести́теля Иоа́нна, святы́х сла́вных и всехва́льных Апо́стол, и́же во святы́х оте́ц на́ших и вселе́нских вели́ких учи́телей и святи́телей, Васи́лия Вели́каго, Григо́рия Богосло́ва и Иоа́нна Златоу́стаго, и́же во святы́х отца́ на́шего Никола́я, архиепи́скопа Мирлики́йскаго, чудотво́рца, святы́х равноапо́стольных Мефо́дия и Кири́лла, учи́телей слове́нских, святы́х равноапо́стольных вели́каго кня́зя Влади́мира и вели́кия княги́ни О́льги, и́же во святы́х оте́ц на́ших: святи́теля Михаи́ла, пе́рвого митрополи́та Ки́евскаго, первосвяти́телей Моско́вских и всея́ Руси́: Петра́, Алекси́я, Ио́ны, Мака́рия, Фили́ппа, И́ова, Ермоге́на и Ти́хона, митрополи́тов Моско́вских Филаре́та, Инноке́нтия и Мака́рия. Святы́х, сла́вных и добропобе́дных му́чеников, новому́чеников и испове́дников Росси́йских: Влади́мира, митрополи́та Ки́евскаго, Вениами́на, митрополи́та Петрогра́дского, Петра́, митрополи́та Крути́цкаго, Иларио́на, архиепи́скопа Вере́йскаго, святы́х ца́рственных страстоте́рпцев, преподобному́чениц вели́кия княги́ни Елисаве́ты и и́нокини Варва́ры, преподо́бных и богоно́сных оте́ц на́ших, преподо́бных оте́ц ста́рцев О́птинских, святы́х пра́ведных Иоа́нна Кроншта́дтскаго и Алекси́я Моско́вскаго, святы́х блаже́нных Ксе́нии Петербу́ржския и Матро́ны Моско́вския, святы́х и пра́ведных богооте́ц Иоаки́ма и А́нны (и святаго имярек, егоже есть храм и егоже есть день), и всех святы́х. Мо́лим Тя́, многоми́лостиве Го́споди, услы́ши нас, гре́шных, моля́щихся Тебе́, и поми́луй нас.**

**Хор: Г**о́споди, поми́луй. **(12 раз)**

**Иере́й: Ми́лостию и щедро́тами и человеколю́бием единоро́днаго Твоего́ Сы́на, с Ни́мже благослове́н еси́, со Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в.**

**Хор: А**ми́нь.

**КАНОН(6-8):**

**Песнь 1:**

***Канон Пресвятыя Богородицы , Глас 4(на 14):***

**Ирмо́с: *Несть Тебе́ подо́бен, Препросла́вленный Го́споди:/ руко́ю бо кре́пкою изба́вил еси́ лю́ди,/ я́же стяжа́л еси́, Человеколю́бче.* (Дважды)**

**Припев: Пресвята́я Богоро́дице, спаси́ нас.**

**Тропа́рь: П**росвети́ ду́шу мою́, ум и се́рдце, Преми́лостивая Ма́ти Бо́жия,/ и даждь ми дар воспе́ти Тя,/ кре́пкую Предста́тельницу, благи́х Хода́таицу и в печа́лех сла́дкое утеше́ние. **(Трижды)**

**Припев: Пресвята́я Богоро́дице, спаси́ нас.**

**Тропа́рь: О**́блак светоза́рный яви́лася еси́ преподо́бному Иоа́нну Дамаски́ну,/ егда́ моли́тву его́ ско́ро услы́шала еси́/ и отсече́нную десни́цу его́ здра́ву сотвори́ла еси́. **(Трижды)**

**Припев: Пресвята́я Богоро́дице, спаси́ нас.**

**Тропа́рь: Д**несь согла́сно торжеству́ют вси концы́ земли́, вку́пе Тя воспева́юще,/ тве́рдую По́мощь и Храни́тельницу жи́зни на́шея. **(Трижды)**

**Припев: Пресвята́я Богоро́дице, спаси́ нас.**

**Тропа́рь: Т**вою́ всечестну́ю и чудотво́рную ико́ну Троеру́чицу стяжа́вши,/ свята́я оби́тель Хиланда́р вопие́т Ти:/ ра́дуйся, стено́ неруши́мая и кре́пкое заступле́ние оби́тели сея́.

**Сла́ва Отцу́ и Сы́ну и Свято́му Ду́ху.**

**Т**вою́ всечестну́ю и чудотво́рную ико́ну Троеру́чицу стяжа́вши,/ свята́я оби́тель Хиланда́р вопие́т Ти:/ ра́дуйся, стено́ неруши́мая и кре́пкое заступле́ние оби́тели сея́.

**И ны́не и при́сно и во ве́ки веко́в. Ами́нь.**

**Богородичен: Т**вою́ всечестну́ю и чудотво́рную ико́ну Троеру́чицу стяжа́вши,/ свята́я оби́тель Хиланда́р вопие́т Ти:/ ра́дуйся, стено́ неруши́мая и кре́пкое заступле́ние оби́тели сея́.

**Катавасия , Глас 4:**

**Ирмос: *Отве́рзу уста́ моя́,/ и напо́лнятся Ду́ха,/ и сло́во отры́гну Цари́це Ма́тери,/ и явлю́ся све́тло торжеству́я,// и воспою́ ра́дуяся Тоя́ чудеса́.***

**Песнь 3:**

***Канон Пресвятыя Богородицы , Глас 4(на 14):***

**Ирмо́с: *Свят еси́, Го́споди Бо́же наш,/ утверди́ и на́ша сердца́ непреста́нно вопи́ти Тебе́:/ пра́веден несть, па́че Тебе́, Го́споди.* (Дважды)**

**Припев: Пресвята́я Богоро́дице, спаси́ нас.**

**Тропа́рь: В**е́рных собо́ри совокупля́ются днесь к прославле́нию Твоего́ благосе́рдия,/ е́же яви́ла еси́ преподо́бному Иоа́нну Дамаски́ну,/ исцели́вши отсече́ннуто десни́цу его́. **(Трижды)**

**Припев: Пресвята́я Богоро́дице, спаси́ нас.**

**Тропа́рь: О**́чи серде́ц на́ших воспуща́ем к Тебе́, Влады́чице,/ егда́ взира́ем на чудотво́рную ико́ну Троеру́чицу,/ бу́ди нам держа́ва и огражде́ние и Вы́шняго прича́стия сподо́би нас. **(Трижды)**

**Припев: Пресвята́я Богоро́дице, спаси́ нас.**

**Тропа́рь: Ю**́же славосло́вят си́лы Небе́сныя,/ пое́м Тя, Всепе́тая Де́во,/ спаси́ ны от грехо́внаго плене́ния/ и вся́кия ско́рби, находя́щия на ны. **(Трижды)**

**Припев: Пресвята́я Богоро́дице, спаси́ нас.**

**Тропа́рь: М**оли́, Его́же родила́ еси́, Ма́ти Безневе́стная,/ о всех, притека́ющих к честне́й ико́не Твое́й,/ я́ко да защити́т их и просвети́т.

**Сла́ва Отцу́ и Сы́ну и Свято́му Ду́ху.**

**М**оли́, Его́же родила́ еси́, Ма́ти Безневе́стная,/ о всех, притека́ющих к честне́й ико́не Твое́й,/ я́ко да защити́т их и просвети́т.

**И ны́не и при́сно и во ве́ки веко́в. Ами́нь.**

**Богородичен: М**оли́, Его́же родила́ еси́, Ма́ти Безневе́стная,/ о всех, притека́ющих к честне́й ико́не Твое́й,/ я́ко да защити́т их и просвети́т.

**Катавасия , Глас 4:**

**Ирмос: *Твоя́ песносло́вцы, Богоро́дице,/ живы́й и незави́стный Исто́чниче,/ ли́к себе́ совоку́пльшыя духо́вно утверди́/ в Боже́ственней Твое́й сла́ве,// венце́в сла́вы сподо́би.***

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко Ты еси́ Бог наш, и Тебе́ сла́ву воссыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Седален Пресвятыя Богородицы , Глас 4:**

**Е**гда́ и́ноцы Хиланда́рстии ви́деша пречестну́ю ико́ну Твою́, Влады́чице,/ на осля́ти, ники́мже води́мем, ко врато́м оби́тели Хиланда́рския принесе́нную,/ ра́достию ве́лиею возра́довашася/ и, покланя́ющеся ей, прославля́ху Твое́ к ним благоволе́ние.

**<b>С</b>ла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Богородичен: Е**гда́ и́ноцы Хиланда́рстии ви́деша пречестну́ю ико́ну Твою́, Влады́чице,/ на осля́ти, ники́мже води́мем, ко врато́м оби́тели Хиланда́рския принесе́нную,/ ра́достию ве́лиею возра́довашася/ и, покланя́ющеся ей, прославля́ху Твое́ к ним благоволе́ние.

**Песнь 4:**

***Канон Пресвятыя Богородицы , Глас 4(на 14):***

**Ирмо́с: *Услы́шах слух Твой, Го́споди,/ я́ко яви́лся еси́ на земли́,/ и просла́вих Твою́ си́лу.* (Дважды)**

**Припев: Пресвята́я Богоро́дице, спаси́ нас.**

**Тропа́рь: И**сто́чника Приснотеку́щаго источи́ла еси́, Пречи́стая Де́во,/ вся удо́лия напая́юща,/ погрузи́ и вся на́ша собла́зны и до конца́ потреби́. **(Трижды)**

**Припев: Пресвята́я Богоро́дице, спаси́ нас.**

**Тропа́рь: Л**е́ствицу Иа́ковлю, Гедео́ново руно́,/ ра́дости Хода́таицу, кре́пость и похвалу́ всех ве́рных,/ прииди́те, вси воспои́м, глаго́люще:/ ра́дуйся, Де́во Чи́стая. **(Трижды)**

**Припев: Пресвята́я Богоро́дице, спаси́ нас.**

**Тропа́рь: О**́браз Твой честны́й целу́юще, Всечи́стая,/ к Твое́й бла́гости прибега́ем/ и, коле́на преклоня́юще, с пла́чем мо́лим Тя:/ не пре́зри на́шего воздыха́ния,/ но в День су́дный бу́ди нам покро́в и Помо́щница. **(Трижды)**

**Припев: Пресвята́я Богоро́дице, спаси́ нас.**

**Тропа́рь: С**ло́во Бо́жие ро́ждшая,/ посети́ нас благода́тию Твое́ю,/ и омраче́нныя на́ша ду́ши и сердца́ просвети́,/ и пода́ждь нам от бед избавле́ние и всех грехо́в оставле́ние.

**Сла́ва Отцу́ и Сы́ну и Свято́му Ду́ху.**

**С**ло́во Бо́жие ро́ждшая,/ посети́ нас благода́тию Твое́ю,/ и омраче́нныя на́ша ду́ши и сердца́ просвети́,/ и пода́ждь нам от бед избавле́ние и всех грехо́в оставле́ние.

**И ны́не и при́сно и во ве́ки веко́в. Ами́нь.**

**Богородичен: С**ло́во Бо́жие ро́ждшая,/ посети́ нас благода́тию Твое́ю,/ и омраче́нныя на́ша ду́ши и сердца́ просвети́,/ и пода́ждь нам от бед избавле́ние и всех грехо́в оставле́ние.

**Катавасия , Глас 4:**

**Ирмос: *Седя́й в сла́ве/ на Престо́ле Божества́,/ во о́блаце ле́гце/ прии́де Иису́с Пребоже́ственный,/ нетле́нною дла́нию, и спасе́ зову́щыя:// сла́ва, Христе́, си́ле Твое́й.***

**Песнь 5:**

***Канон Пресвятыя Богородицы , Глас 4(на 14):***

**Ирмо́с: *Зако́ном за́поведей Твои́х,/ Еди́не Человеколю́бче,/ просвети́ се́рдце мое́,/ молю́ся, Го́споди, и поми́луй мя.* (Дважды)**

**Припев: Пресвята́я Богоро́дице, спаси́ нас.**

**Тропа́рь: Т**воя́ всечестна́я ико́на Троеру́чица/ я́сно всем свиде́тельствует,/ я́ко Ты кре́пость на́ша и си́ла еси́,/ сего́ ра́ди прославля́ем ма́тернее Твое́ к нам милосе́рдие. **(Трижды)**

**Припев: Пресвята́я Богоро́дице, спаси́ нас.**

**Тропа́рь: П**реподо́бный Иоа́нн Дамаски́н сле́зно моли́шеся Тебе́ пред честно́ю ико́ною Твое́ю,/ Ты же моли́тву его́ ско́ро услы́шала еси́/ и усече́нней руце́ его́ исцеле́ние дарова́ла еси́. **(Трижды)**

**Припев: Пресвята́я Богоро́дице, спаси́ нас.**

**Тропа́рь: Р**а́дости Хода́таице,/ мольбы́ раб Твои́х приими́,/ вся проти́вных враго́в сове́ты разжени́/ и ста́до Твое́ невреди́мо сохрани́/ и от всех скорбе́й спаси́. **(Трижды)**

**Припев: Пресвята́я Богоро́дице, спаси́ нас.**

**Тропа́рь: И**збавля́еми прегреше́ний Твои́ми святы́ми моли́твами, Благослове́нная Богоро́дице,/ благоразу́мно Тя вси ублажа́ем.

**Сла́ва Отцу́ и Сы́ну и Свято́му Ду́ху.**

**И**збавля́еми прегреше́ний Твои́ми святы́ми моли́твами, Благослове́нная Богоро́дице,/ благоразу́мно Тя вси ублажа́ем.

**И ны́не и при́сно и во ве́ки веко́в. Ами́нь.**

**Богородичен: И**збавля́еми прегреше́ний Твои́ми святы́ми моли́твами, Благослове́нная Богоро́дице,/ благоразу́мно Тя вси ублажа́ем.

**Катавасия , Глас 4:**

**Ирмос: *Ужасо́шася вся́ческая/ о Боже́ственней сла́ве Твое́й:/ Ты́ бо, неискусобра́чная Де́во,/ име́ла еси́ во утро́бе над все́ми Бо́га,/ и родила́ еси́ безле́тнаго Сы́на,/ все́м воспева́ющым Тя́// ми́р подава́ющая.***

**Песнь 6:**

***Канон Пресвятыя Богородицы , Глас 4(на 14):***

**Ирмо́с: *Ве́чер, и у́тро, и полу́дне/ хва́лим Тя, Го́споди Бо́же наш,/ услы́ши глас наш.* (Дважды)**

**Припев: Пресвята́я Богоро́дице, спаси́ нас.**

**Тропа́рь: Б**лажи́м Тя и сла́вим, Богоро́дице Де́во,/ и́бо Ты, о Благода́тная, благода́тию Твое́ю всегда́ нас осеня́еши,/ покрыва́ющи, и заступа́ющи, и от лука́вых враго́в избавля́ющи. **(Трижды)**

**Припев: Пресвята́я Богоро́дице, спаси́ нас.**

**Тропа́рь: Е**́здяй на Херуви́мех и Пева́емый от Серафи́м/ из Твои́х ложе́сн яви́ся, и все челове́чество спасе́но бысть,/ сего́ ра́ди сла́вим Тя, я́ко Засту́пницу на́шу Непосты́дную. **(Трижды)**

**Припев: Пресвята́я Богоро́дице, спаси́ нас.**

**Тропа́рь: Г**ряди́те, лю́дие, на поклоне́ние Бо́жией Ма́тери,/ благода́ть бо све́та Ей и нам возсия́ и научи́ пе́ти:/ сподо́би нас, о Благода́тная, Вы́шняго прича́стия. **(Трижды)**

**Припев: Пресвята́я Богоро́дице, спаси́ нас.**

**Тропа́рь: А**́нгелов ра́дость Ты еси, Богоро́дице,/ и всех челове́ков вои́стинну весе́лие;/ спаси́ ду́ши всех, пою́щих Тя, Чи́стая.

**Сла́ва Отцу́ и Сы́ну и Свято́му Ду́ху.**

**А**́нгелов ра́дость Ты еси, Богоро́дице,/ и всех челове́ков вои́стинну весе́лие;/ спаси́ ду́ши всех, пою́щих Тя, Чи́стая.

**И ны́не и при́сно и во ве́ки веко́в. Ами́нь.**

**Богородичен: А**́нгелов ра́дость Ты еси, Богоро́дице,/ и всех челове́ков вои́стинну весе́лие;/ спаси́ ду́ши всех, пою́щих Тя, Чи́стая.

**Катавасия , Глас 4:**

**Ирмос: *Боже́ственное сие́ и всечестно́е/ соверша́юще пра́зднество,/ богому́дрии Богома́тере,/ прииди́те рука́ми воспле́щим,// от Нея́ ро́ждшагося Бо́га сла́вим.***

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Ты бо еси́ Ца́рь ми́ра и Спас душ на́ших, и Тебе́ сла́ву воссыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Кондак Пресвятыя Богородицы, Глас 3:**

***Подо́бен: Де́ва днесь:***

**Хор: Д**е́ва днесь благоволе́ние к нам явля́ет,/ Гора́ же Афо́н благодаре́ние Ей прино́сит,/ А́нгели и и́ноцы славосло́вят,/ Троеру́чица из Се́рбии чуде́сно путеше́ствует:/ нас бо ра́ди прии́де/ и всели́ся во святу́ю оби́тель Хиланда́рскую.

**Икос:**

**В**ои́стинну пречу́дное явле́ние:/ пресла́вная ико́на Твоя́ Троеру́чица,/ ю́же первосвяти́тель се́рбский, Са́вва,/ от святы́я Ла́вры Са́ввы Освяще́ннаго,/ со благогове́нием, я́ко многоце́нен дар, в страну́ Се́рбскую принесе́,/ на безслове́снем осля́ти от Се́рбии на Афо́н чуде́сно прино́сится/ и ко святе́й оби́тели Хиланда́рстей прии́де./ И́ноцы же оби́тели сея́, восприи́мше сию́ с ра́достию, я́ко дар Небе́сный,/ поста́виша ю в олтари́ собо́рныя це́ркве оби́тели,/ и́бо разуме́ша сбытие́ сие́ я́ко я́вное Твое́ к ним благоволе́ние./ Сего́ ра́ди с ра́достию и любо́вию покланя́хуся всечестне́й ико́не Твое́й, целу́юще ю и Тебе́ воспева́юще:/ ра́дуйся, святу́ю ико́ну Твою́ зало́гом ми́лости нам дарова́вшая,/ всем ве́рным ско́рое поможе́ние.

**Песнь 7:**

***Канон Пресвятыя Богородицы , Глас 4(на 14):***

**Ирмо́с: *В нача́ле Безнача́льное Сло́во,/ со Отце́м и Ду́хом/ Сын Единоро́дный, благослове́н еси́,/ и превозноси́мый Бо́же оте́ц на́ших.* (Дважды)**

**Припев: Пресвята́я Богоро́дице, спаси́ нас.**

**Тропа́рь: Е**ди́ну Тя обре́те Чи́стую Соде́тель всех/ и всели́ся в Тя, я́ко в храм прекра́сный,/ сего́ ра́ди пое́м Ти:/ Христа́ Бо́га на́шего Ма́ти, благослове́на еси́. **(Трижды)**

**Припев: Пресвята́я Богоро́дице, спаси́ нас.**

**Тропа́рь: М**и́лостию Твое́ю весь мир обогаща́еши/ и ду́ши просвеща́еши, Еди́на Всепе́тая,/ те́мже воспева́ем Ти:/ Христа́ Бо́га на́шего Ма́ти, благослове́на еси́. **(Трижды)**

**Припев: Пресвята́я Богоро́дице, спаси́ нас.**

**Тропа́рь: Б**езневе́стная Де́во,/ многопло́дное дре́во яви́лася еси́,/ сне́дию Небе́сною вся насыща́ющее,/ доброде́яния всем источи́, да вси пое́м Ти:/ Христа́ Бо́га на́шего Ма́ти, благослове́на еси́. **(Трижды)**

**Припев: Пресвята́я Богоро́дице, спаси́ нас.**

**Тропа́рь: О**́браза Твоего́ прише́ствием от злых избавля́емся/ и посрамля́ются вси, рабо́м Твои́м зла́я явля́ющии,/ сего́ ра́ди вопие́м:/ благослове́на еси́, Ма́ти Христа́ Бо́га на́шего.

**Сла́ва Отцу́ и Сы́ну и Свято́му Ду́ху.**

**О**́браза Твоего́ прише́ствием от злых избавля́емся/ и посрамля́ются вси, рабо́м Твои́м зла́я явля́ющии,/ сего́ ра́ди вопие́м:/ благослове́на еси́, Ма́ти Христа́ Бо́га на́шего.

**И ны́не и при́сно и во ве́ки веко́в. Ами́нь.**

**Богородичен: О**́браза Твоего́ прише́ствием от злых избавля́емся/ и посрамля́ются вси, рабо́м Твои́м зла́я явля́ющии,/ сего́ ра́ди вопие́м:/ благослове́на еси́, Ма́ти Христа́ Бо́га на́шего.

**Катавасия , Глас 4:**

**Ирмос: *Не послужи́ша тва́ри богому́дрии/ па́че Созда́вшаго,/ но о́гненное преще́ние му́жески попра́вше,/ ра́довахуся пою́ще:// препе́тый отце́в Госпо́дь и Бо́г благослове́н еси́.***

**Песнь 8:**

***Канон Пресвятыя Богородицы , Глас 4(на 14):***

**Ирмо́с: *Во о́бразе А́нгела,/ я́вльшагося в пещи́ о́гненней песносло́вцем,/ Христа́ Бо́га по́йте, о́троцы,/ свяще́нницы, благослови́те,/ лю́дие, превозноси́те во вся ве́ки.* (Дважды)**

**Припев: Пресвята́я Богоро́дице, спаси́ нас.**

**Тропа́рь: Г**ла́сы моле́бными, прииди́те, вси воспое́м Чи́стую Де́ву,/ се бо ны́не весе́лие приближа́ется, ве́рнии спаса́ются, и воскли́кнем в весе́лии:/ Богоро́дицу по́йте и превозноси́те во вся ве́ки. **(Трижды)**

**Припев: Пресвята́я Богоро́дице, спаси́ нас.**

**Тропа́рь: О**чи́ма а́нгельскима глубина́ неудобозри́мая,/ челове́ческими по́мыслы высота́ неудобовосходи́мая/ прии́де к нам во о́бразе Троеру́чицы,/ поклони́мся у́бо честно́му о́бразу и возопии́м:/ Богоро́дицу по́йте и превозноси́те во вся ве́ки. **(Трижды)**

**Припев: Пресвята́я Богоро́дице, спаси́ нас.**

**Тропа́рь: Р**а́дующеся, приступа́ем о́бразу Твоему́ честно́му/ и, уми́льно моля́щеся, из глубины́ души́ взыва́ем:/ Богоро́дицу по́йте и превозноси́те во вся ве́ки. **(Трижды)**

**Припев: Пресвята́я Богоро́дице, спаси́ нас.**

**Тропа́рь: О**гне́м возгара́шеся гора́ Сина́йская,/ не терпя́ше бо сни́тия сла́вы Бо́жия,/ Ты же, весь Боже́ственный Огнь сущ,/ Бо́жие Сло́во во чре́ве Твое́м неопа́льно носи́ла еси́,/ сего́ ра́ди пое́м:/ Богоро́дицу по́йте и превозноси́те во вся ве́ки.

**Благословим Отца и Сына и Святаго Духа, Господа**

**О**гне́м возгара́шеся гора́ Сина́йская,/ не терпя́ше бо сни́тия сла́вы Бо́жия,/ Ты же, весь Боже́ственный Огнь сущ,/ Бо́жие Сло́во во чре́ве Твое́м неопа́льно носи́ла еси́,/ сего́ ра́ди пое́м:/ Богоро́дицу по́йте и превозноси́те во вся ве́ки.

**И ны́не и при́сно и во ве́ки веко́в. Ами́нь.**

**Богородичен: О**гне́м возгара́шеся гора́ Сина́йская,/ не терпя́ше бо сни́тия сла́вы Бо́жия,/ Ты же, весь Боже́ственный Огнь сущ,/ Бо́жие Сло́во во чре́ве Твое́м неопа́льно носи́ла еси́,/ сего́ ра́ди пое́м:/ Богоро́дицу по́йте и превозноси́те во вся ве́ки.

**Катавасия , Глас 4:**

**Хор: *Хва́лим, благослови́м, покланя́емся Го́сподеви, пою́ще и превоз-нося́ще во вся ве́ки.***

**Ирмос: *О́троки благочести́выя в пещи́,/ Рождество́ Богоро́дичо спасло́ е́сть:/ тогда́ у́бо образу́емое,/ ны́не же де́йствуемое,/ вселе́нную всю́ воздвиза́ет пе́ти Тебе́:/ Го́спода по́йте дела́,// и превозноси́те Его́ во вся́ ве́ки.***

**Диа́кон: Богоро́дицу и Ма́терь Све́та в пе́снех возвели́чим.**

**Песнь Пресвято́й Богоро́дицы:**

**Хор: В**ели́чит душа́ Моя́ Го́спода,/ и возра́довася дух Мой о Бо́зе Спа́се Мое́м.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**Я**́ко призре́ на смире́ние рабы́ Своея́,/ се бо от ны́не ублажа́т Мя вси ро́ди.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**Я**́ко сотвори́ Мне вели́чие Си́льный,/ и свя́то И́мя Его́, и ми́лость Его́ в ро́ды родо́в боя́щимся Его́.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**С**отвори́ держа́ву мы́шцею Свое́ю,/ расточи́ го́рдыя мы́слию се́рдца их.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**Н**изложи́ си́льныя со престо́л, и вознесе́ смире́нныя;/ а́лчущия испо́лни благ, и богатя́щияся отпусти́ тщи.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**В**осприя́т Изра́иля о́трока Своего́, помяну́ти ми́лости,/ я́коже глаго́ла ко отце́м на́шим, Авраа́му и се́мени его́, да́же до ве́ка.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**Песнь 9:**

***Канон Пресвятыя Богородицы , Глас 4(на 14):***

**Ирмо́с: *Безсе́менное Рождество́ Твое́, Богоро́дице Чи́стая,/ Христа́ Бо́га на́шего/ пе́сньми немо́лчными велича́ем.* (Дважды)**

**Припев: Пресвята́я Богоро́дице, спаси́ нас.**

**Тропа́рь: Д**несь ра́дуется Правосла́вная Се́рбия и вся Гора́ Афо́нская,/ изря́днее же оби́тель Хиланда́рская,/ и́бо прии́де и всели́ся в ню всечестна́я ико́на Троеру́чица,/ явля́ющи к нам благоволе́ние Бо́жия Ма́тере. **(Трижды)**

**Припев: Пресвята́я Богоро́дице, спаси́ нас.**

**Тропа́рь: И**ме́ющи святу́ю ико́ну Твою́ Троеру́чицу во игу́мена себе́,/ я́коже Твоя́ во́ля бысть, Богоро́дице,/ оби́тель Хиланда́рская благоуха́нием святы́ни исполня́ется/ и непреста́нно славосло́вит и́мя Твое́. **(Трижды)**

**Припев: Пресвята́я Богоро́дице, спаси́ нас.**

**Тропа́рь: Ц**ве́те прекра́сный, облагоуха́яй вся,/ проти́вных нахожде́ния отгоня́яй и весе́лия всех исполня́яй,/ бу́дн нам стена́, и огражде́ние, и спаси́тельное прибе́жище. **(Трижды)**

**Припев: Пресвята́я Богоро́дице, спаси́ нас.**

**Тропа́рь: Е**го́же воспева́ют А́нгели, родила́ еси́,/ но и Де́вою пребыла́ еси́,/ сего́ ра́ди вопие́м Ти:/ ра́дуйся, ско́рая Помо́щнице и кре́пкая Засту́пнице всего́ ми́ра.

**Сла́ва Отцу́ и Сы́ну и Свято́му Ду́ху.**

**Е**го́же воспева́ют А́нгели, родила́ еси́,/ но и Де́вою пребыла́ еси́,/ сего́ ра́ди вопие́м Ти:/ ра́дуйся, ско́рая Помо́щнице и кре́пкая Засту́пнице всего́ ми́ра.

**И ны́не и при́сно и во ве́ки веко́в. Ами́нь.**

**Богородичен: Е**го́же воспева́ют А́нгели, родила́ еси́,/ но и Де́вою пребыла́ еси́,/ сего́ ра́ди вопие́м Ти:/ ра́дуйся, ско́рая Помо́щнице и кре́пкая Засту́пнице всего́ ми́ра.

**Катавасия , Глас 4:**

**Ирмос: *Вся́к земноро́дный/ да взыгра́ется Ду́хом просвеща́емь,/ да торжеству́ет же безпло́тных умо́в естество́,/ почита́ющее свяще́нное торжество́ Богома́тере,/ и да вопие́т:/ ра́дуйся, всеблаже́нная Богоро́дице,// Чи́стая Присноде́во.***

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко Тя хва́лят вся си́лы небе́сныя, и Тебе́ сла́ву воссыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Светилен Пресвятыя Богородицы**

**Хор: С**ве́том благосе́рдия Твоего́ всех озаря́ющи,/ вся́кую боле́знь и неду́г исцеля́еши,/ не забу́ди и нас, ве́рных раб Твои́х,/ но да зна́менается на нас свет лица́ Твоего́/ во вся дни живота́ на́шего. **(Дважды)**

**<b>С</b>ла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**И**ко́на Твоя́ пречу́дная, Богоро́дице,/ да бу́дет нам столп о́гненный, руководя́щий нас к ве́чному насле́дию,/ и да зна́менается на нас свет лица́ Твоего́/ во вся дни живота́ на́шего.

**Хвали́тны псалмы́, глас 4:**

**Хор: В**ся́кое дыха́ние да хва́лит Го́спода./ Хвали́те Го́спода с небе́с,/ хвали́те Его́ в вы́шних.// Тебе́ подоба́ет песнь Бо́гу.

**Х**вали́те Его́ вси а́нгели Его́,/ хвали́те Его́ вся си́лы Его́.// Тебе́ подоба́ет песнь Бо́гу.

***Стихиры Пресвятыя Богородицы, глас 4:***

**На 4. Стих: Хвали́те Его́ на си́лах Его́,/ хвали́те Его́ по мно́жеству вели́чествия Его́.**

**Стихира: П**рови́дя Тя издале́ча, проро́к Дави́д/ богодухнове́нно глаго́ла:/ лицу́ Твоему́ помо́лятся бога́тии лю́дстии,/ се бо днесь вси ве́рнии Твои́, Благослове́нная Богоро́дице,/ покланя́ются Тебе́ и лобыза́ют честну́ю ико́ну Твою́ Троеру́чицу,/ освяща́ются душа́ми, ку́пно и телесы́/ и от всея́ души́ и се́рдца вопию́т Ти:/ Ты на́ша наде́жда еси́ и упова́ние,/ бу́ди с на́ми во ве́ки.

**Стих: Хвали́те Его́ во гла́се тру́бнем,/ хвали́те Его́ во псалти́ри и гу́слех.**

**Стихира: Р**а́дуется днесь, Богоро́дице, оби́тель Хиланда́рская,/ име́ющи всечестну́ю ико́ну Троеру́чицу/ я́ко зало́г спасе́ния,/ и с ве́рою и любо́вию взыва́ет Ти:/ сохрани́, о Всеми́лостивая, оби́тель на́шу и оте́чество/ от тлетво́рных уче́ний неве́рия и суеве́рия,/ умно́жи же любо́вь и единомы́слие/ и сподо́би, о Всеблага́я, всегда́ пе́ти Тя.

**На 2. Стих: Хвали́те Его́ в тимпа́не и ли́це,/ хвали́те Его́ во стру́нах и орга́не.**

**Стихира: П**реукраше́нная Присноде́во,/ во вся ве́ки Благослове́нная,/ не пре́зри моли́твы призыва́ющих Тя,/ но услы́ши серде́чное воздыха́ние взира́ющих к Тебе́/ и, я́коже преподо́бному Иоа́нну ско́ро притекла́ еси́ в по́мощь,/ притецы́ с кро́тостию к душа́м на́шим./ Бу́ди нам Путеводи́тельница к Небе́сному оте́честву/ и сопричти́ нас к блаже́нному собо́ру избра́нных Бо́жиих.

**Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния./ Вся́кое дыха́ние да хва́лит Го́спода.**

**Стихира: П**ресвята́я, Преблагослове́нная,/ ве́мы Тя Милосе́рдую,/ и́бо о́чи Твои́ на ни́щия призира́ют/ и ру́це Твои́ к сирота́м просте́рты,/ се, коленопреклоня́ющеся пред свято́ю ико́ною Твое́ю, мо́лимТя:/ не оста́ви нас в печа́ли,/ но Ма́тернее лице́ Твое́ обрати́ на моли́твы на́ша/ и не помяни́ беззако́ний на́ших,/ но, я́ко Милосе́рдая, спаси́ ду́ши на́ша.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

***Глас 8:***

**Богородичен: З**ря́ще пречу́дный о́браз Твой, Богома́ти Милосе́рдая,/ Саму́ю Тя вои́стинну зрим, Богоро́дицу су́щую,/ и слы́шим глас Твой сладковеща́нный,/ его́же к первопи́санней ико́не Твое́й со вла́стию рекла́ еси́:/ с то́ю Моя́ благода́ть./ Та же благода́ть и в подобообра́зных и́стинствует/ и во ико́не Троеру́чице преизбы́точествует,/ ю́же почита́юще, благодаре́ние Тебе́ прино́сим:/ ра́дуйся, Благода́тная, с Тобо́ю Госпо́дь,/ Тебе́ же ра́ди и с на́ми,/ спаса́я нас всегда́.

**Иере́й: Сла́ва Тебе́, показа́вшему нам све́т.**

**Славосло́вие вели́кое:**

**Хор: С**ла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ра́ди сла́вы Твоея́. Го́споди Царю́ Небе́сный, Бо́же О́тче Вседержи́телю, Го́споди, Сы́не Единоро́дный, Иису́се Христе́, и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас; взе́мляй грехи́ ми́ра, приими́ моли́тву на́шу; седя́й одесну́ю Отца́, поми́луй нас. Я́ко Ты еси́ еди́н Свят, Ты еси́ еди́н Госпо́дь, Иису́с Христо́с, в сла́ву Бо́га Отца́. Ами́нь.

**Н**а всяк день благословлю́ Тя, и восхвалю́ И́мя Твое́ во ве́ки, и в век ве́ка.

**С**подо́би, Го́споди, в день сей без греха́ сохрани́тися нам. Благослове́н еси́, Го́споди, Бо́же оте́ц на́ших, и хва́льно и просла́влено И́мя Твое́ во ве́ки. Ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя.

**Б**лагослове́н еси́, Го́споди, научи́ мя оправда́нием Твои́м. **(Трижды)**

**Г**о́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой: я́ко у Тебе́ исто́чник живота́, во све́те Твое́м у́зрим свет. Проба́ви ми́лость Твою́ ве́дущим Тя.

**Трисвятое:**

**С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**С**вяты́й Безсме́ртный, поми́луй нас.

**С**вяты́й Бо́же, Святы́й Кре́пкий, Святы́й Безсме́ртный, поми́луй нас.

**Тропарь Пресвятыя Богородицы, Глас 4:**

**Я**ко звезда́ светозаря́ющая,/ из Се́рбии на Афо́н чуде́сно прии́де/ всечестна́я ико́на Твоя́ Троеру́чица,/ ю́же оби́тель Хиланда́рская благогове́йно восприе́мши,/ я́ко Боже́ственный дар свы́ше,/ прославля́ет Тя, Влады́чицу,/ и уми́льно вопие́т:/ не оста́ви ми́лость Твою́ от нас,/ но пребу́ди с на́ми во ве́ки. **(единожды)**

**Ектения́ сугу́бая:**

**Диа́кон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.**

**Хор: Г**о́споди, поми́луй. **(Трижды, на каждое прошение)**

**Еще́ мо́лимся о Вели́ком Господи́не и Отце́ на́шем Святе́йшем Патриа́рхе (Имярек), и о Господи́не на́шем Высокопреосвяще́ннейшем митрополите (или: архиепи́скопе, или: преосвяще́ннейшем епи́скопе имярек), и всей во Христе́ бра́тии на́шей.**

**Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.**

**Еще́ мо́лимся о блаже́нных и приснопа́мятных созда́телех свята́го хра́ма сего́, и о всех преждепочи́вших отце́х и бра́тиях, зде лежа́щих и повсю́ду, правосла́вных.**

**Еще́ мо́лимся о ми́лости, жи́зни, мире, здра́вии, спасе́нии, посеще́нии, проще́нии и оставле́нии грехо́в рабо́в Бо́жиих настоя́теля, бра́тии и прихо́жан свята́го хра́ма сего́.**

**Еще́ мо́лимся о плодонося́щих и доброде́ющих во святе́м и всечестне́м хра́ме сем, тружда́ющихся, пою́щих и предстоя́щих лю́дех, ожида́ющих от Тебе́ вели́кия и бога́тыя ми́лости.**

**Иере́й: Я́ко Ми́лостив и Человеколю́бец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: Ами́нь.**

**Ектения́ проси́тельная:**

**Диа́кон: Испо́лним у́тренюю моли́тву на́шу Го́сподеви.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Дне́ всего́ соверше́нна, свя́та, ми́рна и безгре́шна у Го́спода про́сим.**

**Хор: П**ода́й, Го́споди. **(На каждое прошение.)**

**Диа́кон: А́нгела ми́рна, ве́рна наста́вника, храни́теля душ и теле́с на́ших, у Го́спода про́сим.**

**Проще́ния и оставле́ния грехо́в и прегреше́ний на́ших у Го́спода про́сим.**

**До́брых и поле́зных душа́м на́шим и ми́ра ми́рови у Го́спода про́сим.**

**Про́чее вре́мя живота́ на́шего в ми́ре и покая́нии сконча́ти у Го́спода про́сим.**

**Христиа́нския кончи́ны живота́ на́шего, безболе́знены, непосты́дны, ми́рны и до́браго отве́та на Стра́шнем Суди́щи Христо́ве про́сим.**

**Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́, и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко Бог ми́лости и ще́дрот и человеколю́бия еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Иере́й: Мир всем.**

**Хор: И** ду́хови твоему́.

**Диа́кон: Главы́ на́ша Го́сподеви прикло́ним.**

**Хор: Т**ебе́, Господи.

**Иере́й: Твое́ бо е́сть, е́же ми́ловати и спаса́ти ны, Бо́же наш, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Диа́кон: Прему́дрость.**

**Хор: Б**лагослови́.

**Иере́й: Сый благослове́н Христо́с Бог наш, всегда́, ны́не и при́сно и во ве́ки веко́в.**

**Хор: А**ми́нь. Утверди́, Бо́же, святу́ю правосла́вную ве́ру, правосла́вных христиа́н во век ве́ка.

**Иере́й: Пресвята́я Богоро́дице, спаси́ нас.**

**Хор: Ч**естне́йшую Херуви́м и Сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**Иере́й: Сла́ва Тебе́, Христе́ Бо́же, Упова́ние на́ше, сла́ва Тебе́.**

**Хор: Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Г**о́споди, поми́луй. **(Трижды)**

**Б**лагослови́.

**Отпу́ст:**

**Иере́й: Христо́с, И́стинный Бог наш, моли́твами Пречи́стыя Своея́ Ма́тере…**

**Многоле́тие:**

**ЧИТА́ЕТСЯ ПЕ́РВЫЙ ЧАС:**

**Чтец: П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псало́м 5:**

**Г**лаго́лы моя́ внуши́, Го́споди, разуме́й зва́ние мое́. Вонми́ гла́су моле́ния моего́, Царю́ мой и Бо́же мой, я́ко к Тебе́ помолю́ся, Го́споди. Зау́тра услы́ши глас мой, зау́тра предста́ну Ти, и у́зриши мя. Я́ко Бог не хотя́й беззако́ния, Ты еси́: не присели́тся к Тебе́ лука́внуяй, ниже́ пребу́дут беззако́нницы пред очи́ма Твои́ма: возненави́дел еси́ вся де́лающия беззако́ние. Погуби́ши вся глаго́лющия лжу: му́жа крове́й и льсти́ва гнуша́ется Госпо́дь. Аз же мно́жеством ми́лости Твоея́, вни́ду в дом Твой, поклоню́ся ко хра́му свято́му Твоему́, в стра́се Твое́м. Го́споди, наста́ви мя пра́вдою Твое́ю, враг мои́х ра́ди испра́ви пред Тобо́ю путь мой. Я́ко несть во усте́х их и́стины, се́рдце их су́етно, гроб отве́рст горта́нь их: язы́ки свои́ми льща́ху. Суди́ им, Бо́же, да отпаду́т от мы́слей свои́х, по мно́жеству нече́стия их изри́ни я́, я́ко преогорчи́ша Тя, Го́споди. И да возвеселя́тся вси упова́ющии на Тя, во век возра́дуются, и всели́шися в них, и похва́лятся о Тебе́ лю́бящии и́мя Твое́. Я́ко Ты благослови́ши пра́ведника, Го́споди: я́ко ору́жием благоволе́ния венча́л еси́ нас.

**Псало́м 89:**

**Г**о́споди, прибе́жище был еси́ нам в род и род. Пре́жде да́же гора́м не бы́ти и созда́тися земли́ и вселе́нней, и от ве́ка и до ве́ка Ты еси́. Не отврати́ челове́ка во смире́ние, и рекл еси́: обрати́теся, сы́нове челове́честии. Я́ко ты́сяща лет пред очи́ма Твои́ма, Го́споди, я́ко день вчера́шний, и́же мимои́де, и стра́жа нощна́я. Уничиже́ния их ле́та бу́дут. Утро я́ко трава́ мимои́дет, у́тро процвете́т и пре́йдет: на ве́чер отпаде́т ожесте́ет и и́зсхнет. Я́ко исче́зохом гне́вом Твои́м, и я́ростию Твое́ю смути́хомся. Положи́л еси́ беззако́ния на́ша пред Тобо́ю: век наш в просвеще́ние лица́ Твоего́. Я́ко вси дни́е на́ши оскуде́ша, и гне́вом Твои́м исчезо́хом, ле́та на́ша я́ко паучи́на поуча́хуся. Дни́е лет на́ших, в ни́хже се́дмьдесят лет, а́ще же в си́лах, о́смьдесят лет, и мно́жае их труд и боле́знь: я́ко прии́де кро́тость на ны, и нака́жемся. Кто весть держа́ву гне́ва Твоего́, и от стра́ха Твоего́, я́рость Твою́ исчести́? Десни́цу Твою́ та́ко скажи́ ми, и окова́нныя се́рдцем в му́дрости. Обрати́ся, Го́споди, доко́ле? И умоле́н бу́ди на рабы́ Твоя́. Испо́лнихомся зау́тра ми́лости Твоея́, Го́споди, и возра́довахомся, и возвесели́хомся, во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Твоя́, и на дела́ Твоя́, и наста́ви сы́ны их. И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

**Псало́м 100:**

**М**и́лость и суд воспою́ Тебе́, Го́споди. Пою́ и разуме́ю в пути́ непоро́чне, когда́ прии́деши ко мне? Прехожда́х в незло́бии се́рдца моего́ посреде́ до́му моего́. Не предлага́х пред очи́ма мои́ма вещь законопресту́пную: творя́щия преступле́ние возненави́дех. Не прильпе́ мне се́рдце стропти́во, уклоня́ющагося от мене́ лука́ваго не позна́х. Оклевета́ющаго тай и́скренняго своего́, сего́ изгоня́х: го́рдым о́ком, и несы́тым се́рдцем, с сим не ядя́х. О́чи мои́ на ве́рныя земли́, посажда́ти я́ со мно́ю: ходя́й по пути́ непоро́чну, сей ми служа́ше. Не живя́ше посреде́ до́му моего́ творя́й горды́ню, глаго́ляй непра́ведная, не исправля́ше пред очи́ма мои́ма. Во у́трия избива́х вся гре́шныя земли́, е́же потреби́ти от гра́да Госпо́дня вся де́лающия беззако́ние.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Г**о́споди, поми́луй. **(Три́жды)**

**Сла́ва Отцу́ и Сы́ну и Свято́му Ду́ху.**

**Тропарь Пресвятыя Богородицы, Глас 4:**

**Я**ко звезда́ светозаря́ющая,/ из Се́рбии на Афо́н чуде́сно прии́де/ всечестна́я ико́на Твоя́ Троеру́чица,/ ю́же оби́тель Хиланда́рская благогове́йно восприе́мши,/ я́ко Боже́ственный дар свы́ше,/ прославля́ет Тя, Влады́чицу,/ и уми́льно вопие́т:/ не оста́ви ми́лость Твою́ от нас,/ но пребу́ди с на́ми во ве́ки.

**Чтец: И ны́не и при́сно и во ве́ки веко́в. Ами́нь.**

**Ч**то Тя нарече́м, о Благода́тная? Не́бо, я́ко возсия́ла еси́ Со́лнце Пра́вды. Рай, я́ко прозябла́ еси́ цвет нетле́ния Де́ву, я́ко пребыла́ еси́ нетле́нна. Чи́стую Ма́терь, я́ко име́ла еси́ на святы́х Твои́х объя́тиях Сы́на, всех Бо́га. Того́ моли́ спасти́ся душа́м на́шим.

**С**топы́ моя́ напра́ви по словеси́ Твоему́ и да не облада́ет мно́ю вся́кое беззако́ние. Изба́ви мя от клеветы́ челове́ческия, и сохраню́ за́поведи Твоя́. Лице́ Твое́ просвети́ на раба́ Твоего́ и нау́чи мя оправда́нием Твои́м.

**Д**а испо́лнятся уста́ моя́ хвале́ния Твоего́, Го́споди, я́ко да воспою́ сла́ву Твою́, весь день великоле́пие Твое́.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй.  **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Кондак Пресвятыя Богородицы, Глас 3:**

***Подо́бен: Де́ва днесь:***

**Хор: Д**е́ва днесь благоволе́ние к нам явля́ет,/ Гора́ же Афо́н благодаре́ние Ей прино́сит,/ А́нгели и и́ноцы славосло́вят,/ Троеру́чица из Се́рбии чуде́сно путеше́ствует:/ нас бо ра́ди прии́де/ и всели́ся во святу́ю оби́тель Хиланда́рскую.

**К**о а́ду, Спа́се мой, соше́л еси́,/ и врата́ сокруши́вый я́ко всеси́лен,/ уме́рших, я́ко Созда́тель, совоскреси́л еси́,/ и сме́рти жа́ло сокруши́л еси́,/ и Ада́м от кля́твы изба́влен бысть, Человеколю́бче;/ те́мже вси зове́м:// спаси́ нас, Го́споди.

**Г**о́споди, поми́луй. **(40 раз)**

**И**́же на вся́кое вре́мя и на вся́кий час, на Небеси́ и на земли́, покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы и испра́ви живо́т наш к за́поведем Твои́м, ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы, я́ко благослове́н еси́ во ве́ки веко́в, ами́нь.

**Г**о́споди поми́луй. **(Три́жды.)**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**́менем Госпо́дним благослови́, о́тче.

**Иере́й: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

**Иере́й: Христе́, Све́те И́стинный, просвеща́яй и освяща́яй вся́каго челове́ка, гряду́щаго в мир, да зна́менается на нас свет лица́ Твоего́, да в нем у́зрим Свет Непристу́пный: и испра́ви стопы́ на́ша к де́ланию за́поведей Твои́х, моли́твами Пречи́стыя Твоея́ Ма́тере, и всех Твои́х святы́х, ами́нь.**

**Конда́к, глас 8:**

**В**збра́нной Воево́де победи́тельная,/ я́ко изба́вльшеся от злы́х,/ благода́рственная воспису́ем Ти́ раби́ Твои́, Богоро́дице;/ но я́ко иму́щая держа́ву непобеди́мую,/ от вся́ких на́с бе́д свободи́, да зове́м Ти́:// ра́дуйся, Неве́сто Неневе́стная.

**Иере́й: Сла́ва Тебе́, Христе́ Бо́же, упова́ние на́ше, сла́ва Тебе́.**

**Хор: Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Г**о́споди, поми́луй.  **(Три́жды)**

**Б**лагослови́.

**Отпу́ст.**

**Иере́й: Христо́с, и́стинный Бог наш, моли́твами пречи́стыя Своея́ Ма́тере, преподо́бных и Богоно́сных оте́ц на́ших и всех святы́х, поми́лует и спасе́т нас, я́ко Благ и Человеколю́бец.**

**Хор: Г**о́споди, поми́луй. **(Три́жды)**

**Тре́тий час:**

**Иере́й: Благослове́н Бог наш всегда́, ны́не и при́сно, и во ве́ки веко́в.**

**Чтец: А**ми́нь. Сла́ва Тебе́, Бо́же наш, сла́ва Тебе́.

**Ц**арю́ Небе́сный, Уте́шителю, Ду́ше и́стины, И́же везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй.  **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Чтец: А**ми́нь.

**Г**о́споди, поми́луй. **(12 раз)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псало́м 16:**

**У**слы́ши, Го́споди, пра́вду мою́, вонми́ моле́нию моему́, внуши́ моли́тву мою́ не во устна́х льсти́вых. От лица́ Твоего́ судьба́ моя́ изы́дет, óчи мои́ да ви́дита правоты́. Искуси́л eси́ се́рдце мое́, посети́л eси́ но́щию, искуси́л мя eси́, и не обре́теся во мне непра́вда. Я́ко да не возглаго́лют уста́ моя́ дел челове́ческих, за словеса́ усте́н Твои́х аз сохрани́х пути́ же́стоки. Соверши́ стопы́ моя́ во стезя́х Твои́х, да не подви́жутся стопы́ моя́. Аз воззва́х, я́ко услы́шал мя eси́, Бо́же, приклони́ у́хо Твое́ мне и услы́ши глаго́лы моя́. Удиви́ ми́лости Твоя́, спаса́яй упова́ющия на Тя от проти́вящихся десни́це Твое́й. Сохрани́ мя, Го́споди, я́ко зе́ницу óка, в кро́ве крилу́ Твоéю покры́еши мя. От лица́ нечести́вых остра́стших мя, врази́ мои́ ду́шу мою́ одержа́ша. Тук свой затвори́ша, уста́ их глаго́лаша горды́ню. Изгоня́щии мя ны́не обыдо́ша мя, óчи свои́ возложи́ша уклони́ти на зе́млю. Объя́ша мя я́ко лев гото́в на лов и я́ко ски́мен обита́яй в та́йных. Воскресни́, Го́споди, предвари́ я́ и запни́ им, изба́ви ду́шу мою́ от нечести́ваго, oру́жие Твое́ от враг руки́ Твоея́. Го́споди, от ма́лых от земли́, раздели́ я́ в животе́ их, и сокрове́нных Твои́х испо́лнися чре́во их, насы́тишася сыно́в, и оста́виша оста́нки младе́нцeм свои́м. Аз же пра́вдою явлю́ся лицу́ Твоему́, насы́щуся, внегда́ яви́ти ми ся сла́ве Твое́й.

**Псало́м 24:**

**К** Тебе́, Го́споди, воздвиго́х ду́шу мою́, Бо́же мой, на Тя упова́х, да не постыжу́ся во век, ниже́ да посмею́т ми ся врази́ мои́, и́бо вси терпя́щии Тя не постыдя́тся. Да постыдя́тся беззако́ннующии вотще́. Пути́ Твоя́, Го́споди, скажи́ ми, и стезя́м Твои́м научи́ мя. Наста́ви мя на и́стину Твою́, и научи́ мя, я́ко Ты еси́ Бог Спас мой, и Тебе́ терпе́х весь день. Помяни́ щедро́ты Твоя́, Го́споди, и ми́лости Твоя́, я́ко от ве́ка суть. Грех ю́ности моея́, и неве́дения моего́ не помяни́, по ми́лости Твое́й помяни́ мя Ты, ра́ди бла́гости Твоея́, Го́споди. Благ и прав Госпо́дь, сего́ ра́ди законоположи́т согреша́ющим на пути́. Наста́вит кро́ткия на суд, научи́т кро́ткия путе́м Свои́м. Вси путие́ Госпо́дни ми́лость и и́стина, взыска́ющим заве́та Его́, и свиде́ния Его́. Ра́ди и́мене Твоего́, Го́споди, и очи́сти грех мой, мног бо есть. Кто есть челове́к боя́йся Го́спода? Законоположи́т eму́ на пути́, eго́же изво́ли. Душа́ eго́ во благи́х водвори́тся, и се́мя eго́ насле́дит зе́млю. Держа́ва Госпо́дь боя́щихся Его́, и заве́т Его́ яви́т им. О́чи мои́ вы́ну ко Го́споду, я́ко Той исто́ргнет от се́ти но́зе мои́. При́зри на мя и поми́луй мя, я́ко единоро́д и нищ есмь аз. Ско́рби се́рдца моего́ умно́жишася, от нужд мои́х изведи́ мя. Виждь смире́ние мое́, и труд мой, и оста́ви вся грехи́ моя́. Виждь враги́ моя́, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою́, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й eго́.

**Псало́м 50:**

**П**оми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя; я́ко беззако́ние мое́ аз зна́ю, и грех мой предо мно́ю есть вы́ну. Тебе́ Еди́ному согреши́х и лука́вое пред Тобо́ю сотвори́х, я́ко да оправди́шися во словесе́х Твои́х, и победи́ши внегда́ суди́ти Ти. Се бо, в беззако́ниих зача́т есмь, и во гресе́х роди́ мя ма́ти моя́. Се бо, и́стину возлюби́л еси́; безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся; омы́еши мя, и па́че сне́га убелю́ся. Слу́ху моему́ да́си ра́дость и весе́лие; возра́дуются ко́сти смире́нныя. Отврати́ лице́ Твое́ от грех мои́х и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́ и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́; возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н; се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда́ возложа́т на oлта́рь Твой тельцы́.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Г**о́споди, поми́луй. **(Три́жды)**

**Сла́ва Отцу́ и Сы́ну и Свято́му Ду́ху.**

**Тропарь Пресвятыя Богородицы, Глас 4:**

**Я**ко звезда́ светозаря́ющая,/ из Се́рбии на Афо́н чуде́сно прии́де/ всечестна́я ико́на Твоя́ Троеру́чица,/ ю́же оби́тель Хиланда́рская благогове́йно восприе́мши,/ я́ко Боже́ственный дар свы́ше,/ прославля́ет Тя, Влады́чицу,/ и уми́льно вопие́т:/ не оста́ви ми́лость Твою́ от нас,/ но пребу́ди с на́ми во ве́ки.

 **: И ны́не и при́сно и во ве́ки веко́в. Ами́нь.**

**Б**огоро́дице, Ты еси́ лоза́ и́стинная, возрасти́вшая нам Плод живота́, Тебе́ мо́лимся: моли́ся, Влады́чице, со святы́ми апо́столы поми́ловати ду́ши на́ша.

**Г**оспо́дь Бог благослове́н, благослове́н Госпо́дь день дне,/ поспеши́т нам Бог спасе́ний на́ших, Бог наш, Бог спаса́ти.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй.  **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Кондак Пресвятыя Богородицы, Глас 3:**

***Подо́бен: Де́ва днесь:***

**Хор: Д**е́ва днесь благоволе́ние к нам явля́ет,/ Гора́ же Афо́н благодаре́ние Ей прино́сит,/ А́нгели и и́ноцы славосло́вят,/ Троеру́чица из Се́рбии чуде́сно путеше́ствует:/ нас бо ра́ди прии́де/ и всели́ся во святу́ю оби́тель Хиланда́рскую.

**Г**о́споди, поми́луй. **(40 раз)**

**И**́же на вся́кое вре́мя и на вся́кий час, на Небеси́ и на земли́, покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы и испра́ви живо́т наш к за́поведем Твои́м, ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы, я́ко благослове́н еси́ во ве́ки веко́в, ами́нь.

**Г**о́споди поми́луй. **(Три́жды.)**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**́менем Госпо́дним благослови́, о́тче.

**Иере́й: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.**

**Чтец: А**ми́нь. Влады́ко Бо́же О́тче Вседержи́телю, Го́споди Сы́не Единоро́дный Иису́се Христе́, и Святы́й Ду́ше, Еди́но Боже́ство, Еди́на Си́ла, поми́луй мя, гре́шнаго, и и́миже ве́си судьба́ми, спаси́ мя, недосто́йнаго раба́ Твоего́, я́ко благослове́н еси́ во ве́ки веко́в, ами́нь.

**Шесто́й час:**

**Чтец: П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псало́м 53:**

**Б**о́же, во и́мя Твое́ спаси́ мя, и в си́ле Твое́й суди́ ми. Бо́же, услы́ши моли́тву мою́, внуши́ глаго́лы уст мои́х. Я́ко чу́ждии воста́ша на мя и кре́пции взыска́ша ду́шу мою́, и не предложи́ша Бо́га пред собо́ю. Се бо Бог помога́ет ми, и Госпо́дь Засту́пник души́ мое́й. Отврати́т зла́я враго́м мои́м, и́стиною Твое́ю потреби́ их. Во́лею пожру́ Тебе́, испове́мся и́мени Твоему́, Го́споди, я́ко бла́го, я́ко от вся́кия печа́ли изба́вил мя еси́, и на враги́ моя́ воззре́ о́ко мое́.

**Псало́м 54:**

**В**нуши́, Бо́же, моли́тву мою́ и не пре́зри моле́ния моего́. Вонми́ ми и услы́ши мя: возскорбе́х печа́лию мое́ю и смято́хся. От гла́са вра́жия и от стуже́ния гре́шнича, я́ко уклони́ша на мя беззако́ние и во гне́ве враждова́ху ми. Се́рдце мое́ смяте́ся во мне и боя́знь сме́рти нападе́ на мя. Страх и тре́пет прии́де на мя и покры́ мя тьма. И рех: кто даст ми криле́, я́ко голубине́, и полещу́, и почи́ю? Се удали́хся бе́гая и водвори́хся в пусты́ни. Ча́ях Бо́га, спаса́ющаго мя от малоду́шия и от бу́ри. Потопи́, Го́споди, и раздели́ язы́ки их: я́ко ви́дех беззако́ние и пререка́ние во гра́де. Днем и но́щию обы́дет и́ по стена́м eго́. Беззако́ние и труд посреде́ eго́ и непра́вда. И не оскуде́ от стогн eго́ ли́хва и лесть. Я́ко а́ще бы враг поноси́л ми, претерпе́л бых у́бо, и а́ще бы ненави́дяй мя на мя велере́чевал, укры́л бых ся от него́. Ты же, челове́че равноду́шне, влады́ко мой и зна́емый мой, и́же ку́пно наслажда́лся еси́ со мно́ю бра́шен, в дому́ Бо́жии ходи́хом единомышле́нием. Да прии́дет же смерть на ня, и да сни́дут во ад жи́ви, я́ко лука́вство в жили́щах их, посреде́ их. Аз к Бо́гу воззва́х, и Госпо́дь услы́ша мя. Ве́чер и зау́тра, и полу́дне пове́м, и возвещу́, и услы́шит глас мой. Изба́вит ми́ром ду́шу мою́ от приближа́ющихся мне, я́ко во мно́зе бя́ху со мно́ю. Услы́шит Бог и смири́т я́, Сый пре́жде век. Несть бо им измене́ния, я́ко не убоя́шася Бо́га. Простре́ ру́ку свою́ на воздая́ние, оскверни́ша заве́т Его́. Раздели́шася от гне́ва лица́ Его́, и прибли́жишася сердца́ их, умя́кнуша словеса́ их па́че еле́а, и та суть стре́лы. Возве́рзи на Го́спода печа́ль твою́, и Той тя препита́ет, не даст в век молвы́ пра́веднику. Ты же, Бо́же, низведе́ши их во студене́ц истле́ния, му́жие крове́й и льсти не преполовя́т дней свои́х. Аз же, Го́споди, упова́ю на Тя.

**Псало́м 90:**

**Ж**ивы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое́, Бог мой, и упова́ю на Него́. Я́ко Той изба́вит тя от се́ти ло́вчи и от словесе́ мяте́жна, плещма́ Свои́ма осени́т тя, и под криле́ Его́ наде́ешися: ору́жием обы́дет тя и́стина Его́. Не убои́шися от стра́ха нощна́го, от стрелы́ летя́щия во дни, от ве́щи во тме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое́, Вы́шняго положи́л еси́ прибе́жище твое́. Не прии́дет к тебе́ зло и ра́на не прибли́жится телеси́ твоему́, я́ко А́нгелом Свои́м запове́сть о тебе́, сохрани́ти тя во всех путе́х твои́х. На рука́х во́змут тя, да не когда́ преткне́ши о ка́мень но́гу твою́, на а́спида и васили́ска насту́пиши, и попере́ши льва и зми́я. Я́ко на Мя упова́ и изба́влю и́, покры́ю и́, я́ко позна́ и́мя Мое́. Воззове́т ко Мне и услы́шу eго́, с ним есмь в ско́рби, изму́ eго́ и просла́влю eго́, долгото́ю дний испо́лню eго́ и явлю́ eму́ спасе́ние Мое́.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Г**о́споди, поми́луй. **(Три́жды)**

**Сла́ва Отцу́ и Сы́ну и Свято́му Ду́ху.**

**Тропарь Пресвятыя Богородицы, Глас 4:**

**Я**ко звезда́ светозаря́ющая,/ из Се́рбии на Афо́н чуде́сно прии́де/ всечестна́я ико́на Твоя́ Троеру́чица,/ ю́же оби́тель Хиланда́рская благогове́йно восприе́мши,/ я́ко Боже́ственный дар свы́ше,/ прославля́ет Тя, Влады́чицу,/ и уми́льно вопие́т:/ не оста́ви ми́лость Твою́ от нас,/ но пребу́ди с на́ми во ве́ки.

 **: И ны́не и при́сно и во ве́ки веко́в. Ами́нь.**

**Я**́ко не и́мамы дерзнове́ния за премно́гия грехи́ на́ша, Ты и́же от Тебе́ Ро́ждшагося моли́, Богоро́дице Де́во, мно́го бо мо́жет моле́ние Ма́тернее ко благосе́рдию Влады́ки. Не пре́зри гре́шных мольбы́, Всечи́стая, я́ко ми́лостив есть и спасти́ моги́й, И́же и страда́ти о нас изво́ливый.

**С**ко́ро да предваря́т ны щедро́ты Твоя́, Го́споди, я́ко обнища́хом зело́; помози́ нам, Бо́же, Спа́се наш, сла́вы ра́ди И́мене Твоего́, Го́споди, изба́ви нас и очи́сти грехи́ на́ша, И́мене ра́ди Твоего́.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй.  **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Кондак Пресвятыя Богородицы, Глас 3:**

***Подо́бен: Де́ва днесь:***

**Хор: Д**е́ва днесь благоволе́ние к нам явля́ет,/ Гора́ же Афо́н благодаре́ние Ей прино́сит,/ А́нгели и и́ноцы славосло́вят,/ Троеру́чица из Се́рбии чуде́сно путеше́ствует:/ нас бо ра́ди прии́де/ и всели́ся во святу́ю оби́тель Хиланда́рскую.

**Г**о́споди, поми́луй. **(40 раз)**

**И**́же на вся́кое вре́мя и на вся́кий час, на Небеси́ и на земли́, покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы и испра́ви живо́т наш к за́поведем Твои́м, ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы, я́ко благослове́н еси́ во ве́ки веко́в, ами́нь.

**Г**о́споди поми́луй. **(Три́жды.)**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**́менем Госпо́дним благослови́, о́тче.

**Иере́й: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.**

**Чтец: А**ми́нь. Бо́же и Го́споди сил и всея́ тва́ри Соде́телю, И́же за милосе́рдие безприкла́дныя ми́лости Твоея́ Единоро́днаго Сы́на Твоего́, Го́спода на́шего Иису́са Христа́, низпосла́вый на спасе́ние ро́да на́шего, и честны́м Его́ Кресто́м рукописа́ние грех на́ших растерза́вый, и победи́вый тем нача́ла и вла́сти тьмы. Сам, Влады́ко Человеколю́бче, приими́ и нас, гре́шных, благода́рственныя сия́ и моле́бныя моли́твы и изба́ви нас от вся́каго всегуби́тельнаго и мра́чнаго прегреше́ния и всех озло́бити нас и́щущих ви́димых и неви́димых враг. Пригвозди́ стра́ху Твоему́ пло́ти на́ша и не уклони́ серде́ц на́ших в словеса́ или́ помышле́ния лука́вствия, но любо́вию Твое́ю уязви́ ду́ши на́ша, да, к Тебе́ всегда́ взира́юще и е́же от Тебе́ све́том наставля́еми, Тебе́, непристу́пнаго и присносу́щнаго зря́ще Све́та, непреста́нное Тебе́ испове́дание и благодаре́ние возсыла́ем, Безнача́льному Отцу́ со Единоро́дным Твои́м Сы́ном и Всесвяты́м, и Благи́м, и Животворя́щим Твои́м Ду́хом ны́не, и при́сно, и во ве́ки веко́в, ами́нь.

**Боже́ственная литурги́я:**

**Диа́кон: Благослови́, влады́ко.**

**Иере́й: Благослове́но Ца́рство Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**минь.

**Вели́кая ектения́:**

**Диа́кон: Ми́ром Го́споду помо́лимся.**

**Хор: Г**о́споди, поми́луй. **(На каждое прошение)**

**Диа́кон: О Свы́шнем ми́ре и спасе́нии душ на́ших, Го́споду помо́лимся.**

**О ми́ре всего́ ми́ра, благостоя́нии Святы́х Бо́жиих Церкве́й и соедине́нии всех, Го́споду помо́лимся.**

**О святе́м хра́ме сем и с ве́рою, благогове́нием и стра́хом Бо́жиим входя́щих во\_нь, Го́споду помо́лимся.**

**О вели́ком Господи́не и Отце́ на́шем Святе́йшем Патриа́рхе (Имярек), и о Господи́не на́шем, Высокопреосвяще́ннейшем митрополи́те (или: архиепи́скопе, или: преосвяще́ннейшем епи́скопе имярек), честне́м пресви́терстве, вo Христе́ диа́констве, о всем при́чте и лю́дех, Го́споду помо́лимся.**

**О Богохрани́мей стране́ на́шей, власте́х и во́инстве ея, Го́споду помо́лимся.**

**О гра́де сем (или о ве́си сей), вся́ком гра́де, стране́ и ве́рою живу́щих в них, Го́споду помо́лимся.**

**О благорастворе́нии возду́хов, о изоби́лии плодо́в земны́х и вре́менех ми́рных, Го́споду помо́лимся.**

**О пла́вающих, путеше́ствующих, неду́гующих, стра́ждущих, плене́нных и о спасе́нии их. Го́споду помо́лимся.**

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко подоба́ет Тебе́ вся́кая сла́ва честь и поклоне́ние, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Пе́рвый антифо́н, псало́м 102:**

**Хор: Б**лагослови́, душе́ моя́, Го́спода,/ благослове́н еси́ Го́споди./

**Б**лагослови́, душе́ моя́, Го́спода,/ и вся вну́тренняя моя́/ и́мя свя́тое Его́./ Благослови́, душе́ моя́, Го́спода,/ и не забыва́й всех воздая́ний Его́,/ очища́ющаго вся беззако́ния твоя́,/ исцеля́ющаго вся неду́ги твоя́,/ избавля́ющаго от истле́ния живо́т твой,/ венча́ющаго тя ми́лостию и щедро́тами,/ исполня́ющаго во благи́х жела́ние твое́:/ обнови́тся я́ко о́рля ю́ность твоя́./ Творя́й ми́лостыни Госпо́дь,/ и судьбу́ всем оби́димым./ Сказа́ пути́ Своя́ Моисе́ови,/ сыново́м Изра́илевым хоте́ния Своя́:/ Щедр и Ми́лостив Госпо́дь,/ Долготерпели́в и Многоми́лостив./ Не до конца́ прогне́вается,/ ниже́ в век вражду́ет,/ не по беззако́нием на́шим сотвори́л есть нам,/ ниже́ по грехо́м на́шим возда́л есть нам./ Я́ко по высоте́ небе́сней от земли́,/ утверди́л есть Госпо́дь ми́лость Свою́ на боя́щихся Его́./ Ели́ко отстоя́т восто́цы от за́пад,/ уда́лил есть от нас беззако́ния на́ша./ Я́коже ще́дрит оте́ц сы́ны,/ уще́дри Госпо́дь боя́щихся Его́./ Я́ко Той позна́ созда́ние на́ше,/ помяну́, я́ко персть есмы́./ Челове́к, я́ко трава́ дни́е eго́,/ я́ко цвет се́льный, та́ко оцвете́т,/ я́ко дух про́йде в нем,/ и не бу́дет, и не позна́ет ктому́ ме́ста своего́./ Ми́лость же Госпо́дня от ве́ка и до ве́ка на боя́щихся Его́,/ и пра́вда Его́ на сыне́х сыно́в, храня́щих заве́т Его́, и по́мнящих за́поведи Его́ твори́ти я́./ Госпо́дь на Небеси́ угото́ва Престо́л Свой,/ и Ца́рство Его́ все́ми облада́ет./ Благослови́те Го́спода вси А́нгели Его́,/ си́льнии кре́постию, творя́щии сло́во Его́, услы́шати глас слове́с Его́./ Благослови́те Го́спода вся Си́лы Его́,/ слуги́ Его́, творя́щии во́лю Его́./ Благослови́те Го́спода вся дела́ Его́, на вся́ком ме́сте влады́чествия Его́./

**Б**лагослови́, душе́ моя́, Го́спода,/ и вся вну́тренняя моя́/ и́мя свя́тое Его́.// Благослове́н еси́, Го́споди.

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко Твоя́ держа́ва, и Твое́ есть Ца́рство, и си́ла, и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Второ́й антифо́н, псало́м 145:**

**Хор: Х**вали́, душе́ моя́, Го́спода./ Восхвалю́ Го́спода в животе́ мое́м,/ пою́ Бо́гу моему́, до́ндеже есмь./ Не наде́йтеся на кня́зи, на сы́ны челове́ческия,/ в ни́хже несть спасе́ния./ Изы́дет дух eго́/ и возврати́тся в зе́млю свою́./ В той день поги́бнут вся помышле́ния eго́./ Блаже́н, eму́же Бог Иа́ковль Помо́щник его́,/ упова́ние eго́ на Го́спода Бо́га своего́,/ сотво́ршаго не́бо и зе́млю,/ мо́ре и вся, я́же в них,/ храня́щаго и́стину в век,/ творя́щаго суд оби́димым,/ даю́щаго пи́щу а́лчущим./ Госпо́дь реши́т окова́нныя./ Госпо́дь умудря́ет слепцы́./ Госпо́дь возво́дит низве́рженныя./ Госпо́дь лю́бит пра́ведники./ Госпо́дь храни́т прише́льцы,/ си́ра и вдову́ прии́мет/ и путь гре́шных погуби́т./ Воцари́тся Госпо́дь во век,// Бог твой, Сио́не, в род и род.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Единоро́дный Сы́не:**

**Е**диноро́дный Сы́не и Сло́ве Бо́жий, Безсме́ртен Сый/ и изво́ливый спасе́ния на́шего ра́ди/ воплоти́тися от Святы́я Богоро́дицы и Присноде́вы Мари́и,/ непрело́жно вочелове́чивыйся,/ распны́йся же, Христе́ Бо́же, сме́ртию смерть попра́вый,/ Еди́н Сый Святы́я Тро́ицы,// спрославля́емый Отцу́ и Свято́му Ду́ху, спаси́ нас.

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко благ и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.**

**Хор: А**ми́нь.

**Тре́тий антифо́н, Блаже́нны:**

**Хор: Во Ца́рствии Твое́м помяни́ нас, Го́споди, егда́ прии́деши, во Ца́рствии Твое́м.**

**На 12: Блаже́ни ни́щии ду́хом, я́ко тех есть Ца́рство Небе́сное.**

**Блаже́ни пла́чущии, я́ко ти́и уте́шатся.**

**На 10: Блаже́ни кро́тции, я́ко ти́и насле́дят зе́млю.**

**Блаже́ни а́лчущии и жа́ждущии пра́вды, я́ко ти́и насы́тятся.**

**На 8: Блаже́ни ми́лостивии, я́ко ти́и поми́ловани бу́дут.**

***Песнь 3 Канона Пресвятыя Богородицы, Глас 4:***

**Ирмо́с: С**вят еси́, Го́споди Бо́же наш,/ утверди́ и на́ша сердца́ непреста́нно вопи́ти Тебе́:/ пра́веден несть, па́че Тебе́, Го́споди.

**Блаже́ни чи́стии се́рдцем, я́ко ти́и Бо́га у́зрят.**

**Тропарь: В**е́рных собо́ри совокупля́ются днесь к прославле́нию Твоего́ благосе́рдия,/ е́же яви́ла еси́ преподо́бному Иоа́нну Дамаски́ну,/ исцели́вши отсече́ннуто десни́цу его́.

**На 6: Блаже́ни миротво́рцы, я́ко ти́и сы́нове Бо́жии нареку́тся.**

**Тропарь: О**́чи серде́ц на́ших воспуща́ем к Тебе́, Влады́чице,/ егда́ взира́ем на чудотво́рную ико́ну Троеру́чицу,/ бу́ди нам держа́ва и огражде́ние и Вы́шняго прича́стия сподо́би нас.

**Блаже́ни изгна́ни пра́вды ра́ди, я́ко тех есть Ца́рство Небе́сное.**

**Тропарь: Ю**́же славосло́вят си́лы Небе́сныя,/ пое́м Тя, Всепе́тая Де́во,/ спаси́ ны от грехо́внаго плене́ния/ и вся́кия ско́рби, находя́щия на ны.

**На 4: Блаже́ни есте́, егда́ поно́сят вам, и изжену́т, и реку́т всяк зол глаго́л на вы, лжу́ще Мене́ ра́ди.**

***Песнь 6 Канона Пресвятыя Богородицы, Глас 4:***

**Тропарь: Б**лажи́м Тя и сла́вим, Богоро́дице Де́во,/ и́бо Ты, о Благода́тная, благода́тию Твое́ю всегда́ нас осеня́еши,/ покрыва́ющи, и заступа́ющи, и от лука́вых враго́в избавля́ющи.

**Ра́дуйтеся и весели́теся, я́ко мзда ва́ша мно́га на Небесе́х.**

**Тропарь: Е**́здяй на Херуви́мех и Пева́емый от Серафи́м/ из Твои́х ложе́сн яви́ся, и все челове́чество спасе́но бысть,/ сего́ ра́ди сла́вим Тя, я́ко Засту́пницу на́шу Непосты́дную.

**Сла́ва Отцу́ и Сы́ну и Свято́му Ду́ху.**

**Тропарь: Г**ряди́те, лю́дие, на поклоне́ние Бо́жией Ма́тери,/ благода́ть бо све́та Ей и нам возсия́ и научи́ пе́ти:/ сподо́би нас, о Благода́тная, Вы́шняго прича́стия.

**И ны́не и при́сно и во ве́ки веко́в. Ами́нь.**

**Богородичен: А**́нгелов ра́дость Ты еси, Богоро́дице,/ и всех челове́ков вои́стинну весе́лие;/ спаси́ ду́ши всех, пою́щих Тя, Чи́стая.

**Ма́лый вход (с Ева́нгелием):**

**Диа́кон: Прему́дрость, про́сти.**

**Хор: П**рииди́те, поклони́мся и припаде́м ко Христу́. Спаси́ ны, Сы́не Бо́жий, во святы́х ди́вен сый, пою́щия Ти: Аллилу́иа.

**В храме Господском И Богородичном**

***[Тропарь ХРАМА]***

***Тропарь Пресвятыя Богородицы, Глас 4:***

**Я**ко звезда́ светозаря́ющая,/ из Се́рбии на Афо́н чуде́сно прии́де/ всечестна́я ико́на Твоя́ Троеру́чица,/ ю́же оби́тель Хиланда́рская благогове́йно восприе́мши,/ я́ко Боже́ственный дар свы́ше,/ прославля́ет Тя, Влады́чицу,/ и уми́льно вопие́т:/ не оста́ви ми́лость Твою́ от нас,/ но пребу́ди с на́ми во ве́ки.

**<b>С</b>ла́ва Отцу́ и Сы́ну и Свято́му Ду́ху.**

***Кондак Пресвятыя Богородицы, Глас 3:***

**Д**е́ва днесь благоволе́ние к нам явля́ет,/ Гора́ же Афо́н благодаре́ние Ей прино́сит,/ А́нгели и и́ноцы славосло́вят,/ Троеру́чица из Се́рбии чуде́сно путеше́ствует:/ нас бо ра́ди прии́де/ и всели́ся во святу́ю оби́тель Хиланда́рскую.

**<b>И</b> ны́не и при́сно и во ве́ки веко́в. Ами́нь.**

***[Кондак ХРАМА]***

**В храме Святого**

***Тропарь Пресвятыя Богородицы, Глас 4:***

**Я**ко звезда́ светозаря́ющая,/ из Се́рбии на Афо́н чуде́сно прии́де/ всечестна́я ико́на Твоя́ Троеру́чица,/ ю́же оби́тель Хиланда́рская благогове́йно восприе́мши,/ я́ко Боже́ственный дар свы́ше,/ прославля́ет Тя, Влады́чицу,/ и уми́льно вопие́т:/ не оста́ви ми́лость Твою́ от нас,/ но пребу́ди с на́ми во ве́ки.

**<b>С</b>ла́ва Отцу́ и Сы́ну и Свято́му Ду́ху.**

***Кондак Пресвятыя Богородицы, Глас 3:***

**Д**е́ва днесь благоволе́ние к нам явля́ет,/ Гора́ же Афо́н благодаре́ние Ей прино́сит,/ А́нгели и и́ноцы славосло́вят,/ Троеру́чица из Се́рбии чуде́сно путеше́ствует:/ нас бо ра́ди прии́де/ и всели́ся во святу́ю оби́тель Хиланда́рскую.

**<b>И</b> ны́не и при́сно и во ве́ки веко́в. Ами́нь.**

**Богоро́дичен, гла́с 6‑й:**

**Хор: П**редста́тельство христиа́н непосты́дное,/ хода́тайство ко Творцу́ непрело́жное,/ не пре́зри гре́шных моле́ний гла́сы,/ но предвари́, я́ко Блага́я,/ на по́мощь нас, ве́рно зову́щих Ти;/ ускори́ на моли́тву и потщи́ся на умоле́ние,// предста́тельствующи при́сно, Богоро́дице, чту́щих Тя.

**Диа́кон: Го́споду помо́лимся.**

**Хор: Г**о́споди, поми́луй.

**Иере́й: Я́ко Свят́ еси́, Бо́же наш, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно.**

**Диа́кон: Го́споди, спаси́ благочести́выя.**

**Хор: Г**о́споди, спаси́ благочести́выя.

**Диа́кон: И услы́ши ны.**

**Хор: И** услы́ши ны.

**Диа́кон: И во ве́ки веко́в.**

**Хор: А**ми́нь.

**Трисвято́е:**

**Хор: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Три́жды)**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**С**вяты́й Безсме́ртный, поми́луй нас.

**С**вяты́й Бо́же, Святы́й Кре́пкий, Святы́й Безсме́ртный, поми́луй нас.

**Диа́кон: Во́нмем.**

**Иере́й: Мир всем.**

**Чтец: И** ду́хови твоему́.

**Диа́кон: Прему́дрость.**

**Прокимен Пресвятыя Богородицы, глас 3:**

**Чтец: П**рокимен, глас тре́тий: Песнь Богородицы: Величит душа моя Господа, и возрадовася дух мой о Бозе Спасе моем.

**Хор: П**еснь Богородицы: Величит душа моя Господа, и возрадовася дух мой о Бозе Спасе моем.

**Чтец: Я**ко призре на смирение Рабы Своея, се бо от ныне ублажат Мя вси роди.

**Хор: П**еснь Богородицы: Величит душа моя Господа, и возрадовася дух мой о Бозе Спасе моем.

**Чтец: В**еличит душа моя Господа

**Хор: и** возрадовася дух мой о Бозе Спасе моем.

**Чтение Апостола:**

**Диа́кон: Прему́дрость.**

**Чтец: К** Филипписи́ем посла́ния свята́го апо́стола Па́вла чте́ние.

**Диа́кон: Во́нмем.**

***Чтение Пресвятыя Богородицы (Зачало 240,Флп.2:5-11):***

**Чтец: Б**ра́тие, сие́ да му́дрствуется в вас, е́же и во Христе́ Иису́се, И́же во о́бразе Бо́жии сый, не восхище́нием непщева́ бы́ти ра́вен Бо́гу. Но Себе́ ума́лил, зрак раба́ прии́м, в подо́бии челове́честем быв, и о́бразом обре́теся я́коже челове́к. Смири́л Себе́, послушли́в быв да́же до сме́рти, сме́рти же кре́стныя. Те́мже и Бог Его́ превознесе́ и дарова́ Ему́ и́мя, е́же па́че вся́каго и́мене, да о и́мени Иису́сове вся́ко коле́но поклони́тся небе́сных и земны́х и преиспо́дних, и всяк язы́к испове́сть, я́ко Госпо́дь Иису́с Христо́с в сла́ву Бо́га Отца́.

**Иере́й: Мир ти.**

**Чтец: И** ду́хови твоему́.

**Диа́кон: Прему́дрость.**

**Аллилуарий Пресвятыя Богородицы, глас 8:**

**Чтец: А**ллилу́ия, глас осмы́й:

**Хор: А**ллилу́ия, аллилу́ия, аллилу́ия.

**Чтец: С**лыши, Дщи, и виждь, и приклони ухо Твоé.

**Хор: А**ллилу́ия, аллилу́ия, аллилу́ия.

**Чтец: Л**ицý Твоемý помóлятся богáтии людстии.

**Хор: А**ллилу́ия, аллилу́ия, аллилу́ия.

**Диа́кон: Благослови́, влады́ко, благовести́теля свята́го Апо́стола и Евангели́ста Луки́**

**Иере́й: Бог, моли́твами свята́го, сла́внаго, всехва́льнаго Апо́стола и Евангели́ста Луки́, да да́ст тебе́ глаго́л благовеству́ющему си́лою мно́гою, во исполне́ние Ева́нгелия возлю́бленнаго Сы́на Своего́, Го́спода на́шего Иису́са Христа́.**

**Диа́кон: Аминь.**

**2й диа́кон: Прему́дрость, про́сти, услы́шим свята́го Ева́нгелия.**

**Иере́й: Мир всем.**

**Хор: И** ду́хови твоему́.

**Диа́кон: От Луки́ Свята́го Ева́нгелия чте́ние.**

**Хор: С**ла́ва Тебе́, Го́споди, сла́ва Тебе́.

**2й диа́кон: Во́нмем.**

**Чтение Евангелия:**

***Чтение Пресвятыя Богородицы (зачало 54.,Лк.10:38-42; 11:27-28):***

**Диа́кон: Во вре́мя о́но, вни́де Иису́с в весь не́кую, жена́ же не́кая и́менем Ма́рфа прия́т Его́ в дом свой. И сестра́ ей бе нарица́емая Мари́а, я́же и се́дши при ногу́ Иису́сову, слы́шаше сло́во Его́. Ма́рфа же мо́лвяше о мно́зе слу́жбе, ста́вши же рече́: Го́споди, не бреже́ши ли, я́ко сестра́ моя́ еди́ну мя оста́ви служи́ти; рцы у́бо ей, да ми помо́жет. Отвеща́в же Иису́с, рече́ ей: Ма́рфо, Ма́рфо, пече́шися и мо́лвиши о мно́зе. Еди́но же есть на потре́бу. Мари́а же благу́ю часть избра́, я́же не оты́мется от нея́. Бысть же егда́ глаго́лаше сия́, воздви́гши не́кая жена́ глас от наро́да, рече́ Ему́: блаже́но чре́во носи́вшее Тя, и сосца́, я́же еси́ ссал. Он же рече́: те́мже у́бо блаже́ни слы́шащии сло́во Бо́жие, и храня́ще е́.**

**Хор: С**ла́ва Тебе́, Го́споди, сла́ва Тебе́.

**Ектения́ сугу́бая:**

**Диа́кон: Рце́м вси от всея́ души́, и от всего́ помышле́ния на́шего рцем.**

**Хор: Г**о́споди, поми́луй.

**Диа́кон: Го́споди Вседержи́телю, Бо́же оте́ц на́ших, мо́лим Ти ся, услы́ши и поми́луй.**

**Хор: Г**о́споди, поми́луй.

**Диа́кон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.**

**Хор: Г**о́споди, поми́луй. **(Три́жды, на каждое прошение)**

**Диа́кон: Еще́ мо́лимся о Вели́ком Господи́не и Отце́ на́шем Святе́йшем Патриа́рхе (Имярек), и о Господи́не на́шем Высокопреосвяще́ннейшем митрополи́те (или: архиепи́скопе, или: преосвяще́ннейшем епи́скопе имяре́к), и всей во Христе́ бра́тии на́шей.**

**Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.**

**Еще́ мо́лимся о бра́тиях на́ших, свяще́нницех, священномона́сех, и всем во Христе́ бра́тстве на́шем.**

**Еще́ мо́лимся о блаже́нных и приснопа́мятных созда́телех свята́го хра́ма сего́, и о всех преждепочи́вших отце́х и бра́тиях, зде лежа́щих и повсю́ду, правосла́вных.**

**Еще́ мо́лимся о ми́лости, жи́зни, ми́ре, здра́вии, спасе́нии, посеще́нии, проще́нии и оставле́нии грехо́в рабо́в Бо́жиих настоя́теля, бра́тии и прихо́жан свята́го хра́ма сего́.**

**Еще́ мо́лимся о плодонося́щих и доброде́ющих во святе́м и всечестне́м хра́ме сем, тружда́ющихся, пою́щих и предстоя́щих лю́дех, ожида́ющих от Тебе́ вели́кия и бога́тыя ми́лости.**

**Иере́й: Я́ко Ми́лостив и Человеколю́бец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Ектения́ об оглаше́нных:**

**Диа́кон: Помоли́теся, оглаше́ннии, Го́сподеви.**

**Хор: Г**о́споди, поми́луй. **(На каждое прошение)**

**Диа́кон: Ве́рнии, о оглаше́нных помо́лимся, да Госпо́дь поми́лует их.**

**Огласи́т их сло́вом и́стины.**

**Откры́ет им Ева́нгелие пра́вды.**

**Соедини́т их святе́й Свое́й собо́рней и апо́стольстей Це́ркви.**

**Спаси́, поми́луй, заступи́ и сохрани́ их, Бо́же, Твое́ю благода́тию.**

**Оглаше́ннии, главы ва́ша Го́сподеви приклони́те.**

**Хор: Т**ебе́, Го́споди.

**Иере́й: Да и ти́и с на́ми сла́вят пречестно́е и великоле́пое и́мя Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в.**

**Хор: А**ми́нь.

**Ектения́ ве́рных, пе́рвая:**

**Диа́кон: Ели́цы оглаше́ннии, изыди́те, оглаше́ннии, изыди́те, ели́цы оглаше́ннии, изыди́те, да никто от оглаше́нных, ели́цы ве́рнии, па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Прему́дрость.**

**Иере́й: Я́ко подоба́ет Тебе́ вся́кая сла́ва, честь и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.**

**Хор: А**ми́нь.

**Ектения́ ве́рных, втора́я:**

**Диа́кон: Па́ки и па́ки, ми́ром Го́споду помо́лимся.**

**Хор: Г**о́споди, поми́луй. **(На ка́ждое проше́ние)**

**Диа́кон: О свы́шнем ми́ре и спасе́нии душ на́ших, Го́споду помо́лимся.**

**О ми́ре всего́ мира, благостоя́нии святы́х Бо́жиих церкве́й и соедине́нии всех, Го́споду помо́лимся.**

**О святе́м хра́ме сем и с ве́рою, благогове́нием и стра́хом Бо́жиим входя́щих в онь, Го́споду помо́лимся.**

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Прему́дрость.**

**Иере́й: Я́ко да под держа́вою Твое́ю всегда́ храни́ми, Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.**

**Хор: А**ми́нь.

**Херуви́мская песнь:**

**Хор: И**́же Херуви́мы та́йно образу́юще и животворя́щей Тро́ице Трисвяту́ю песнь припева́юще, вся́кое ны́не жите́йское отложи́м попече́ние.

**Вели́кий вход:**

**Диа́кон: Вели́каго господи́на и отца́ на́шего (Имярек), Святе́йшаго Патриа́рха всея́ Ру́си, и господи́на на́шего (Высо́ко-) Преосвяще́ннейшаго (имярек), (архи-)епи́скопа (митрополита (титул)), да помяне́т Госпо́дь Бог во Ца́рствии Свое́м всегда́, ны́не и при́сно, и во ве́ки веко́в.**

**Иере́й: Преосвяще́нныя митрополи́ты, архиепи́скопы и епи́скопы, и весь свяще́ннический и мона́шеский чин, и при́чет церко́вный, бра́тию свята́го хра́ма сего́, всех вас, правосла́вных христиа́н, да помяне́т Госпо́дь Бог во Ца́рствии Свое́м, всегда́, ны́не и при́сно, и во ве́ки веко́в.**

**Хор: А**ми́нь. Я́ко да Царя́ всех поды́мем, А́нгельскими неви́димо дориноси́ма чи́нми. Аллилу́иа, аллилу́иа, аллилу́иа.

**Ектения́ проси́тельная:**

**Диа́кон: Испо́лним моли́тву на́шу Го́сподеви.**

**Хор: Г**о́споди, поми́луй. **(На каждое прошение)**

**Диа́кон: О предложе́нных Честны́х Даре́х, Го́споду помо́лимся.**

**О святе́м хра́ме сем, и с ве́рою, благогове́нием и стра́хом Бо́жиим входя́щих в онь, Го́споду помо́лимся.**

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Дне всего́ соверше́нна, свя́та, ми́рна и безгре́шна у Го́спода про́сим.**

**Хор: П**ода́й, Го́споди. **(На каждое прошение)**

**Диа́кон: А́нгела ми́рна, ве́рна наста́вника, храни́теля душ и теле́с на́ших, у Го́спода про́сим.**

**Проще́ния и оставле́ния грехо́в и прегреше́ний на́ших у Го́спода про́сим.**

**До́брых и поле́зных душа́м на́шим и ми́ра ми́рови у Го́спода про́сим.**

**Про́чее вре́мя живота́ на́шего в ми́ре и покая́нии сконча́ти у Го́спода про́сим.**

**Христиа́нския кончи́ны живота́ на́шего, безболе́знены, непосты́дны, ми́рны и до́браго отве́та на Стра́шнем Суди́щи Христо́ве про́сим.**

**Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́, и дру́г дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Щедро́тами Единоро́днаго Сы́на Твоего́, с Ни́мже благослове́н еси́, со Пресвяты́м и Благи́м и Животворя́щим Твои́м Ду́хом, ны́не и при́сно, и во ве́ки веко́в.**

**Хор: А**ми́нь.

**Иере́й: Мир всем.**

**Хор: И** ду́хови твоему́.

**Диа́кон: Возлю́бим друг дру́га, да единомы́слием испове́мы.**

**Хор: О**тца́, и Сы́на, и Свята́го Ду́ха, Тро́ицу единосу́щную и неразде́льную.

**Диа́кон: Две́ри, две́ри, прему́дростию во́нмем.**

**Си́мвол ве́ры:**

**Лю́ди: В**е́рую во еди́наго Бо́га Отца́ Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, И́же от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, И́мже вся бы́ша. Нас ра́ди челове́к и на́шего ра́ди спасе́ния сше́дшаго с небе́с и воплоти́вшагося от Ду́ха Свя́та и Мари́и Де́вы и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сы́ном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых, и жи́зни бу́дущаго ве́ка. Ами́нь.

**Евхаристи́ческий Кано́н:**

**Диа́кон: Ста́нем до́бре, ста́нем со стра́хом, во́нмем, свято́е возноше́ние в ми́ре приноси́ти.**

**Хор: М**и́лость ми́ра, же́ртву хвале́ния.

**Иере́й: Благода́ть Го́спода на́шего Иису́са Христа́, и любы́ Бо́га и Отца́, и прича́стие Свята́го Ду́ха, бу́ди со все́ми ва́ми.**

**Хор: И** со ду́хом твои́м.

**Иере́й: Горе́ име́им сердца́.**

**Хор: И**́мамы ко Го́споду.

**Иере́й: Благодари́м Го́спода.**

**Хор: Д**осто́йно и пра́ведно есть покланя́тися Отцу́ и Сы́ну, и Свято́му Ду́ху, Тро́ице единосу́щней и неразде́льней.

**Иере́й: Побе́дную песнь пою́ще, вопию́ще, взыва́юще и глаго́люще.**

**Хор: С**вят, свят, свят Госпо́дь Савао́ф, испо́лнь не́бо и земля́ сла́вы Твоея́; оса́нна в вы́шних, благослове́н Гряды́й во и́мя Госпо́дне, оса́нна в вы́шних.

**Иере́й: Приими́те, яди́те, сие́ есть Те́ло Мое́, е́же за вы ломи́мое во оставле́ние грехо́в.**

**Хор: А**ми́нь.

**Иере́й: Пи́йте от нея́ вси, сия́ есть Кровь Моя́ Но́ваго Заве́та, я́же за вы и за мно́гия излива́емая, во оставле́ние грехо́в.**

**Хор: А**ми́нь.

**Иере́й: Твоя́ от Твои́х Тебе́ принося́ще, о всех и за вся.**

**Хор: Т**ебе́ пое́м, Тебе́ благослови́м, Тебе́ благодари́м, Го́споди, и мо́лим Ти ся, Бо́же наш.

**Иере́й: Изря́дно о Пресвяте́й, Пречи́стей, Преблагослове́нней, Сла́вней Влады́чице на́шей Богоро́дице и Присноде́ве Мари́и.**

**Досто́йно есть:**

**Хор: Д**осто́йно есть я́ко вои́стинну блажи́ти Тя, Богоро́дицу, Присноблаже́нную и Пренепоро́чную и Ма́терь Бо́га на́шего. Честне́йшую Херуви́м и славне́йшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**Иере́й: В пе́рвых помяни́, Го́споди, вели́каго господи́на и отца́ на́шего (Имярек), Святе́йшаго Патриа́рха всея́ Руси́, и господи́на на́шего (Высо́ко-) Преосвяще́ннейшаго (Имярек), (архи-)епи́скопа (митрополита (титул)), и́хже да́руй святы́м Твои́м це́рквам, в ми́ре, це́лых, честны́х, здра́вых, долгоде́нствующих, пра́во пра́вящих сло́во Твоея́ и́стины.**

**Хор: И** всех, и вся.

**Иере́й: И даждь нам еди́неми усты́ и еди́нем се́рдцем сла́вити и воспева́ти пречестно́е и великоле́пое и́мя Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в.**

**Хор: А**ми́нь.

**Иере́й: И да бу́дут ми́лости вели́каго Бо́га и Спа́са на́шего Иису́са Христа́ со все́ми ва́ми.**

**Хор: И** со ду́хом твои́м.

**Ектения́ проси́тельная:**

**Диа́кон: Вся святы́я помяну́вше, па́ки и па́ки ми́ром Го́споду помо́лимся.**

**Хор: Г**о́споди, поми́луй. **(На каждое прошение)**

**Диа́кон: О принесе́нных и освяще́нных Честны́х Даре́х, Го́споду помо́лимся.**

**Я́ко да человеколю́бец Бог наш, прие́м я́ во святы́й и пренебе́сный и мы́сленный Свой же́ртвенник, в воню́ благоуха́ния духо́внаго, возниспо́слет нам Боже́ственную благода́ть и дар Свята́го Ду́ха, помо́лимся.**

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Дне всего́ соверше́нна, свя́та, ми́рна и безгре́шна у Го́спода про́сим.**

**Хор: П**ода́й, Го́споди.  **(На каждое прошение)**

**Диа́кон: А́нгела ми́рна, ве́рна наста́вника, храни́теля душ и теле́с на́ших, у Го́спода про́сим.**

**Проще́ния и оставле́ния грехо́в и прегреше́ний на́ших у Го́спода про́сим.**

**До́брых и поле́зных душа́м на́шим и ми́ра ми́рови у Го́спода про́сим.**

**Про́чее вре́мя живота́ на́шего в ми́ре и покая́нии сконча́ти у Го́спода про́сим.**

**Христиа́нския кончи́ны живота́ на́шего, безболе́знены, непосты́дны, ми́рны и до́браго отве́та на Стра́шнем Суди́щи Христо́ве про́сим.**

**Соедине́ние ве́ры и прича́стие Свята́го Ду́ха испроси́вше, са́ми себе́, и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: И сподо́би нас, Влады́ко, со дерзнове́нием, неосужде́нно сме́ти призыва́ти Тебе́, Небе́снаго Бо́га Отца́, и глаго́лати:**

**Моли́тва Госпо́дня:**

**Лю́ди: О**́тче наш, И́же еси́ на небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство, и си́ла, и сла́ва, Отца́, и Сы́на, и Свята́го Ду́ха, ны́не и при́сно, и во ве́ки веко́в.**

**Хор: А**ми́нь.

**Иере́й: Мир всем.**

**Хор: И** ду́хови твоему́.

**Диа́кон: Главы́ ва́ша Го́сподеви приклони́те.**

**Хор: Т**ебе́, Го́споди.

**Иере́й: Благода́тию, и щедро́тами, и человеколю́бием Единоро́днаго Сы́на Твоего́, с Ни́мже благослове́н еси́, со Пресвяты́м и Благи́м и Животворя́щим Твои́м Ду́хом, ны́не и при́сно, и во ве́ки веко́в.**

**Хор: А**ми́нь.

**Диа́кон: Во́нмем.**

**Иере́й: Свята́я святы́м.**

**Хор: Е**ди́н свят,/ еди́н Госпо́дь,/ Иису́с Христо́с,/ во сла́ву Бо́га Отца́./ Ами́нь.

**Причастен Пресвятыя Богородицы:**

**Хор: Ч**а́шу спасе́ния приму́, и и́мя Госпо́дне призову

**А**ллилуйа **(Трижды)**

**Прича́стие:**

**Диа́кон: Со стра́хом Бо́жиим и ве́рою приступи́те.**

**Хор: Б**лагослове́н Гряды́й во и́мя Госпо́дне, Бог Госпо́дь и яви́ся нам.

**Иере́й: Ве́рую, Го́споди, и испове́дую, я́ко Ты еси́ вои́стинну Христо́с, Сын Бо́га жива́го, прише́дый в мир гре́шныя спасти́, от ни́хже пе́рвый есмь аз. Еще́ ве́рую, я́ко сие́ есть са́мое пречи́стое Те́ло Твое́, и сия́ есть са́мая честна́я Кровь Твоя́. Молю́ся у́бо Тебе́: поми́луй мя и прости́ ми прегреше́ния моя́, во́льная и нево́льная, я́же сло́вом, я́же де́лом, я́же ве́дением и неве́дением, и сподо́би мя неосужде́нно причастити́ся пречи́стых Твои́х Та́инств, во оставле́ние грехо́в и в жизнь ве́чную. Ами́нь.**

**Ве́чери Твоея́ та́йныя днесь, Сы́не Бо́жий, прича́стника мя приими́; не бо враго́м Твои́м та́йну пове́м, ни лобза́ния Ти дам, я́ко Иу́да, но я́ко разбо́йник испове́даю Тя: помяни́ мя, Го́споди, во Ца́рствии Твое́м.**

**Да не в суд или́ во осужде́ние бу́дет мне причаще́ние Святы́х Твои́х Та́ин, Го́споди, но во исцеле́ние души́ и те́ла.**

**Во время Причащения людей:**

**Хор: Т**е́ло Христо́во приими́те, Источника безсме́ртнаго вкусите.

**После Причащения людей:**

**Хор: А**ллилу́ия, аллилу́ия, аллилу́ия.

**Иере́й: Спаси́, Бо́же, лю́ди Твоя́, и благослови́ достоя́ние Твое́.**

**Хор: В**и́дехом свет и́стинный,/ прия́хом Ду́ха Небе́снаго,/ обрето́хом ве́ру и́стинную,/ неразде́льней Тро́ице покланя́емся,// Та бо нас спасла́ есть.

**Иере́й: Всегда́, ны́не и при́сно, и во ве́ки веко́в.**

**Хор: А**ми́нь. Да испо́лнятся уста́ на́ша/ хвале́ния Твоего́ Го́споди,/ я́ко да пое́м сла́ву Твою́,/ я́ко сподо́бил еси́ нас причасти́тися/ Святы́м Твои́м, Боже́ственным, безсме́ртным и животворя́щим Та́йнам,/ соблюди́ нас во Твое́й святы́ни/ весь день поуча́тися пра́вде Твое́й.// Аллилу́иа, аллилу́иа, аллилу́иа.

**Ектения́ заключи́тельная:**

**Диа́кон: Про́сти прии́мше Боже́ственных, святы́х, пречи́стых, безсме́ртных, небе́сных и животворя́щих, стра́шных Христо́вых Та́ин, досто́йно благодари́м Го́спода.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: День весь соверше́н, свят, ми́рен и безгре́шен испроси́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко Ты еси́ освяще́ние на́ше, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.**

**Хор: А**ми́нь.

**Иере́й: С ми́ром изы́дем.**

**Хор: О** и́мени Госпо́дни.

**Диа́кон: Го́споду помо́лимся.**

**Хор: Г**о́споди, поми́луй.

**Заамво́нная моли́тва:**

**Иере́й: Благословля́яй благословя́щия Тя, Го́споди, и освяща́яй на Тя упова́ющия, спаси́ лю́ди Твоя́ и благослови́ достоя́ние Твое́, исполне́ние Це́ркве Твоея́ сохрани́, освяти́ лю́бящия благоле́пие до́му Твоего́: Ты тех возпросла́ви Боже́ственною Твое́ю си́лою, и не оста́ви нас, упова́ющих на Тя. Мир мирови Твоему́ да́руй, це́рквам Твои́м, свяще́нником, во́инству и всем лю́дем Твои́м. Я́ко вся́кое дая́ние бла́го, и всяк дар соверше́н свы́ше есть, сходя́й от Тебе́ Отца́ све́тов, и Тебе́ сла́ву, и благодаре́ние, и поклоне́ние возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.**

**Хор: А**ми́нь. Бу́ди И́мя Госпо́дне благослове́но от ны́не и до ве́ка. **(Три́жды)**

**Псало́м 33:**

**Хор: Б**лагословлю́ Го́спода на вся́кое вре́мя,/ вы́ну хвала́ Его́ во усте́х мои́х./ О Го́споде похва́лится душа́ моя́,/ да услы́шат кро́тции, и возвеселя́тся./ Возвели́чите Го́спода со мно́ю,/ и вознесе́м И́мя Его́ вку́пе./ Взыска́х Го́спода, и услы́ша мя,/ и от все́х скорбе́й мои́х изба́ви мя./ Приступи́те к Нему́, и просвети́теся,/ и ли́ца ва́ша не постыдя́тся./ Сей ни́щий воззва́, и Госпо́дь услы́ша и,/ и от все́х скорбе́й его́ спасе́ и./ Ополчи́тся А́нгел Госпо́день о́крест боя́щихся Его́,/ и изба́вит их./ Вкуси́те и ви́дите, я́ко благ Госпо́дь:/ блаже́н муж, и́же упова́ет Нань./ Бо́йтеся Го́спода, вси́ святи́и Его́,/ я́ко несть лише́ния боя́щимся Его́./ Бога́тии обнища́ша и взалка́ша:/ взыска́ющии же Го́спода не лиша́тся вся́каго бла́га./ Прииди́те, ча́да, послу́шайте мене́,/ стра́ху Госпо́дню научу́ вас./ Кто́ есть челове́к хотя́й живо́т,/ любя́й дни ви́дети бла́ги?/ Удержи́ язы́к твой от зла,/ и устне́ твои́, е́же не глаго́лати льсти./ Уклони́ся от зла и сотвори́ бла́го./ Взыщи́ ми́ра, и пожени́ и́./ О́чи Госпо́дни на пра́ведныя,/ и у́ши Его́ в моли́тву их./ Лице́ же Госпо́дне на творя́щия зла́я,/ е́же потреби́ти от земли́ па́мять их./ Воззва́ша пра́веднии, и Госпо́дь услы́ша их,/ и от всех скорбе́й их изба́ви их./ Близ Госпо́дь сокруше́нных се́рдцем,/ и смире́нныя ду́хом спасе́т./ Мно́ги ско́рби пра́ведным,/ и от всех их изба́вит я́ Госпо́дь./ Храни́т Госпо́дь вся ко́сти их,/ ни еди́на от них сокруши́тся./ Смерть гре́шников люта́,/ и ненави́дящии пра́веднаго прегре́шат./ Изба́вит Госпо́дь ду́ши раб Свои́х,/ и не прегреша́т// вси, упова́ющии на Него́.

**Иере́й: Благослове́ние Госпо́дне на ва́с, Того́ благода́тию и человеколю́бием, всегда́, ны́не и при́сно, и во ве́ки веко́в.**

**Хор: А**ми́нь.

**Иере́й: Сла́ва Тебе́, Христе́ Бо́же, упова́ние на́ше, сла́ва Тебе́.**

**Хор: Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Г**о́споди, поми́луй. **(Три́жды)**

**Б**лагослови́.

**Иерей произносит Отпуст**

**[Многолетие]**

**Полезная информация о памяти Пресвятыя Богородицы**

**И**кона Божией Матери, именуемая Троеручица. В VIII веке в Византии распространилась ересь иконоборчества. Император Лев III Исавр (717–740) приказал уничтожать иконы и воздвиг гонение на иконописцев. Древние христианские святыни попирались солдатами императора. Православные не могли примириться со святотатством. В защиту иконопочитания возвысил голос преподобный Иоанн Дамаскин (†780; память 4 декабря), который в то время был министром при дворе халифа в Дамаске. Богодухновенные писания преподобного Иоанна вызвали гнев императора-иконоборца. Но так как святой Иоанн не был византийским подданным, его нельзя было заставить замолчать. Тогда император Лев III оклеветал святого перед халифом в государственной измене. Не разобравшись в чем дело, халиф велел отсечь святому Иоанну правую руку, начертавшую, согласно измышлению императора, план измены. Отрубленную руку повесили на городской площади. Вечером святой Иоанн Дамаскин испросил у халифа отрубленную кисть. Он приложил ее к суставу и с усердной молитвой обратился к Божией Матери, глубоко веря в неиссякаемое милосердие Царицы Небесной. В своей молитве святой Иоанн обещал посвятить оставшуюся жизнь прославлению Пресвятой Девы. Утомленный страданиями, преподобный Иоанн погрузился в глубокий сон. В ночном видении ему явилась Сама Пречистая Богоматерь и сказала: «Ты исцелен. Трудись же усердно твоей рукой». Пробудившись от сна, преподобный Иоанн Дамаскин увидел, что рука его цела и невредима. В порыве духовной радости святой Иоанн воздел свои руки к чудотворному образу Богоматери и воспел Ей хвалебный гимн «О Тебе радуется, Благодатная, всякая тварь».

**П**осле чудесного исцеления преподобный Иоанн оставил двор дамасского халифа и ушел в Иерусалим, взяв чудотворную икону. Он поступил послушником в Лавру преподобного Саввы Освященного, где вскоре принял иноческий постриг. В память о совершившемся чуде преподобный Иоанн приложил к иконе сделанную из серебра руку, от чего икона и получила название Троеручица.

**В** ХIII веке святитель Савва Сербский (†1237; память 12 января) с разрешения братии Лавры перенес икону в Сербию. Во время нашествия турок на Сербию начались жестокие гонения на православных. Желая сохранить от поругания чудотворную икону Троеручицы, христиане возложили ее на осла и поручили попечительству Самой Матери Божией. Животное, повинуясь Божественному провидению, дошло до Афонской Горы и остановилось у ворот Хилендарского монастыря. Иноки поставили икону в соборном храме.

**В**последствии, во время разногласий при выборе настоятеля, Матерь Божия благоволила Сама принять настоятельство, и Ее святая икона заняла игуменское место в храме. С тех пор в Хилендарской обители избирается наместник, а иноки, по монастырскому обычаю, получают благословение на все послушания от святой иконы Троеручицы.

**Ц**ерковное предание сохранило историю написания иконы с изображением третьей руки. Один благочестивый монах-иконописец, живший в Хилендарском монастыре, решил написать Пречистый образ Богоматери. Он взял доску и нарисовал контуры будущей иконы. Когда же на следующий день решил продолжить начатую работу, то неожиданно обнаружил на доске очертание третьей руки. Думая, что это насмешка монастырской братии, он с гневом стер это изображение, но ночью оно снова чудесно появилось на том же месте. Так было до трех раз, пока, наконец, инок не услышал предостерегающий голос, который сказал ему: «Не дерзай стирать третьей руки, на то Моя воля». Смиренный инок понял, что это была воля Самой Богоматери. Возблагодарив Бога за вразумление, он написал образ Троеручицы.

**В** 1661 году точный список с иконы был преподнесен в дар Патриарху Московскому и всея Руси Никону, который поставил святыню в Воскресенском монастыре Нового Иерусалима. Другой чтимый список Троеручицы был принесен с Афона в том же году основателем Белобережской пустыни иеромонахом Симеоном. Чтимый образ Троеручицы находится в настоящее время в Москве в Успенском храме на Таганке.

**П**равославные верующие благоговейно почитают чудотворную икону Троеручицы и по своей вере получают от Пречистой Богоматери великие и богатые милости. Чтимые иконы Троеручицы хранились во многих храмах, например, в Борисоглебском, Трехсвятительском и Симеоновском в Твери, Архангельском в с. Сажина Пермской епархии, в Шенкурском Троицком женском монастыре Архангельской епархии, в Жаменском Сухотинском женском монастыре Тамбовской епархии и в других местах.

**В**торично празднование иконы Божией Матери Троеручицы отмечается 28 июня.